text:
ཇི་སྐད་དུ། མ་ཐོས་པས་ཅི་བསམ། མ་བསམས་པས་ཅི་ཤེས། མ་ཤེས་པས་ཅི་སྒོམ། མ་བསྒོམས་པས་ཅི་གྲོལ། ཞེས་པ་ལྟར། རིག་པའི་གནས་ལ་འཇུག་མཁན་ཞིག་ཡིན་ཕྱིན་ཐོས་བསམ་སྒོམ་གསུམ་གྱི་ལས་བགྱི་དགོས་པ་ནི་རྩོད་དུ་མེད་པ་ནང་བཞིན། ཐོས་པ་ཡོད་ན། དོགས་པ་ཡོང་བ་དང་། དོགས་པ་ཡོད་ན། དྲི་བ་ཡོང་བ་དང་། དྲི་བ་ཡོད་ན། དྲིས་ལན་ཡོང་བ་དང་། དྲིས་ལན་ཡོང་ན། བློ་བསྐྱེད་ཡོང་བ་ལྟར། ཐོས་པ་མུན་སེལ་སྒྲོན་མེ་ཡིན་སྟབས། ཁོ་བོས་བོད་ལྗོངས་སློབ་ཆེན་གྱི་ཤེས་རམས་ཞིབ་འཇུག་སློབ་མ་ཞིག་གི་མིང་ཁུར་པ་ནས་རིག་གནས་སྤྱི་དང་ཁྱད་པར་དུ་རྩོམ་རིག་གི་སྐོར་ལ་སློབ་སྦྱོང་ཅུང་ཡིད་ཚིམས་པ་ཞིག་བྱེད་ཐུབ་སོང་། སློབ་སྦྱོང་བྱས་པའི་གོ་རིམ་ཁྲོད་དུ་སྔར་མ་ཤེས་པ་དག་ཤེས་ཤིང་། ཡང་ན་དོགས་གཞི་ཅན་གྱི་གནད་དོན་མང་པོ་ཞིག་སེལ་ཐུབ་བྱུང་བས། སློབ་སྦྱོང་གི་གོ་རིམ་དེ་ནི་བློ་བསྐྱེད་ཀྱི་གོ་རིམ་ཞིག་ཡིན་ཞེས་བཤད་ཆོག ཁྱད་པར་དུ། 2017ལོ་ནི་ཕྲན་ལ་མཚོན་ན། མཐར་ཕྱིན་དཔྱད་རྩོམ་འབྲི་བའི་སྐབས་དང་སྦྲགས་དེ་འབྲེལ་གྱི་རྩོམ་རིག་གི་རིགས་པའི་གཞུང་ལུགས་ཐད་དུ་དཔེ་ཀློག་ཅུང་ཡིད་ཚིམས་པ་ཞིག་བྱེད་ཐུབ་སོང་བ་དེས། མ་འོངས་པར་གསར་རྩོམ་དང་རྩོམ་རིག་ཞིབ་འཇུག་གི་ལས་ལ་འཇུག་ཀྱང་རང་ལ་གདེང་ཚོད་ཅིག་ཀྱང་རྒྱུད་དུ་སྐྱེས། དེ་ནི། ཐོས་པའི་ལས་བསགས་ཤིང་དོགས་པའི་གནད་བཀྲལ་བ། དྲི་བའི་ལན་རྙེད་པ་བཅས་བློ་བསྐྱེད་མང་ཙམ་ཐོབ་པའི་དྲིན་ཡིན་གྱི། ངས་རང་ལ་བཀའ་དྲིན་ཞུ་འདོད་ལ། ཁྱད་པར་དུ་དཔེ་ཆ་དག་ལ་བཀའ་དྲིན་ཞུ་འདོད་དེ། རྒྱུ་མཚན། དཔེ་ཆ་ནི་བདག་གི་མི་ཚེ་འདིའི་སློབ་སྟོན་གྱི་སློབ་དཔོན་དཔེ་མེད་དེ་ཡིན་པས་སོ། །
དེས་ན། ཕྲན་གྱི2017ལོའི་གྲུབ་འབྲས་དག་སྟབས་བདེ་ཞིག་ཐོ་རུ་བཀོད་ན།
དང་པོ། དཔེ་ཀློག་གི་སྐོར།
2017ལོར་དུས་དེབ་དང་ཚགས་ཤོག དྲ་བའི་སྒང་གི་རྩོམ་རིག་གསར་རྩོམ་དང་། རྩོམ་རིག་གི་བཅར་འདྲི། རྩོམ་རིག་དཔྱད་བརྗོད་བཅས་ལ་མྱོང་རོལ་བྱས་ནའང་དུས་ཚོད་མང་ཆེ་བ་རྩོམ་གཞུང་གི་སྐོར་ལ་བཀོལ་པ་ཡིན། དེ་དག་གི་མཚན་ཐོ་བཀོད་ན། བོད་ཡིག་གི་སྐོར་ལ། ས་པཎ་ཀུན་དགའ་རྒྱལ་མཚན་གྱི《མཁས་པ་ལ་འཇུག་པའི་སྒོ》དང་།དུང་དཀར་བློ་བཟང་འཕྲིན་ལས་ཀྱི《སྙན་ངག་ལ་འཇུག་ཚུལ་ཚིག་རྒྱན་རིག་པའི་སྒོ་འབྱེད》 དོར་ཞི་གདོང་དྲུག་སྙེམས་བློའི《མུན་འཇོམས་སྒྲོན་མེ》དང《སྙན་ཚིག་རིག་པའི་ཤེས་བྱ་གནད་བསྡུས》 ཆོས་སྐྱོང་གི《རང་གྲོལ་ཞིབ་འཇུག》 འགྱུར་མེད་ཀྱིས་བསྒྲིགས་པའི《རྩོམ་དཔྱད་གཏམ་ཚོགས》 སངས་རྒྱས་ཀྱིས་བསྒྱུར་པའི《སྒྲུང་གཏམ་གསར་རྩོམ་གྱི་ཤེས་བྱ་མུན་སེལ་སྒྲོན་མེ》 སྟོབས་རྒྱལ་གྱི《རྩོམ་རིག་རྣམ་བཤད》 ལྷག་པ་ཆོས་འཕེལ་གྱི《ལྷག་པ་ཆོས་འཕེལ་གྱི་དཔྱད་རྩོམ་ཕྱོགས་བསྒྲིགས》དང《རྩོམ་རིག་གི་རྩོམ་ལུས་རྣམ་གཞག》 ཀུན་དགའ་ཡི《བོད་ཀྱི་རྩོམ་རིག་སྐོར་གྱི་གཞུང་ལུགས་རྣམ་བཤད》 ཁྲི་བསམ་གཏན་གྱི《རྩོམ་འཇུག་རིག་གཞུང་དགའ་ཚལ》དང《བོད་རྒྱ་རྩོམ་རིག་གཤིབ་བསྡུར་གྱི་དཔྱད་བརྗོད》 བདུད་ལྷ་རྒྱལ་གྱི《བོད་ཀྱི་བརྩམས་སྒྲུང་གསར་པའི་གནས་སྟངས་དང་དེའི་དགག་སྒྲུབ》 སོགས་དང་། རྒྱ་ཡིག་གི་སྐོར་ལ།《文学理论》(勒内•韦勒克, 奥斯汀•沃伦著),《中国当代文学史》(主庆生主编)སོགས་དཔེ་དེབ20ལྷག་སྟེ་དེ་དག་ལས་དེབ་ལ་ལ་ཞིག་གི་ནང་དུ་རང་ལ་གང་མཁོ་དེ་བཀླགས་པ་ལས་གོ་རིམ་ཚང་བ་ཞིག་ཞིབ་ལྟ་བྱེད་ཐུབ་མེད་ལ། དེབ་ལ་ལ་ཞིག་ཞིབ་ཞིབ་ལྟ་བྱས་པར་མ་ཟད་ཟིན་བྲིས་ཀྱང་གཟབ་ནན་གྱིས་བཏབ་ནས་ཟིན་བྲིས་འབྲི་དེབ་ཆེ་བ་བཞི་ལྷག་བྲིས་ཡོད།
གཉིས་པ། གསར་རྩོམ་གྱི་གྲུབ་འབྲས།
འདི་ལོར་མཚོན་ན། དཔྱད་རྩོམ་དང་སྙན་ངག་སོགས་འཕྲོར་མཐུད་ནས་དུས་དེབ་ཁག་ཏུ་བཀོད་ཐུབ་པ་བྱུང་ཞིང་། གསར་རྩོམ་གྱི་གྲུབ་འབྲས་ཐད་ནས་ཀྱང་ཡིད་ཅུང་ཟད་ཚིམས་ཡོད་དེ། དེ་དག་ཐོ་རུ་བཀོད་ན།
དཔྱད་རྩོམ་གྱི་སྐོར་ལ།《བོད་ཀྱི་དུས་རབས་གསར་པའི་སྙན་ངག་གི་རིན་ཐང་སྣང་ཚུལ་ཐད་ཀྱི་མཐའ་དཔྱོད》ཅེས་པ2017ལོའི《ཀྲུང་གོའི་བོད་རིག་པ》དེབ་གཉིས་པའི་སྟེང་བཀོད།《སྙན་ངག སྙན་ངག་པ། སྙན་ངག་གི་ཀློག་པ་པོའི་སྐོར་གྱི་བསམ་གཞིགས》ཞེས་པ2017ལོའི《ཟླ་ཟེར》དེབ་གཉིས་པའི་སྟེང་བཀོད། གཞན་ཡང་། 《སྤྱོད་འཇུག་ལས་ཕྱུངས་པའི་ཀུན་སྤྱོད་དང་རིགས་ཤེས་ཀྱི་འབྲེལ་བའི་སྐོར་ལ་རགས་ཙམ་དཔྱད་པ》ཞེས་པ《གངས་ལྗོངས་རིག་གནས》2017ལོའི་དེབ་གསུམ་པའི་སྟེང་བཀོད། གཞན་རྩོམ་རིང་མོ་སྟེ《སྒྲུང་རིང་གཙུག་གཡུ་ལ་དཔྱད་པ》ཞེས་པའི་མཐར་ཕྱིན་དཔྱད་རྩོམ་ཡིག་འབྲུ་ཁྲི་ལྔ་ལྷག་བྲིས་ཏེ་གྲུབ་ཡོད། སྙན་ངག་གསར་རྩོམ་གྱི་སྐོར་ལ།《དབུས་ནས་སྤྲིངས་པའི་འཕྲིན》ཞེས་པ2017ལོའི《བོད་ཀྱི་རྩོམ་རིག་སྒྱུ་རྩལ》དེབ་དང་པོའི་སྟེང་བཀོད། 《ཁ་བ་རི་བའི་བུ་མོ་དཔལ་སྐྱིད་མཚོ་མོ》ཞེས་པ2017ལོའི《གངས་དཀར་རི་བོ》དེབ་དང་པོའི་སྟེང་བཀོད།《མི》ཞེས་པ2017ལོའི《གངས་དཀར་རི་བོ》དེབ་ལྔ་པའི་སྟེང་བཀོད།《ང་རྒྱལ》ཞེས་པ2017ལོའི《གངས་རྒྱན་མེ་ཏོག》དེབ་གཉིས་པའི་སྟེང་བཀོད།《ལྷ་སའི་རབ་བྱེད》ཅེས་པ2017ལོའི《མི་རིགས་ཀྱི་རྩོམ་རིག》དེབ་ལྔ་པའི་སྟེང་བཀོད།《འཇང་ཡུལ་རྣ་མཚོའི་ཁ་ནས》སོགས་སྙན་ངག་ཁ་ཤས《མཚོ་སྔོན་བོད་ཡིག་གསར་འགྱུར》སྟེང་བཀོད་ཡོད།བཅར་འདྲིའི་སྐོར་ལ།《ལྟ་ཀློག་དང་གསོག་འཇོག་ནི་རྩོམ་པའི་སྲོག་ཤིང་ཡིན》ཞེས་པ2017ལོའི《སྦྲང་ཆར》དེབ་གསུམ་པའི་སྟེང་བཀོད། 《ཉམས་མྱོང་རྒན་པོའི་འབེལ་གཏམ》ཞེས་པ 2017ལོའི《བོད་ཀྱི་རྩོམ་རིག་སྒྱུ་རྩལ》དེབ་བཞི་པའི་སྟེང་བཀོད།
གསུམ་པ། དཔེ་དེབ་པར་སྐྲུན་གྱི་གྲུབ་འབྲས།
འདི་ལོར་སྒེར་གྱི་དཔེ་དེབ་རྐྱང་པ་གཉིས་སྒོར་ཐོན་ཡོད་པ་ནི། གཅིག《སྐད་ཆའི་ཕྱི་ནང》ཞེས་པའི་རྩོམ་རིག་དཔྱད་རྩོམ་ཕྱོགས་བསྒྲིགས་ཤིག་ཡིན། དེབ་དེ་ནི2017ལོའི་ཟླ2པར་སི་ཁྲོན་མི་རིགས་དཔེ་སྐྲུན་ཁང་ནས་པར་དུ་བསྐྲུན། གཉིས།《གཞན་ལྟ་དང་ཕྱིར་རྟོག འབྱུང་འགྱུར་གྱི་ལམ》(གནས་སྐབས་ཀྱི་ཁ་བྱང་སྟེ།དེབ་དེ་ལོ་མཇུག་ལ་དཔར་སྐྲུན་བྱེད་ཐུབ)བོད་ཀྱི་རྩོམ་པ་པོ38ལ་རྩོམ་རིག་སྐོར་ནས་བཅར་འདྲི་བྱས་པའི་དེབ་ཅིག་ཡིན། དེབ་དེ་ནི་བོད་ཀྱི་རྩོམ་རིག་ལོ་རྒྱུས་ཐོག་ཏུ་རྩོམ་རིག་གི་བཅར་འདྲི་དེབ་ཐོག་མ་རུ་ཆགས་ཡོད། དེབ་དེའི་དགེ་མཚན་གཞན་དུ་གླེང་རྒྱུ་ཡིན་པས་འདིར་ཡི་གེ་མང་བར་དོགས་ཏེ་བསྐྱུར་པ་ཡིན།གཞན་ཡང་འདི་ལོར། ཨ་རིའི་རྩོམ་པ་པོ་གྲགས་ཅན་ཧའེ་མེན་ཝེའི་སྒྲུང་གཏམ《老人与海》ཡོངས་སུ་བསྒྱུར་ནས་གྲུབ་ཡོད་ནའང་། རྒྱུ་རྐྱེན་དུ་མའི་དབང་གིས་དཔར་སྐྲུན་བྱེད་ཐུབ་མེད།
བཞི་པ། བྱ་དགའི་སྐོར།
འདི་ལོར། རྩོམ་རིག་གི་བྱ་དགའ་གཉིས་བླངས་མྱོང་། དེ་གཉིས་ནི་སྙན་ངག་གི་བྱ་དགའ་ཡིན།《ལྷ་སའི་རབ་བྱེད》ལ་རྒྱལ་ཡོངས་སྙན་རྩོམ་འགྲན་སྡུར་ཁྲོད་བྱ་དགའ་ཨང་གསུམ་པ་ཐོབ་པ་དང་།《རྒྱལ་བ་ཚངས་དབྱངས་རྒྱ་མཚོ》ལ་ཐེངས་དང་པོའི་བོད་ལྗོངས་ཚངས་དབྱངས་རྒྱ་མཚོའི་རིག་གནས་དུས་ཆེན་གྱི་བོད་ཡིག་འགྲན་སྡུར་ཆེན་མོ་ཁྲོད་བྱ་དགའ་རིམ་པ་གཉིས་པ་ཐོབ།
གོང་གསལ་ནི། ཕྲན་གྱི2017ལོའི་བྱ་བའི་སྤྱི་བསྡོམས་སམ་གྲུབ་འབྲས་ཤིག་ཡིན་ཞིང་། རྩོམ་རིག་ལ་ངག་ནས་དགའ་བ་ཙམ་མ་ཡིན་པར་ལག་ལེན་གྱི་སྟེང་ནས་མངོན་ཅི་ཐུབ་བྱས་པ་ཡིན་ཞིང་། མ་འོངས་པ་ན་ཡང་དེ་ལྟར་ཡིན།
ཞོར་དུ་ཞུ་འདོད་པ་ཞིག་ནི། རྩོམ་རིག་གི་འཕེལ་རྒྱས་ནི་རྩོམ་པ་པོའི་ཁོ་ནས་ལས་ཤིག་ཁྱོན་ནས་མ་ཡིན་པར། རྩོམ་རིག་སློབ་ཁྲིད་མཁན་དང་། རྩོམ་རིག་རྩོམ་སྒྲིག་པ། ཀློག་པ་པོ། རྩོམ་རིག་དཔྱད་བརྗོད་པ། དེ་མིན། སྤྱི་ཚོགས་སྤྱི་ཡི་འདུ་ཤེས་ཤིག་ལ་བརྟེན་དགོས་པ་ལས་རྩོམ་མཁན་ཁོ་ནས་འགྲུབ་ཐུབ་པ་ཞིག་ཁྱོན་ནས་མིན། ཁྱད་པར་དུ། རྩོམ་རིག་འཕེལ་རྒྱས་དང་དཔྱད་བརྗོད་པའི་འབྲེལ་བ་ནི་ཤིན་ཏུ་དམ་ལ་གལ་ཡང་ཆེ། རྩོམ་རིག་དཔྱད་བརྗོད་ཀྱིས་ཀློག་པ་པོ་བྱིངས་ཀྱི་རྩོམ་རིག་མྱོང་རོལ་ལ་ཁྲིད་སྟོན་བྱེད་པ་དང་། གསར་རྩོམ་གྱི་ཉམས་མྱོང་ལ་ཟམ་མ་ཆད་པར་སྤྱི་སྡོམ་དང་དབྱེ་ཞིབ་བྱས་ནས། རྩོམ་པ་པོའི་གསར་རྩོམ་གྱི་ཆུ་ཚད་ལ་མཐོར་འདེགས་གཏོང་བ་དང་། ཞིབ་འཇུག་གི་འབྲས་བུར་ཕྱོགས་སྡོམ་བྱས་ཏེ་བསམ་བློ་གསར་པ་འདོན་སྤྲོད་ཀྱིས་རྩོམ་རིག་གཞུང་ལུགས་ལ་འཕེལ་རྒྱས་བཟོ་བ་ཡིན།(བདུད་ལྷ་རྒྱལ་གྱི་ཚིག)ཀློག་པ་པོའི་རྩོམ་རིག་མྱོང་རོལ་གྱི་ཆུ་ཚད་དང་གོ་རྟོགས་ཇེ་མཐོར་མ་སོང་ཚེ། རྩོམ་རིག་གི་འཕེལ་རྒྱས་ཞེས་པ་བཤད་དཀའ་བའི་གནས་སུ་འཁུམས། ལྷག་པར་རང་རེའི་རྩོམ་རིག་གི་འཕེལ་རྒྱས་ནི་དེ་ལྟ་ཞིག་གོ། ། རྩོམ་རིག་མྱོང་རོལ་གྱི་ཆུ་ཚད་དང་གོ་རྟོགས་དེ་ཇེ་མཐོར་འགྲོ་དགོས་ཚེ། དཔེ་ཀློག་དང་རྩོམ་རིག་སློབ་ཁྲིད་ལ་ཉན་རྒྱུ་ལས་ཐབས་གཞན་མ་མཆིས། དཔེ་ཀློག་དེ་ཡང་རྩོམ་རིག་རྐྱང་པའི་རིག་ཚན་ཁོ་ནས་མི་ཡོང་ཞིང་། རྩོམ་རིག་དང་འབྲེལ་བའི་རིག་ཚན་གཞན་དང་གཞན་ལ་འབྲེལ་འདྲིས་བྱ་རྒྱུ་ནི་འགངས་ཆེན་ཞིག་ཏུ་མཐོང་།
གཞན་ད་ཆར། རང་རེའི་རྩོམ་པ་པོ་རྣམས་ཀྱིས་ཀྱང་གསར་རྩོམ་ལ་འཇུག་མཁན་ཞིག་ཡིན་ཕྱིན། རང་གི་ཚོར་བ་ཉི་ཚེ་བ་ཞིག་ལ་བརྟེན་པ་ལས་དཔེ་ཀློག་མང་པོ་མ་བྱས་ཀྱང་ཆོག་པའི་འདོད་ཚུལ་ཞིག་ཡོད། ལྷག་པར་གཞུང་ལུགས་ཀྱི་སྐོར་ལ་དེ་ལྟར་འདོད། གཞུང་ལུགས་ཀྱིས་གསར་རྩོམ་བྱེད་པར་བཀག་རྒྱ་དང་གནོད་པ་ཡོད་པར་འདོད་དེ། གཞུང་ལུགས་དང་འབྲེལ་འདྲིས་བྱེད་རྒྱུ་ནི་དགྲ་བོ་ལྟ་བུའི་འདུ་ཤེས་ཤིག་བཟུང་ཡོད། ཕྲན་ལྟར་ན། བཤད་ཚུལ་དེ་ནི་མི་རིགས་གཞན་ལ་འཕྲོད་ནའང་བོད་ལ་དེ་ལྟར་འཕྲོད་མིན་ཅུང་བཤད་དཀའ། རྩོམ་རིག་གི་ལོ་རྒྱུས་རིང་ཞིང་གྲུབ་འབྲས་ཀྱིས་གཏམས་པའི་ནུབ་ཕྱོགས་པ་ཚོར་མཚོན་ན་དེ་ལྟར་དུ་འདོད་ཆོག་མོད། བགྲང་བྱ་བཞི་བཅུ་ཙམ་འགྲོ་གྲབས་ཡོད་པའི་བོད་ཀྱི་རྩོམ་རིག་ལ་མཚོན་ན་དེ་ལྟར་རུང་མིན་དཔྱོད་པའི་གནས་ཤིག་གོ། །རྩོམ་པ་པོ་དང་ཀློག་པ་པོའི་ཐད་དུ་རྒན་བདུད་ལྷ་རྒྱལ་ན་རེ། རྩོམ་པ་པོའི་གནད་དོན་གཙོ་བོ་བསམ་བློའི་ཆུ་ཚད་ཀྱི་སྟེང་ན་ཡོད། རྩོམ་པ་པོའི་སྤྱི་ཚོགས་ལ་ལྟ་བའི་མཐོང་སྟེགས་དང་སྤྱི་ཚོགས་ལ་ལྟ་བའི་ཁོག་དབུབ་ཀྱི་ནུས་པ་དང་། རྩོམ་པ་པོའི་མིའི་ངོས་ཟིན་སོགས་ཟབ་ས་དང་མཐོ་སར་མ་ཕྱིན་པས། ནར་མའི་སྣང་ཚུལ་གྱི་ཁྲོད་ནས་ཐུན་མིན་གྱི་མི་ཚེ་དང་བསམ་བློ་རྙེད་དཀའ་ཞིང་། རྩོམ་གྱི་བསམ་བློ་ཟབ་བརླིང་ཅན་དུ་འོང་མི་ཐུབ་ལ། བརྩམས་ཆོས་ཀྱི་བསྟན་དོན་ལ་སྔོག་འདོན་ལེགས་པོའང་ཐོབ་མི་ཐུབ།
ང་ཚོའི་རྩོམ་པ་པོ་དག་གིས་རིག་ཤེས་ཀྱི་ནུས་པ་ལ་མཐོང་ཆེན་མི་བྱེད་པར་མ་ཟད། གཞུང་ལུགས་སམ་ལབ་བརྗོད་འགའ་ཞིག་གི་ཚིག་རིས་ལ་འཁྲི་ནས་གཞུང་ལུགས་ཀྱི་སྤུས་ཚད་ཡོད་དགོས་པར་གོ་ནོར་ཐེབས་ཏེ། རྩོམ་པ་པོ་ནི་རང་གི་ཚོར་ཤེས་ཁོ་ན་ལ་བརྟེན་པ་ཞིག་དང་། རྩོམ་རིག་གསར་རྩོམ་ནི་རིགས་རྟོག་ལ་གཡོལ་དགོས་པ་ཞིག་ཡིན་པའི་ལོག་རྟོག་གི་བློ་ཞིག་ཡོད། འདི་ལྟའི་མ་དག་པའི་བློ་ཡོད་པས་དང་འདི་རྒྱུན་འབྱམས་སུ་ཕྱིན་ཚེ། ང་ཚོ་ནམ་ཡང་སྤྱི་ཚོགས་ཀྱི་ཕྱིའི་སྣང་ཚུལ་ཙམ་ཚུར་སྣང་བྱེད་པ་དང་། བརྗོད་དོན་དོན་སྙིང་ཅན་དེ་ལུང་མ་བསྟན་པའི་འཚོ་བའི་གཏམ་རྒྱུད་དམ་དུས་ཚོད་ཀྱི་འཚོ་བའི་ཁྲོད་འཐོར་ཏེ་གསེར་ས་ནང་ལ་གཏོར་བ་ལྟར་མ་ལུས་ཐབས་མེད་ཡིན།བོད་ཀྱི་ཀློག་པ་པོ་བྱིངས་ནི་སྤྱི་ཚོགས་འཚོ་བའི་གནད་དོན་ཞིག་རྩོམ་ནང་དྲངས་པ་ཙམ་གྱིས་ཡིད་ཚིམ་པར་འགྱུར་ཞིང་། བརྩམས་སྒྲུང་ཀློག་དུས་གཏམ་རྒྱུད་ཀྱི་བྱུང་བ་མཚར་བོར་དམིགས་ཏེ་བརྩམས་སྒྲུང་གཏམ་རྒྱུད་ལྟར་དུ་ཀློག་པ་ཉིད་ལས། བསམ་བློའི་ཟབ་ཁྱད་དང་། བཀོད་འབྲིའི་ཞིབ་ཕྲ། བྱུང་རིམ་གྱི་གཏན་ཚིགས། མི་སྣའི་སྣང་བརྙན་གྱི་བཞེངས་སྐྲུན་སོགས་རྩོམ་པ་པོའི་གསར་རྩོམ་གྱི་སྟེང་ན་གནས་པའི་གནད་དོན་དཔྱད་རྩོམ་དངོས་གཞིས་བསྟན་པའི་ཞན་ཆ་དེ་དག་ལ་ཁོ་ཚོས་དོ་སྣང་མི་བྱེད་པས། ཁོ་ཚོ་རྩོམ་པ་པོ་དག་ལ་བསྒྱུར་བཅོས་ཡོ་བསྲང་གི་བློ་གསལ་འདོན་མཁན་དུ་མི་འགྱུར་བར་མ་ཟད། ཀློག་པ་པོའི་སྒྱུ་རྩལ་གྱི་ཡོན་ཏན་དངོས་མིན་པ་ཞིག་ལ་དངོས་སུ་རྟོག་སྟེ་སྒྲོགས་པར་གྱུར་པའི་སྒོ་ནས་ཁོ་ཚོ་རྩོམ་པ་པོར་ལམ་སྟོན་མཁན་དུ་མ་གྱུར་པའི་ངེས་པའང་མེད།དེ་བས་ན། བོད་ཀྱི་ཀློག་པ་པོ་ལའང་རྩོམ་པ་པོས་རེ་བ་བཏོན་པ་ལྟར་དུ། རྩོམ་རིག་གཞུང་ལུགས་ཀྱི་ཤེས་བྱ་ཁོང་དུ་ཆུད་པ་དང་། བརྩམས་ཆོས་ཀློག་འདོན་གྱི་རྒྱ་བསྐྱེད་པ། བསམ་བློའི་ཆུ་ཚད་ལ་མཐོར་འདེགས་བཟོ་བ་བཅས་ཀྱིས་སྒྱུ་རྩལ་བློ་སྦྱོང་ལ་ཤུགས་སྣོན་གཏོང་དགོས་པའི་ཁུར་དེ་བབས་ཡོད། ཀློག་པ་པོ་ནི་རྩོམ་རིག་གི་བགྱི་བའི་ཁྲོད་ཀྱི་རྟེན་འབྲེལ་གྱི་ཚིགས་ཤིག་ཏུ་གྱུར་པའི་སྒོ་ནས། ཁོ་རྩོམ་རིག་འཕེལ་རྒྱས་ཀྱི་རྐྱེན་གཙོ་བོ་ཞིག་ཏུ་གྱུར་ཡོད་པས་སོ་ཞེས་པའི་གཏམ་གྱིས་རྫོགས་སོ། །
རྩོམ་སྒྲིག་པ། མཁའ་མཚོ་སྐྱིད།


c: text/html

text:
དེང་གི“ཆ་འཕྲིན་ཚན་རྩལ་འཕེལ་རྒྱས་འགྲོ་བ”དང“བོད་ཡིག་སློབ་མཁན་ཇེ་མང་དུ་འགྲོ་བ།” “བོད་ཡིག་ཚད་ལྡན་ཅན་དུ་གཏོང་པའི”དུས་རབས་ཀྱི་འཕེལ་ཕྱོགས་དེས། དུས་ཡུན་རིང་པོའི་ལོ་རྒྱུས་ལྡན་པའི་བོད་ཀྱི་སྐད་ཡིག་གངས་ལྗོངས་མཐོ་སྒང་གི་ཡུལ་ནས་ཇེ་རྒྱས་ཇེ་དར་དུ་བཏང་དང་གཏོང་བཞིན་ཡོད་པ་རེད།
གསར་འགོད་པ་ལྷ་སའི་དཔེ་ཁང་དང་ཚོང་ར་ཕྱིན་པའི་པའི་སྐབས་སུ། བོད་ཡིག་གི་དཔེ་ཆ་དང་བརྙན་གཟུགས་བརྩམས་ཆོས།ཚན་རྩལ་ཐོན་རྫས་སྣ་ཚོགས་ཡོད་པ་མཐོང་ལ། བོད་སྐད་ཀྱི་བརྙན་གཟུགས་འོད་སྡེར་དང་བོད་ཡིག་གི་ལག་འཁྱེར་ཁ་པར། བོད་རྒྱ་དབྱིན་གསུམ་གྱི་གློག་རྡུལ་ཚིག་མཛོད། བོད་ཡིག་གི་གཞུང་སྒྲུབ་མ་ལག་མཉེན་ཆས་སོགས་ཀྱིས་བོད་ཀྱི་སྐད་ཡིག་ཆ་འཕྲིན་གྱི་མྱུར་བགྲོད་གཞུང་ལམ་ལྟ་བུར་བསྐྱོད་དུ་བཅུག་པ་རེད།
ལྷ་སའི་སློབ་ཆུང་དང་པོའི་ལོ་རིམ་དྲུག་པའི་སློབ་མ་བསོད་ཁོ་ནང་མིས་ཁོ་ལ་སྟེར་བའི་ལོ་གསར་གྱི་ལེགས་སྐྱེསIPADལ་སྤྲོ་བ་ཆེན་པོ་རྒྱས་ཤིང་། ཁོས་བཤད་རྒྱུར། “ཉོ་བའི་སྐབས་ནས་ནང་དུ་བོད་ཡིག་གི་མཉེན་ཆས་ཡོད་ལ། བཙོང་མཁན་ཚང་གིས་ད་དུང་ཁོར་བོད་སྐད་ཀྱི་འགུལ་རིས་གློག་བརྙན་མི་ཉུང་བ་ཞིག་ཕབས་ལེན་བྱས་པ་རེད”ཟེར། ཁོའི་ཨ་ཕ་ཡོན་ཏན་ལགས་ཀྱི་ལག་འཁྱེར་ཁ་པར་ནས་ཀྱང་སྐབས་སྐབས་སུ་སྐད་འཕྲིན་གྱི་དྲིལ་བརྡ་གྲགས་འོང་ལ། ཡོན་ཏན་ལགས་ལ་ད་དུང་དགའ་ཕྱོགས་ཤིག་ཡོད་པ་ནི་པོད་ཕྲན་ལས་བོད་སྐད་ཀྱི་གཏམ་རྒྱུད་ཐུང་ངུ་རེ་བཙལ་ནས་རང་གི་བུ་ལ་བརྗོད་རྒྱུ་དེ་རེད།
འདི་དག་ཚང་མ་བོད་ཡིག་མཉེན་ཆས་ཞིབ་འཇུག་གསར་སྤེལ་དང་རྒྱ་ཁྱབ་དར་སྤེལ་བཏང་བའི་ཕན་འབྲས་ལས་ཐོབ་པ་ཡིན་ལ། ༢༠༠༤ལོའི་ཟླ༧པར་བོད་རང་སྐྱོང་ལྗོངས་མི་དམངས་སྲིད་གཞུང་དང་བཟོ་ལས་དང་ཆ་འཕྲིན་ཅན་གྱི་ལས་ཁུངས་ཀྱིས《བོད་ཡིག་མཉེན་ཆས་གསར་སྤེལ་དང་རྒྱ་ཁྱབ་བཀོལ་སྤྱོད་བྱེད་པར་འབྲེལ་བའི་མཉམ་ལས་གྲོས་མཐུན་ཡི་གེ》བཞག་ཅིང་མ་དངུལ་སྒོར་ཁྲི༣༣༠༠བཏང་ལ། གཏགས་འཇུག་བྱེད་ཐབས་དང་སྒྲིག་བཟོའི་མ་ལགགཞུང་སྒྲུབ་མཉེན་ཆས། དྲ་ངོས་བལྟ་ཀློག་ཡོ་ཆས་སོགས་རྨང་གཞིའི་རང་བཞིན་གྱི་བོད་ཡིག་མཉེན་ཆས་ཁག་ཅིག་ཞིབ་འཇུག་གསར་སྤེལ་བྱས་པ་མ་ཟད། ཧུར་ཐག་སྒོས་རྒྱ་ཁྱབ་བཀོལ་སྤྱོད་བྱེད་དུ་བཅུག་ནས་བོད་ཡིག་དེ་སྨྱན་གཟུགས་ཀྱི་དུས་རབས་གསར་བ་ལ་སྐྱོད་པར་སྐུལ་འདེད་བཏང་པ་རེད།
ཕྱོགས་བཞི་མཚམས་བརྒྱད་དང་ལས་རིགས་སོ་སོའི་སྡེ་ནས་ཕེབས་པའི་བོད་ཡིག་སློབ་པར་སྤྲོ་བ་ཡོད་མཁན་རྣམས་ཀྱིས་“བོད་ཡིག་སློབ་པའི་མཁའ་དབུགས”ཤིག་བསྐྲུན་དང་སྐྲུན་བཞིན་ཡོད་ལ། “བོད་ཡིག་གི་ཡིག་གཟུགས་ལ་གསོན་ཤུགས་ལྡན་ཞིང་ཡི་གེའི་བར་ཁྱད་ཚད་དང་རན་ལ། ཧ་ཅང་ཡག་པོ་འདུག་པས་ངས་སློབ་བཞིན་པའི་སྒང་ཡིན།” ཞང་ཀང་ནས་ཕེབས་པའི་ལི་ཨ་ཅ་ལགས་དགུང་ལོ་དྲུག་ཅུ་ལོན་ཞིང་། ༢༠༠༩ལོར་ཐེངས་དང་པོར་བོད་ལྗོངས་སུ་ཡུལ་སྐོར་ལ་ཕེབས་པ་དང་། སྲང་བར་ནས་བོད་ཡིག་གིས་བྲིས་པའི་སྒོ་བྱང་རྣམ་མཐོང་རྗེས་སེམས་ལ་དགའ་བ་རྒྱས་ཤིང་། དེའི་རྗེས་སུ་མོས་ར་མོ་ཆེ་གཙུག་ལག་ཁང་གི་ཉེ་འགྲམ་གྱི་དུང་དཀར་སྐད་ཡིག་སློབ་གྲྭ་ནས་བོད་ཡིག་སློབ་འགོ་བརྩམས་པ་རེད།
དུང་དཀར་སྐད་ཡིག་སློབ་གྲྭའི་སློབ་གཙོ་བསྟན་འཛིན་དོན་འགྲུབ་ལགས་ཀྱིས་བཤད་རྒྱུར། དྲ་བ་དར་རྒྱས་སོང་བ་དང་བསྟུན་ནས་བོད་ཡིག་སློབ་མཁན་ཡང་ཇེ་མང་ནས་ཇེ་མང་དུ་འགྱུར་བཞིན་འདུག་ཅིང་། སློབ་གྲྭ་ལོ་ངོ༡༥ཡི་རིང་ལ་འཕེལ་རྒྱས་སོང་བ་བརྒྱུད་ནས། དང་ཐོག་སློབ་གྲྭ་ཚུགས་དུས་སུ་སློབ་མ༢༠ལྷག་ཡོད་པ་ནས་ད་ལྟ་དགེ་རྒན༢༦དང་སློབ་མ༨༠༠ལྷག་ལ་འཕེལ་ཡོད་ཅིང་། ས་གནས་དེ་གའི་སློབ་མ་ལས་གཞན་ད་དུང་ལི་ཨ་ཅ་ལྟ་བུའི་མེས་རྒྱལ་གྱི་ས་ཆ་གཞན་སོ་སོ་ནས་ཕེབས་པའི་བོད་ཡིག་སློབ་མཁན་ཡོད་པ་རེད་ཟེར།
བོད་ཡིག་འཕེལ་རྒྱས་འགྲོ་བའི་ཁྲོད་ནས་དུས་རབས་ཀྱི་སྐད་སྒྲ་ཡང་དག་པར་བརྒྱུད་སྒྲོག་བྱ་ཐུབ་པར་ཁག་ཐེག་ཡོང་ཆེད། བོད་ལྗོངས་ཀྱིས་བོད་ཡིག་ཚད་ལྡན་ཅན་དུ་སྒྱུར་བའི་བྱ་བར་ཤུགས་བསྣན་ཞིང་། བོད་རང་སྐྱོང་ལྗོངས་བོད་སྐད་ཡིག་བྱ་བའི་ཨུ་ཡོན་ལྷན་ཚོགས་ཀྱི་གཞུང་ལས་ཁང་སྒྲིག་སྒྱུར་ཅུའུ་སྒྲིག་སྒྱུར་ཁྲུའུ་ཡི་ཁྲུའུ་ཀྲང་ཡེ་ཤེས་བཟང་པོ་ལགས་ཀྱིས་གསར་འགོད་པར་བཤད་རྒྱུར། མིག་སྔའི་བར་དུ་བོད་ལྗོངས་ཀྱིས་བོད་ཡིག་སློབ་དེབ་ཁག་སོ་སོ་རིགས༢༢༢སྒྲིག་སྒྱུར་བྱས་ཤིང་། དེའི་ཁྲོད་དུ་རྩོམ་སྒྲིག་བྱས་པའི་སློབ་དེབ་རིགས༨༩དང་ཡིག་སྒྱུར་བྱས་པའི་སློབ་དེབ་རིགས༡༣༣ཡོད་ལ། ལོ་དགུའི་འགན་བབ་སློབ་གསོ་དང་མཐོ་འབྲིང་དཀྱུས་མའི་བསླབ་ཚན་ཚད་གཞིའི་སློབ་དེབ་རིགས་སོ་སོ་སྒྲིག་སྒྱུར་བྱེད་པའི་འགན་ཁུར་འགྲུབ་ཡོད་པ་དང་། བོད་རིགས་སློབ་མས་ཡང་དག་པའི་སྒོ་ནས་བོད་ཡིག་སློབ་པར་ཁག་ཐེག་ཡོང་བར་བྱས་ཡོད་པ་རེད།
མཚམས་སྦྱོར་གནང་པ་ལྟར་ན། ཉེ་བའི་ལོ་འགའི་རིང་ལ་བོད་ལྗོངས་ཀྱིས《བོད་ཡིག་གི་བརྡ་ཆད་ཚད་ལྡན་ཅན་དུ་སྒྱུར་བའི་བྱ་བའི་སྤྱིར་བཏང་གི་རྩ་དོན་དང་ཐབས་ལམ》ཞེས་པ་དང་། 《ཐ་སྙད་གསར་བའི་ཡིག་སྒྱུར་དང་གཡར་ཚིག་བཀོལ་སྤྱོད་བྱེད་སྟངས》གཏན་འཁེལ་བཟོ་བ། 《ཚད་ལྡན་ཅན་གྱི་བོད་སྐད་གཏན་འཁེལ་བཟོ་བ》ཡི་འཆར་འགོད་བྱ་བ་འགྲུབ་ཡོད་པ་རེད། དེ་མིན་གཞན་ད་དུང་བོད་ལྗོངས་ཀྱིས་ལོ་རེ་རེར་ཐ་སྙད་གསར་བ་དཔྱད་ཞིབ་གཏན་འཁེལ་གནང་པའི་ཚོགས་འདུ་འཚོགས་ནས། ཐ་སྙད་གསར་བའི་ཡིག་སྒྱུར་ལ་གཅིག་གྱུར་སྒོས་ཚད་ལྡན་ཡོང་བར་བྱེད་ཅིང་། མིག་སྔར་བོད་ལྗོངས་ཀྱིས་ཐ་སྙད་གསར་བ༥༠༠༠ལྷག་དང་བོད་ཡིག་གི་ཚན་རྩལ་བརྡ་ཆད་ཁྲི༦ལ་ཉེ་བ། རྩིས་འཁོར་སྒྲོམ་ངོས་ཀྱི་བོད་ཡིག་ཐ་སྙད་ཁྲི༡༢བཅས་ལ་དཔྱད་ཞིབ་བྱས་ཏེ་གཏན་འཁེལ་མཛད་ཡོད་ལ།《རྒྱ་བོད་ཤན་སྦྱར་གྱི་གསར་བྱུང་མིང་མཛོད》པར་དུ་བསྐྲུན་ཡོད་པ་རེད། །

robotstxt: allowed

filter: keep


text:
ཨ་རི་ནས་ཡིན་པའི་རིག་གཞུང་བརྗེ་རེས་གནང་མཁན་ཚོ་ཁག་བཞི་དང་མཉམ་ལས་བྱས།
- Details
- དཔར་འགྲེམས་ཟླ་ཚེས།: Monday, 07 August 2017 06:34
ལྷའི་རིག་གཞུང་བརྗེ་རེས་ཀྱི་ལས་གཞིས་མི་རྣམས་ལ་བོད་ཀྱི་རིག་གཞུང་ལ་རྒྱུས་ལོན་དང་ས་གནས་མི་མང་མཉམ་དུ་ཉམས་མྱོང་བརྗེ་རེས་བྱེད་པའི་མིག་མཐོང་ལག་ཟིན་གྱིས་གོ་སྐབས་དམིགས་བསལ་ཞིག་སྐྲུན་བཞིན་ཡོད་པ་དང་། རིག་གཞུང་ལྟེ་གནས་ཁང་ཁག་དང་། འགྲེམས་སྟོན་ཁང་། གཙུག་ལག་ཁང་། དབུས་བོད་མིའི་སྒྲིག་འཛུགས། གཞུང་འབྲེལ་མ་ཡིན་པའི་ཚོགས་སྡེ་དང་། སློབ་གྲྭ་ཁག་བཅས་ལ་ཁོ་ཚོའི་འདོད་བློ་དང་བསྟུན་ནས་སྐོར་སྐྱོད་ལ་འཁྲིད་ཀྱི་ཡོད་ཅིང་། ཁུངས་སོ་སོའི་འབྲེལ་ཡོད་ལས་བྱེད་ཀྱིས་རིག་གཞུང་བརྗེ་རེས་གནང་མཁན་གྱི་སློབ་ཕྲུག་རྣམས་ལ་འགྲེལ་བཤད་
བྱས་པ་མ་ཚད། དྲི་བ་དྲིས་ལན་གྱི་ལམ་ནས་ཁོང་ཚོའི་ཤེས་འདོད་ཡོད་པའི་གནད་དོན་དང་རྗོད་གཞི་ཁག་དང་། བཙན་བྱོལ་བོད་མིའི་འཚོ་གནས། རིག་གཞུང་། སྲིད་དོན། མི་སྒེར་གྱི་གནས་སྟངས་སོགས་ལ་ཤེས་རྟོག་བྱེད་པའི་གོ་སྐབས་གང་ལེགས་འབུལ་གྱི་ཡོད། སྒེར་སོ་སོའི་གནས་བབས་ལ་མཚོན་ན་སློབ་ཕྲུག་རྣམས་མེག་གྷན་དུ་སྡོད་རིང་། འདིར་སྡོད་མཁན་བོད་རིགས་ལྷའི་སློབ་ཕྲུག་རེ་རེ་དང་མཉམ་དུ་ཕན་ཚུན་ངོ་སྤྲོད་ཀྱིས་ཕྱོགས་གཉིས་ཀའི་ཉམས་མྱོང་དང་བསམ་བློ་བརྗེ་རེས། ད་ལྟའི་གནས་སྟངས་སོགས་ཀྱི་སྐོར་ལ་གླེང་མོལ་བྱེད་པ་དང་། ལྷག་པར་དུ་ཕན་ཚུན་གྲོགས་པོ་བཟོ་རྒྱུ་སོགས་ཀྱི་གོ་སྐབས་རག་གི་ཡོད་པ་མ་ཟད། ལྷའི་སློབ་ཕྲུག་ཚོར་མཚོན་ན་སྐད་ཡིག་ཡར་རྒྱས་གཏོང་རྒྱུར་ཕན་ཐོགས་ཧ་ཅང་ཆེན་པོ་ཡོད་པ་རེད།
དེ་སྔོན་རིག་གཞུང་བརྗེ་རེས་བྱེད་མྱོང་བའི་སློབ་མ་དག་གིས་ཁོང་ཚོ་འདིར་གཟིགས་སྐོར་དུ་ཕེབས་པ་ནས་བཟུང་སྟེ་ང་ཚོར་འབྲེལ་ལམ་བྱས་པ་དང་སྦྲགས། བོད་ནང་གི་གནས་ཚུལ་དང་། འཙན་བྱོལ་བོད་མི་རྣམས་ཀྱི་གནས་སྟངས་སྐོར་སོ་སོའི་ལུང་པ་དང་ས་ཕྱོགས་གཞན་ལ་ཁྱབ་སྤེལ་ཀྱིས་ཐག་རིང་ནས་ང་ཚོར་རྒྱབ་སྐྱོར་བྱེད་ཀྱི་ཡོད་པར། ང་ཚོའི་ངོས་ནས་ཁོང་རྣམས་ཀྱིས་ས་ཕྱོགས་གང་ས་ནས་དོ་སྣང་དང་། མཐུན་འགྱུར། འབྲེལ་གཏུག་བྱེད་པ་བཅས་ལ་གུས་བརྩི་དང་ཡི་རང་ཞུ་བཞིན་ཡོད།
བཅོས་མིན་ལམ་གྱི་ཚོགས་སྡེ་ (Rustic Pathways)
ཟླ་བ་འདིའི་ནང་ཚོགས་པས་བཅོས་མིན་ལམ་གྱི་ཚོགས་སྡེ་ནས་ཡིན་པའི་སློབ་མིའི་ཚོ་ཁག་མི་འདྲ་བ་གསུམ་ལ་སྣེ་ལེན་ཞུས་ཤིང་། ཕྱི་ཟླ་ ༠༧ ཚེས་ ༢༤ ཉིན་ཚོ་ཁག་མཐའ་མ་དེར་ང་ཚོས་ཕེབས་སྐྱེལ་ཞུས་པ་དང་། བཅོས་མིན་གྱི་ལམ་གྱི་ཚོགས་སྡེ་ནི་སློབ་མ་རྣམས་ལེགས་བཅོས་དང་འགན་ཁུལ་ལྡན་པའི་འགྲུལ་བཞུད་ཀྱི་ཉམས་མྱོང་བརྒྱུད་ནས་འཛམ་གླིང་མི་མང་གི་འཚོ་གནས་ལ་བཟང་ཕྱོགས་ཀྱི་ཤུགས་རྐྱེན་ཐེབས་པར་ནུས་སྟོབས་སྤེལ་བའི་དམིག་ཡུལ་འཛིན་མཁན་གྱི་ཨ་རིའི་སྒྲིག་འཛུགས་ཤིག་རེད།
འདི་ལོར་ང་ཚོས་འཛམ་གླིང་གི་ས་ཕྱོགས་འདྲ་མིན་ནས་ཕེབས་པ་ཁྱོན་སློབ་མ་གྲངས་ ༥༩ ཡོད་པའི་བཅོས་མིན་ལམ་གྱི་ཚོགས་སྡེའི་སློབ་མ་ཚོ་ཁག་ལྔ་ལ་སྣེ་ལེན་ཞུས་ཡོད་པ་རེད། སློབ་མའི་ཚོ་ཁག་ལྔ་ཀས་ཐུན་མོང་སློབ་སྦྱོང་གི་ལས་གཞིར་ཆ་ཤས་བླངས་ཤིང་། ཆ་ཤས་ལེན་མཁན་རཱའེ་ལི་ཧྥོལ་སཱོམ་ (Reilly Folsom) གྱིས་ངས་བོད་རིགས་སློབ་ཕྲུག་ཚོར་ཨིན་ཇི་སློབ་ཞོར་བོད་ཀྱི་རིག་ཞུང་སྐོར་མང་དུ་ཤེས་བྱུང་བ་ནི་ངོ་མཚར་ཆེ་བའི་ཉམས་མྱོང་ཞིག་རེད་ཅེས་ཟེར།
ཡི་རང་བསྔགས་བརྗོད་མཚོན་བྱེད་དུ་ལྷའི་དྲུང་ཆེ་ནས་ངོ་སྦྱོར་ཡི་གེ་རེ་དང་། དྲན་རྟེན། བོད་ལུགས་ཀྱི་ཁ་བཏགས་རེ་བཅས་ཕུལ་ཞིང་། ལྷ་ཚོགས་པའི་ངོ་ནས་ཕུལ་བྱུང་གི་ན་གཞོན་དེ་རྣམས་ཀྱི་ཕུགས་འདུན་མངོན་གྱུར་ཡོང་བའི་སྨོན་འདུན་ཞུས་པ་རེད། ད་དུང་ང་ཚོས་སློབ་ཕྲུག་ཚོ་ཁག་སོ་སོའི་སྣེ་ཁྲིད་པ་དང་། བཅོས་མིན་ལམ་གྱི་ཚོགས་པ་དང་ང་ཚོའི་དབར་གྱི་མཉམ་ལས་ཀྱི་ལས་གཞི་འདི་དེ་འདྲའི་ལམ་ལྷོང་བྱུང་བར་མཐུན་འགྱུར་གནང་བར་སྙིང་དབུས་ནས་ཐུགས་རྗེ་ཆེ་ཞུ་རྒྱུ་ཡིན།
ལོ་ཡོ་ལ་གཙུག་ལག་སློབ་གྲྭ་ (Loyola University)
སྐུ་ཞབས་མེ་ཁཱལ་སཱི་མཱི་ཐཱི་ (Mr Michael Smith) ཡིས་སྣེ་ཁྲིད་པའི་ལོ་ཡོ་ལ་གཙུག་ལག་སློབ་གྲྭ་ (Loyola University) ཚོ་ཁག་དེ་དྷ་སར་བདུན་གཉིས་ལྷག་བཞུགས་པ་དང་། ང་ཚོའི་ཐུན་མོང་སློབ་སྦྱོང་གི་ལས་གཞིར་ཆ་ཤས་བླངས་ཤིང་། མཇུག་ཏུ་ལྷའི་འགན་འཛིན་ངག་དབང་རབ་རྒྱས་གྱིས་རྟེན་འབྲེལ་སྨོན་འདུན་ཞུ་ཆེད་ཁོང་ཚོ་མི་རེ་ལ་བོད་ལུགས་ཁ་བཏགས་དང་ལྷའི་དྲན་རྟེན་ཕུལ་ཞིང། ལས་གཞི་འདི་ལམ་ལྷོམ་ཡོང་ཕྱིར་ལེགས་སྐྱེས་ཕུལ་བར་ཐུགས་རྗེ་ཆེ་ཞུས།
སྡེ་ཚན་ཞིག་གི་སྣེ་འཁྲིད་མཁན་བསོད་ནམས་ལགས་ཀྱིས་སློབ་མའི་འདུ་འཛོམས་དེར་བོད་ཀྱི་སྒྲ་སྙན་དཀྲོལ་བ་དང་གཞས་བཏང་བ་སོགས་བྱས། ལོ་ཡོ་ལ་གཙུག་ལག་སློབ་གྲྭའི་སློབ་མ་ (Loyola University) ཝེག་ཋོར་རཱི་ཡ་ཤཱ་ཝོན་ཁཱ་མཱན་ (Victoria Shavone Nachman) གྱིས་ལུགས་གཞན་གྱི་སློབ་མ་ང་དང་ན་མཉམ་རྣམས་དང་ལྷན་དུ་དུས་ཚོད་གཏོང་བར་ང་ཧ་ཅང་དགའ། ངས་སློབ་གྲོགས་ལས་བོད་ཀྱི་སྐོར་མང་པོ་སྦྱངས་པ་ཡིན་ཞེས་ཟེར།
ལཱུ་ཟཱི་ཡཱ་ནཱ་མངའ་སྡེའི་གཙུག་ལག་སློབ་གྲྭ་ (Louisiana State University)
སྐུ་ཞབས་ནཱེལ་གྷའེ་ཌི་རཱི་ (Mr Neil Guidry) ཡིས་སྣེ་ཁྲིད་པའི་ལཱུ་ཟཱི་ཡཱ་ནཱ་མངའ་སྡེའི་གཙུག་ལག་སློབ་གྲྭ་ (Louisiana State University) ཡི་སྨན་སློབ་ཚོ་ཁག་ཅིག་དྷ་སར་བདུན་གཉིས་ལྷག་བཞུགས་པ་དང་། ཁོང་ཚོས་བཙུན་དགོན་སྒྲོལ་མ་གླིང་དང་། སྦིར་ལ་ཡོད་པའི་དགོན་པ་སོགས་སུ་སྐོར་སྐྱོད་ཀྱིས་སོ་དང་མིག་ལ་རིན་མེད་བརྟག་དཔྱད་དང་། གཙང་བཟོ། དེ་བཞིན་དེར་བཞུགས་པ་རྣམས་ལ་སྤྱིར་བཏང་གི་གཟུགས་པོའི་འཕྲོད་བསྟེན་སོགས་ལ་བརྟག་དཔྱད་བྱས། ཁོང་ཚོས་བོད་ཀྱི་སྨན་རྩིས་ཁང་གི་སློབ་མ་རྣམས་ལ་ཐུག་ཕྲད་ཀྱིས་སྨན་གྱི་སྐོར་ཤེས་ཡོན་བརྗེ་རེས་བྱས་པ་དང་། དྷ་སའི་བོད་ཀྱི་ཚོགས་སྡེ་གཞན་འདྲ་མིན་ལ་བསྐྱོད་དེ་བོད་པའི་སྤྱི་ཚོགས་སུ་འཕྲད་བཞིན་པའི་གནས་དོན་ལ་སློབ་སྦྱོང་གནང་བ་རེད།
དེ་ནས་བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས་ཀྱིས་ལུས་ཀྱི་འཕྲོད་བསྟེན་དང་སེམས་ཀྱི་བདེ་ཐབས་དང་འབྲེལ་བའི་ནང་པའི་ལྟ་གྲུབ་ “Buddhist Philosophy in Relation to Physical Health and Mental Well-being.” སྐོར་བཀའ་སློབ་ཟབ་རྒྱས་གནང་། ཕེབས་སྐྱེལ་གསོལ་སྟོན་སྐབས་ཁོང་ཚོའི་ཉམས་མྱོང་རྣམས་ལྷའི་ལས་བྱེད་རྣམས་ལ་གསུངས་པ་དང་། ལྷའི་འགན་འཛིན་ངག་དབང་རབ་རྒྱས་ཀྱིས་ཁོང་ཚོར་བོད་ལུགས་ཁ་བཏགས་དང་། ལྷའི་དྲན་རྟེན་སོགས་ཕུལ་ཏེ་དྭང་བླངས་ཞབས་ཞུ་གནང་བར་བཀའ་དྲིན་ཆེ་ཞུས།
གྷོའོ་བྷི་ཡཱོན་ཌི་ཚོགས་པ་དང་ལྷན་རིག་གཞུང་བརྗེ་རེས། Go Beyond
ཟླ་བ་འདིའི་ནང་ང་ཚོས་གྷོའོ་བྷི་ཡཱོན་ཌི་ (Go Beyond) ནས་ཕེབས་པའི་སློབ་མའི་ཚོགས་ཁག་ཞིག་ལ་ཡང་སྣེ་ལེན་ཞུས་པ་ཡིན། གྷོའོ་བྷི་ཡཱོན་ཌི་ནི་དེ་སྔོན་རྒྱལ་སྤྱིའི་རང་བཞིན་གྱི་ཚེ་གང་གི་བྱ་གཞག་ལ་རྟོག་ཞིབ་འགྲུལ་བཞུད་ཀྱི་ལས་གཞི་སྐྲུན་མཁན། འཚོ་གནས་སམ་མི་ཚེར་འགྱུར་བ་གཏོང་སྲིད་པའི་གཞན་ཕན་ལྷག་བསམ་ཅན་གྱི་སློབ་གསོ་བའི་སྡེ་ཁག་ཅེས་པར་ངོས་འཛིན་ཐོབ་ཡོད། ལྷ་དང་གྷོའོ་བྷི་ཡཱོན་ཌི་ལོ་མང་མཉམ་ལས་བྱས་ཤིང་། འདི་ལོར་ཨ་རིའི་ན་གཞོན་ ༡༡ ལས་གྲུབ་པའི་སྡེ་ཚན་ཞིག་དྷ་སར་ཕེབས་ཏེ། ཕྱི་ཟླ་བདུན་པའི་ཚེས་ ༡༧ ནས་ ༢༩ བར་ང་ཚོའི་ཐུན་མོང་སློབ་སྦྱོང་གི་ལས་གཞིར་ཆ་ཤས་བླངས་ཤིང་། བོད་ཀྱི་སྒྲིག་འཛུགས་ཁག་དང་། གཞུང་འབྲེལ་མ་ཡིན་པའི་ཚོགས་པ་ཁག་ལ་གཟིགས་སྐོར་ཡང་ཕེབས། ང་ཚོས་བོད་མི་མང་སྤྱི་འཐུས་དང་ཆབ་སྲིད་ཉམས་ཞིབ་པ་སྐུ་ཞབས་བློ་བཟང་ཡེ་ཤེས་ལགས་གདན་ཞུས་ཀྱིས་བོད་ཀྱི་ད་ལྟའི་གནས་བབ་སྐོར་སློབ་མའི་ཚོ་ཁག་དེར་གསུང་བཤད་གནང་བ་དང་། ཉིན་མཐའ་མར་ང་ཚོའི་ལུགས་སྲོལ་ལྟར་བོད་ལུགས་ཁ་བཏགས་དང་ལྷའི་དྲན་རྟེན་ཕུལ་ཞིང་། ཁོང་ཚོའི་མ་འོངས་པར་བྱ་གཞག་ལེགས་གྲུང་ཡོང་བའི་སྨོན་འདུན་དང་། ང་ཚོའི་ལས་གཞི་ལས་ཆ་ཤས་བླངས་པ་དང་། རྒྱབ་སྐྱོར་གནང་བར་ཐུགས་རྗེ་ཆེ་ཞུས།
ཐེངས། {hits}21{/hits} བཀླགས་འདུག


text:
རྩོམ་པ་པོ།   དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
རྔ་བ་རྫོང་གི“ལོ་བཅོ་ལྔའི་འོས་འགན་སློབ་གསོ”ཏན་ཏིག་གིས་སྐུལ་འདེད་དང་། སློབ་ན་མ་སོན་པའི་སློབ་གསོ་སྤུས་ཚད་མཐོར་འདེགས་གཏོང་ཆེད། ཉེ་ཆར། རྔ་བ་རྫོང་སློབ་གསོ་ཅུས་ཀྱིས་རྫོང་ཡོངས་ཀྱི་སྐད་གཉིས་བྱིས་པའི་དགེ་རྒན་རྩ་འཛུགས་བྱས་ནས། མཁར་ཞོལ་སློབ་ཆུང་དང་བོ་རུ་སྐད་གཉིས་བྱིས་པའི་སློབ་དེབ་དང་ཚོད་སྤྱོད་ཀློག་དེབ་ཐད་ཀྱི་ཆེད་དོན་སྦྱོང་བརྡར་བྱས།
ཤེས་གསལ་ལྟར་ན། སྦྱོང་བརྡར་གྱི་ཚོགས་འདུའི་ཐོག རྫོང་དེའི་སྐད་གཉིས་བྱིས་པའི་དགེ་རྒན་གྱིས《བྱིས་པའི་རྒྱུན་ལྡན་གྱི་དོ་དམ་སྒྲིག་སྲོལ་ཞིབ་ཕྲ》དང《རྔ་བ་ཁུལ་གྱི་བྱིས་པའི་དགེ་རྒན་གྱི་ལས་སྒོ་གོང་འཕེལ་འཚོལ་ཞིབ》། 《བྱིས་པ་ཁང་གི་རྒྱུན་ལྡན་གྱི་དོ་དམ》། 《འབྲོག་ཁུལ་གྱི་སྐད་གཉིས་བྱིས་པ་ཁང་གི་སློབ་དེབ་དང་ཚོད་སྤྱོད་ཀློག་དེབ》སོགས་ལ་སྦྱོང་བརྡར་བྱས། ཐེངས་འདིའི་སྦྱོང་བརྡར་ནི་རྫོང་ཡོངས་ཀྱི་སྐད་གཉིས་བྱིས་པ་ཁང་དུ་ཁེབས་ལ། སྦྱོང་བརྡར་བྱས་པ་བརྒྱུད་རྫོང་དེའི་བྱིས་པའི་དགེ་རྒན་གྱི་སློབ་ཁྲིད་དང་དོ་དམ་ནུས་པ་ནུས་ཡོད་ཀྱིས་མཐོར་འདེགས་བཏང་ཞིང་། སློབ་ཁྲིད་བྱེད་ཐབས་ཕུན་སུམ་ཇེ་ཚོགས་སུ་བཏང་སྟེ། རྫོང་དེའི་སྐད་གཉིས་བྱིས་པའི་སློབ་གསོའི་སྤུས་ཚད་མཐོར་འདེགས་གཏོང་བར་རྨང་གཞི་བརྟན་པོ་བཏིང་།།


text:
༢༠༡༤ ཟླ་ ༩ ཚེས་ ༡༩ རེས་གཟའ་པ་སངས།
ཁྲེན་བོ་ཁུང་གིས་བརྩམས། བུ་རྫོང་ལྷ་མོ་ཚང་ཚེ་རིང་དབང་ཕྱུག་གིས་བསྒྱུར།
༄༅། །༼བསྒྱུར་པ་པོའི་མཆན། གནས་ཚུལ་འདི་ཨ་རིར་གནས་འཁོད་རྒྱ་རིགས་མང་གཙོ་དོན་གཉེར་བ་དང་རྒྱ་ནག་གི་ཆབ་སྲིད་འགྱུར་བའི་སྐོར་དཔྱད་བརྗོད་པ་གྲགས་ཅན་ཁྲེན་ཕོ་ཁུང་གིས་རྒྱ་ཡིག་ནང་རྩོམ་སྒྲིག་གིས་ཕྱི་ཟླ་ ༩ ཚེས་ ༡༦ ཉིན་ཁོང་གི་དྲ་རྒྱའི་ནང་དུ་བཀོད་མ་ཐག རྒྱ་ཡིག་གི་དྲ་རྒྱ་ “博讯”དང་། BBC / RFA སོགས་རྒྱ་ཡིག་གི་དྲ་རྒྱ་མང་ཆེ་བའི་ནང་འགོད་སྤེལ་བྱས་འདུག་ན། བོད་དོན་ལ་དོ་སྣང་ཅན་གྱི་གསར་ཤོག་ཀློག་པ་པོས་མཁྱེན་རྟོགས་སླད་རྒྱ་ཡིག་ནས་བོད་བསྒྱུར་ཞུས་ཡོད་པ་དེ་དོན་དགོངས་འཇགས་ཞུ།༽
ཕྱི་ལོ་ ༢༠༡༤ ཟླ་བ་དགུ་པར་བཙན་བྱོལ་བོད་གཞུང་གི་བསྟི་གནས་རྒྱ་གར་བྱང་ཕྱོགས་རྡ་རམ་ས་ལར། ཇར་མན་ >གི་གསར་འགོད་པས་༸གོང་ས་ཏཱ་ལའི་བླ་མ་མཆོག་ལ་བཅར་འདྲི་ཞུས་པའི་རྗེས། གསར་ཤོག་དེས་གནས་ཚུལ་སྤེལ་བའི་ནང་། “བོད་ཀྱི་བསམ་པའི་གཙོ་འཛིན་ཏཱ་ལའི་བླ་མ་མཆོག་གིས། ཁོང་ནི་ཏཱ་ལའི་བླ་མ་མཐའ་མ་དེ་ཡིན་སྲིད་” པའི་སྐོར་གསང་བརྡ་བཏང་གནང་གི་འདུག་ཅེས་འཁོད་ཡོད་པ་རེད།
གནས་ཚུལ་དེ་སྤེལ་མ་ཐག་རྒྱ་ནག་པེ་ཅིན་གཞུང་གིས་ཚུར་སྣང་ལན་ཆ་དྲག་པོ་བྱུང་སྟེ་རྒྱ་ནག་དམར་གཞུང་ཕྱི་སྲིད་ལས་ཁུངས་ཀྱི་མགྲིན་ཚབ་པས་སྐད་ཤུགས་ཆེན་པོས། “དེ་ནི་བོད་བརྒྱུད་ནང་བསྟན་གྱི་རྒྱུན་གཏན་གྱི་སྒྲིག་སྲོལ་ལ་གཏོར་བཤིག་བཏང་བ་རེད་” ཟེར་ལན་སློག་པ་དང་། རྒྱ་ནག་གཞུང་འབྲེལ་གསར་ཤོག་མི་དམངས་ཉིན་རེའི་ཚགས་པར་གྱི་ཁུངས་གཏོགས་  > ཅེས་པས་ “མཁས་པའི་རྩོམ་ཡིག་” ཟེར་བ་འགོད་སྤེལ་བྱས་པའི་ནང་”ཏཱ་ལའི་བླ་མར་ཡང་སྲིད་ངོས་འཛིན་ལམ་ལུགས་མཇུག་བསྒྲིལ་ཆོག་པའི་དབང་ཆ་མེད། རྒྱུན་སྲོལ་གྱི་ཡང་སྲིད་ལམ་ལུགས་འགྱུར་ལྡོག་གཏོང་རྒྱུའི་རེ་ངན་བཅངས་ཏེ་ཆེད་མངགས་རྒྱ་ནག་དབུས་གཞུང་ལ་བྱེད་ཁག་པོ་བཟོ་ཡི་ཡོད་རེད་ ” ཅེས་སྐྱོན་འཛུགས་ཞུས་འདུག གོང་གསལ་ “མཁས་པའི་རྩོམ་ཡིག་” ཟེར་བ་དེས་བོད་ཀྱི་”སྲོལ་རྒྱུན་” གང་བྱུང་དུ་གླེང་བ་དང་། གང་ས་གང་དུ་ལོ་རྒྱུས་ཀྱི་དངོས་བདེན་ལ་གཡོ་བསླད་བཏང་ཏེ། ཆེད་དུ་མངགས་ནས་མན་འཇུ་དང་སོག་པོ་དང་བོད་དབར་ ༼མཆོད་ཡོན་གྱི་འབྲེལ་བ་ལས་བདག་དབང་གི་འབྲེལ་བ་མེད་པའི་༽ དངོས་བདེན་གྱི་འབྲེལ་བ་རྣམས་སྦས་སྐུང་བྱས་ཤིང་དེ་ནས་ཧམ་ཤེད་དང་བཙན་དབང་གིས་ “ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་” ཟེར་བའི་དམར་པོའི་དབང་བསྒྱུར་ནང་བཅུག་མཚམས། “ཡང་སྲིད་ངོས་འཛིན་གྱི་མཐའ་མའི་ཐག་གཅོད་ཀྱི་དབང་ཆ་རྒྱ་ནག་དབུས་གཞུང་ལ་སྤོ་བསྒྱུར་བྱུང་” སྐོར་ཧམ་བཤད་བྱས་ཏེ། མུ་མཐུད་རྒྱ་ནག་མི་མང་ལ་མགོ་སྐོར་གཏོང་ཆེད་འགྲེལ་བརྗོད་ལོག་པ་རྒྱག་བཞིན་ཡོད་པ་རེད།
པེ་ཅིན་གཞུང་གིས་རྐང་བརྡབ་ལག་བརྡབ་བྱས་པ་དེ་ནས་ “རྒྱ་ནག་དབུས་གཞུང་” ལ་སེམས་ནད་ཆེན་པོ་གཅིག་ཡོད་པར་མངོན། བོད་ཀྱི་གནད་དོན་ཐོག་ཕྱི་ཚུལ་ནས་ཚང་མར་སྟངས་འཛིན་བྱེད་ཐུབ་པའི་དབང་དུ་བཏང་ཡང་། སེམས་གཏིང་དུ་བློ་བདེ་པོ་ཞིག་མེད་པར་ག་དུས་ཡིན་ནའང་བདེན་མེད་ངོ་གནོང་བ་དང་། དངངས་སྐྲག་ལངས་པ། བློ་སེམས་མི་བདེ་བ་ཞིག་ཡོང་ནས་སླད་ཕྱིན་བོད་འདིར་ངེས་གཏན་མེད་པའི་འགྲོ་ལམ་ཞིག་འོང་རྒྱུར་སེམས་འཚབ་སྐྱེས་ཀྱི་ཡོད།
རྒྱ་ནག་གཞུང་གིས་ཏཱ་ལའི་བླ་མའི་སྐུའི་ཡང་སྲིད་ངོས་འཛིན་ཞུ་ཕྱོགས་ཐོག་དེ་ལྟ་བུའི་སེམས་ནད་ཆགས་ཀྱི་ཡོད་ན། ད་ལྟ་འཚོ་བཞུགས་ཡོད་པའི་ཏཱ་ལའི་བླ་མ་སྐུ་ཕྲེང་བཅུ་་བཞི་པ་མཆོག་ལ་གང་གཟབ་ཅི་གཟབ་ཀྱིས་བསྙེན་བཀུར་ག་རེ་བྱས་ཏེ་ཞུ་གི་མེད་དམ། ཁོང་ག་རེ་བྱས་ཏེ་ནང་པའི་གནས་མཆོག་རི་བོ་རྩེ་ལྔར་གནས་གཟིགས་ཕེབས་རྒྱུར་བསུ་བ་མ་ཞུ་པ་གང་ཡིན་ནམ། ག་རེའི་དོན་དུ་ཁོང་ལོ་མང་རིང་རྒྱལ་སྒོའི་ཕྱིར་བཀག་དགོས་སམ།
ཤེས་དགོས་པ་ཞིག་ལ། ཡང་སྲིད་ངོས་འཛིན་ཞུ་བའི་རྩ་བའི་རིགས་པ་ནི། ཡང་སྲིད་ངོས་འཛིན་ཞུས་པའི་ལམ་ནས་བྱུང་བའི་ཏཱ་ལའི་བླ་མ་སྐུ་ཕྲེང་བཅོ་ལྔ་པ་དེས། རང་འགུལ་ངང་སྐུ་གོང་མའི་མཛད་པ་རྣམ་སྐྱོངས་དགོས། དེ་ཡང་། ཏཱ་ལའི་བླ་མ་སྐུ་ཕྲེང་བཅུ་བཞི་པས་མཇུག་མ་སྐྱོང་བའི་མཛད་འཕྲིན་རྣམས་ཡ་མ་བྲལ་བ་དང་། དུས་མཚམས་འབྱེད་པ་སོགས་འབྱུང་ན་མི་འགྲིགས། དེ་ལྟར་མ་བྱུང་ན་ཡང་སྲིད་རྫུན་མ་ཡིན་པ་དང་། ཏཱ་ལའི་བླ་མ་རྫུན་མ་ཞིག་ཡིན་པ་ལས་ཡང་སྲིད་འཁྲུལ་བྲལ་ཞིག་དང་ཏཱ་ལའི་བླ་མ་དངོས་འབྲེལ་ཞིག་མ་རེད།
པེ་ཅིན་གཞུང་གིས་རྣམ་འགྱུར་དེའི་ཐོག་ནས་ཟུར་ཟ་དགོས་པའི་དོན་གནད་གཉིས་འབུར་དུ་ཐོན་ཡོད།
དང་པོ། རྒྱ་ནག་དམར་གཞུང་ནི་ལྷ་མེད་སྨྲ་བ་ཡིན་ནའང་། བཙན་པོ་དབང་ཡོད་ཀྱིས་ཆོས་ལ་དད་པ་ཅན་གྱི་ཁུངས་སུ་ཚང་སྟེ་ཆོས་ཕྱོགས་ཀྱི་ལས་སུ་ཐེ་བྱུས་ཀྱིས་ལྷ་མེད་སྨྲ་བ་ལྷ་ཡོད་སྨྲ་བར་ཆགས་ཏེ་ཁོང་ཚོའི་བསམ་པའི་གཙོ་འཛིན་གཏན་འཁེལ་བྱེད་པ་ནི། ཁུངས་ལུང་མེད་པར་གཞན་གྱི་འཕྱ་སྨོད་བྱེད་ཡུལ་ཞིག་ཏུ་གྱུར་ཡོད།
སོག་པོ་དང་མན་འཇུ་དབང་བསྒྱུར་བ་རྣམས་བོད་བརྒྱུད་ནང་བསྟན་ལ་དད་མོས་བྱེད་མཁན་ཞིག་ཡིན་པའི་ཆ་ནས་བོད་ཀྱི་བླ་སྤྲུལ་དང་མང་ཚོགས་ནས་རང་གིས་ལམ་སྲོལ་ལྟར་ངོས་འཛིན་ཞུས་པའི་བླ་སྤྲུལ་ཆེ་ཁག་ལ་གུས་བརྩི་ཞུ་གི་ཡོད། འོན་ཀྱང་ལྷ་མེད་སྨྲ་བའི་རྒྱ་དམར་དབང་བསྒྱུར་བས་བཙན་པོ་དབང་ཡོད་ཀྱིས་བླ་སྤྲུལ་ངོས་འཛིན་ཞུ་རྒྱུས་མཚོན་བོད་ཀྱི་ལས་དོན་ཚང་མར་རང་མཚམས་ཀྱིས་ཐག་གཅོད་བྱེད་ཀྱི་ཡོད།
མན་འཇུའི་རྒྱལ་རབས་ཀྱིས་དེ་སྔ་ “གསེར་འབུམ་དཀྲུག་འདོན་” ཞེས་པ་འདོན་མྱོང་ཡོད་ཀྱང་དེ་ནི་གྲོས་འགོ་བཏོན་པ་ཙམ་ཞིག་རེད། གྲོས་འགོ་དེ་བཏོན་པའི་འོག་བོད་ཕྱོགས་ནས་དོན་དངོས་ཀྱི་བྱེད་སྟངས་ནི། གསེར་འབུམ་དཀྲུག་འདོན་གྱི་བྱ་ཐབས་སྤྱད་ཆོག་ལ་ཡང་གསེར་འབུམ་དཀྲུག་འདོན་མ་བྱས་རུང་འགྲིགས་ཀྱི་ཡོད། དཔེར་ན། ཏཱ་ལའི་བླ་མ་སྐུ་ཕྲེང་དགུ་པ་དང་། སྐུ་ཕྲེང་བཅུ་གསུམ་པ་དང་བཅུ་བཞི་པ་བཅས་གསེར་འབུམ་དཀྲུག་འདོན་ཞུས་མེད།
གཉིས་པ། རྒྱ་དམར་གཞུང་གིས་ག་དུས་ཡིན་ནའང་ཏཱ་ལའི་བླ་མ་དང་བོད་མི་མང་ལ་ “ཀླ་ཀློ་”དང་”རྗེས་ལུས” “ཞིང་བྲན་ལམ་ལུགས་རོ་ལངས་རྒྱག་རྒྱུའི་རེ་ངན་བཅངས་ཀྱི་འདུག་” ཟེར་དམའ་འབེབས་འཁྱོག་བཤད་བྱས་ཏེ་རྒྱ་དམར་གཞུང་རང་ཉིད་ “ཡར་ཐོན་རང་བཞིན་” དང་། “དུས་དང་མཉམ་བསྐྱོད་” བྱེད་ཀྱི་ཡོད་ཅེས་འུར་ཤོབ་ཤོད་ཀྱི་ཡོད་ཀྱང་། ༸གོང་ས་ཏཱ་ལའི་བླ་མ་མཆོག་ནས་སྐུའི་ཡང་སྲིད་ལམ་ལུགས་མཇུག་བསྒྲིལ་བྱ་སྲིད་པའི་སྐོར་གླེང་བའི་སྐབས། རྒྱ་དམར་གཞུང་དེ་མ་ཐག་ངར་ལངས་ཏེ་ “ལམ་ལུགས་རྙིང་པར་” སྲུང་སྐྱོབ་བྱེད་གང་ཐུབ་བྱས་ཏེ། ཧ་ལམ་ “མེས་པོའི་ཁྲིམས་སྲོལ་འགྱུར་བ་གཏོང་མི་ཆོག་” པ་ཨུ་ཚུགས་མཐའ་སྐྱེལ་གྱིས། ངན་པ་ལངས་ཤོར་དང་ངོ་ཚ་ཁྲེལ་གཞུང་མེད་པའི་རྒྱ་ནག་གཞུང་རང་ཉིད་ “ལམ་ལུགས་རྙིང་པ་” སྲུང་སྐྱོང་བྱེད་མཁན་ཡིན་ཁུལ་གྱི་ངོ་བོར་གཏན་འཁེལ་བྱས་འདུག
དོན་དངོས་ཐོག་ཇར་མན་གྱི་གསར་ཤོག་དེས་ཏཱ་ལའི་བླ་མ་མཆོག་གིས་གསར་འགོད་པའི་བཅར་འདྲི་དང་ལེན་མཛད་པའི་གནས་ཚུལ་ཆ་ཚང་བཀོད་མེད། ༸གོང་ས་ཏཱ་ལའི་བླ་མ་མཆོག་གི་བཀའ་ལན་སྩལ་བའི་ནང་དོན་ཆ་ཚང་གི་གོ་དོན་ནི། ཏཱ་ལའི་བླ་མའི་ཡང་སྲིད་ངོས་འཛིན་ཞུ་དང་མི་ཞུ། བོད་བརྒྱུད་ནང་བསྟན་ལ་དད་པ་ཞུ་མཁན་རྒྱ་ཆེའི་མང་ཚོགས་ཀྱིས་ཐག་གཅོད་བྱ་དགོས། གལ་ཏེ་མང་ཚོགས་ནས་སྐུའི་ཡང་སྲིད་དགོས་ཀྱི་མེད་ན། ཁོང་ནི་ཏཱ་ལའི་བླ་མ་མཇུག་ཤོས་དེ་ཆགས་ཀྱི་ཡོད། གལ་སྲིད་མང་ཚོགས་ནས་མུ་མཐུད་དེ་ཡང་སྲིད་ལམ་ལུགས་དེ་དགོས་ཀྱི་ཡོད་ན། ད་མུས་བཞིན་མཇུག་བསྐྱང་རྒྱུ་རེད་ཅེས་བཀའ་ཕེབས་ཡོད། ༸གོང་ས་ཏཱ་ལའི་བླ་མ་སྐུ་ཕྲེང་བཅུ་བཞི་པ་མཆོག་གི་བཞེངས་ཕྱོགས་འདི་གསུང་བབ་གསར་པ་ཞིག་མ་ཡིན་པར། སྔ་ས་ལོ་རབས་དྲུག་ཅུའི་ནང་ཁོང་གིས་གོང་མཚུངས་བཀའ་ཞིག་ཕེབས་མྱོང་ཡོད།
ཕྱི་ལོ་ ༢༠༡༡ ཟླ་ ༩ ཚེས་ ༢༤ ཉིན་༸གོང་ས་མཆོག་གིས་དངོས་གཞིའི་ཡོངས་ཁྱབ་གསལ་བསྒྲགས་ཤིག་སྩལ་ཏེ། ཁོང་གི་བཞེངས་ཕྱོགས་ཁ་གསལ་བཀའ་ཕེབས་ཡོད། དེ་ཡང་། “ངོས་རང་རྗེ་དགེ་འདུན་གྲུབ་ཀྱི་དགུང་གྲངས་ཙམ་དུ་སོན་སྐབས་ཆོས་བརྒྱུད་བླ་ཆེན་ཁག་དང་། བོད་མིས་མཚོན་འབྲེལ་ཡོད་དད་ལྡན་མང་ཚོགས་ལ་གོ་བསྡུར་གྱིས་རྒྱལ་དབང་སྐུ་ཕྲེང་རྒྱུན་མཐུད་དགོས་མིན་བསྐྱར་ཞིབ་དང་ཐག་གཅོད་བྱེད་འཆར་ཡིན།”ཞེས་དང་། ཡང་”༸གོང་ས་མཆོག་གིས་དེ་དང་དུས་མཉམ་བསླབ་བྱ་གནང་དོན། “སྲིད་དོན་གྱི་དགོས་མཁོ་ལ་བརྟེན་ནས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཆབ་སྲིད་དབང་འཛིན་པས་མཚོན། སྲིད་དབང་འཛིན་པ་སུ་ཞིག་གིས་ཡང་སྤྲུལ་འདེམས་སྒྲུག་བྱས་པ་བྱུང་ཚེ་དེ་ལ་སུས་ཀྱང་རྒྱལ་བའི་ཡང་སྤྲུལ་དུ་ངོས་འཛིན་དང་དད་མོས་བྱེད་མི་དགོས་ཡིད་འཇགས་དགོས་”ཞེས་བཀའ་སྩལ་ཡོད།
འདིའི་ནང་༸གོང་ས་ཏཱ་ལའི་བླ་མ་མཆོག་གིས་ཡང་སྲིད་རྒྱུན་མཐུད་དགོས་མིན་ད་ལྟ་འང་ཐག་ཆོད་མེད། མཐའ་མའི་ཐག་གཅོད་འདི་བོད་མི་མང་དང་བོད་བརྒྱུད་ནང་བསྟན་ཆོས་ལུགས་ཀྱི་དད་ལྡན་མང་ཚོགས་ཀྱིས་ཐག་གཅད་རྒྱུ་རེད་ཅེས་བཀའ་ཕེབས་ཡོད། ༸གོང་ས་མཆོག་གིས་སྔོན་ཚུད་ནས་དུས་ཚོད་འཇོག་གནང་མཛད་པ་དེ་རྒྱ་ནག་གཞུང་ལ་བཟང་ཕྱོགས་ཀྱི་བརྡ་ལན་ཞིག་སྩལ་བར་གོ་བ་ལེན་ན་འགྲིགས་པའི་གསལ་བཀྲོལ་ཞིག་ལ་ངོས་འཛིན་བྱས་ཆོག ཁོང་དགུང་གྲངས་༨༣ ལ་སོན་སྐབས་ ༼༸རྒྱལ་མཆོག་སྐུ་ཕྲེང་དང་པོ་དགེ་འདུན་གྲུབ་པ་འཚོ་བཞུགས་ཀྱི་དགུང་གྲངས་༽ཐག་གཅོད་གནང་གི་ཡིན་ཞེས་བཀའ་ཕེབས་པ་དེ་ནས་ད་ཆ་ཁོང་དགུང་གྲངས་ ༧༦ ལ་ཕེབས་ཡོད་དུས་སྔོན་ཚུད་ནས་འཇོག་པའི་དུས་ཚོད་ལོ་ ༧ ལྷག་ཡོད།
གལ་ཏེ་དུས་ཚོད་དེའི་རིང་། རྒྱ་ནག་གཞུང་གིས་ང་རྒྱལ་ཁེངས་དྲེགས་སྤང་ཏེ་༸གོང་ས་ཏཱ་ལའི་བླ་མ་མཆོག་དང་ཞི་མོལ་འདུམ་འགྲིག་བྱ་ཆེད། བོད་རྒྱ་ཕྱོགས་གཉིས་ཀའི་ཁེ་ཕན་ལ་བསམ་ཞིབ་བྱས་ནས་འོས་ཤིང་འཚམ་པའི་ངང་བོད་ཀྱི་གནད་དོན་སེལ་ཐུབ་པ་ཡིན་ན། ༸གོང་ཏཱ་ལའི་བླ་མ་མཆོག་གི་སྐུའི་ཡང་སྲིད་རྒྱུན་ཐུབ་པ་མ་ཟད། དེ་ཡང་བཟང་ཕྱོགས་ཐོག་ནས་བོད་རྒྱ་གཉིས་ཐུན་མོང་གི་ལྟ་ཚུལ་དང་འབད་བརྩོན་བྱས་ཏེ་བྱུང་བ་ཡིན་ན། ཕུགས་རིང་གི་བོད་རྒྱ་མི་རིགས་གཉིས་ཀྱི་འབྲེལ་བ་བརྟན་ལྷིང་ཡོང་རྒྱུར་ཕན་ནུས་ཐོན་པའི་ཐོག་ད་ཡོད་རྒྱ་ནག་གི་གཅིག་སྒྲིལ་གྱི་རྣམ་པ་༼བོད་ཚུད་པའི་༽རྒྱུན་སྲིང་ཐུབ་པར་རོགས་ཕན་འོང་སྲིད།
བློ་གཟུ་བོར་དུ་གནས་ཤིང་ཕུགས་རྒྱང་རིང་པོའི་ཤེས་འཇོན་ཡོད་པའི་ཆབ་སྲིད་མི་སྣ་ཞིག་ཡིན་ཕྱིར། གོང་གི་ལྟ་ཚུལ་འདིར་ངོས་འཛིན་བྱེད་ཐུབ་པ་རེད། དེང་གི་རྒྱ་དམར་གཞུང་གི་འགོ་ཁྲིད་ཚོའི་རྣམ་དཔྱོད་ག་ཚོད་ལྡན་ཡོད་མིན་གྱི་གནད་དོན་འདི་ཐད། ཕྱི་ཕྱོགས་ནས་དབྱེ་འབྱེད་ངོས་འཛིན་ཞིག་ཏན་ཏན་ཡོང་ངེས་པ་ཞིག་ཡིན་ནོ།། །། ༢༠༡༤།༩།༡༩


text:
ཁྱོན་བསྡོམས་དཔེ་དེབ་22དང་། ཡིག་འབྲུ་ཁྲི་768ཡོད་པའི"མཐོ་རྒྱུགས་བསྒྱུར་བཅོས་ཞིབ་འཇུག་དཔེ་ཚོགས"ཧྭ་ཀྲུང་དགེ་འོས་སློབ་ཆེན་དཔེ་སྐྲུན་ཁང་གིས་དངོས་སུ་དཔེ་སྐྲུན་བྱས་ཤིང་། མཐོ་རྒྱུགས་སླར་གསོ་བྱས་ནས་ལོ་ངོ་40འཁོར་བར་འབུལ་སྐྱེས་གྱ་ནོམ་པ་ཞིག་ཕུལ་བ་རེད།
ཚེས་16ཉིན་ཧྭ་ཀྲུང་དགེ་འོས་སློབ་ཆེན་གྱིས"མཐོ་རྒྱུགས་བསྒྱུར་བཅོས་ཞིབ་འཇུག་དཔེ་ཚོགས"དཔེ་སྐྲུན་དང་མཐོ་རྒྱུགས་སླར་གསོ་བྱས་ནས་ལོ་ངོ་40འཁོར་བར་དྲན་གསོ་ཞུ་བའི་བཞུགས་མོལ་ཚོགས་འདུ་འཚོགས་པ་རེད། རིག་གཅིག་མཁས་པ་དང་མཁས་དབང་ཚོས་ཡོངས་ཁྱབ་ཏུ་མཐོ་རྒྱུགས་ནི་རྒྱལ་ཁབ་ཀྱི་རྩ་བའི་སྲིད་ཇུས་ཤིག་ཡིན་ཞིང་། དེས་ཤེས་ལྡན་མི་སྣ་འདེམས་གསེས་དང་ཤེས་ལྡན་མི་སྣ་འཚར་ལོངས་ཡོང་བར་དགེ་མཚན་ཧ་ཅང་ཆེན་པོ་ལྡན་པ་དང་། ཀྲུང་ཧྭ་དར་རྒྱས་སུ་གཏོང་བ་དང་ཀྲུང་གོའི་ཕུགས་འདུན་མངོན་འགྱུར་བྱེད་པར་རྒྱལ་ཕམ་ལ་ཐུག་པའི་ནུས་པ་ལྡན་པ་དང་། དཔེ་ཚོགས་འདི་དཔེ་སྐྲུན་བྱས་པར་དོན་སྙིང་གལ་ཆེན་ལྡན་ཞིང་། ངེས་པར་དུ་མཐོ་རྒྱུགས་སླར་གསོ་བྱས་པར་ལོ་རྒྱུས་ཀྱི་རིན་ཐང་ལྡན་པ་ཁས་ལེན་བྱ་དགོས་པ་དང་། ད་ལྟ་ལག་བསྟར་བྱེད་བཞིན་པའི་མཐོ་རྒྱུགས་ལམ་ལུགས་ལ་གནས་པའི་གནད་དོན་ལ་མཐོང་ཆེན་བྱེད་རིན་ལྡན་པ་དང་། མཐོ་རྒྱུགས་བསྒྱུར་བཅོས་ཞིབ་འཇུག་ལ་མུ་མཐུད་ནས་ཤུགས་སྣོན་རྒྱག་དགོས་པའི་ངོས་འཛིན་བྱེད་ཀྱི་ཡོད་པ་རེད།
རང་རྒྱལ་གྱི་མཐོ་རྒྱུགས་ལམ་ལུགས་དང་དེའི་བསྒྱུར་བཅོས་ལ་ཕྱོགས་ཡོངས་ནས་ཞིབ་འཇུག་གཏིང་ཟབ་པོ་བྱེད་པའི་ཆེད་ལས་དཔེ་དེབ་རབ་དང་རིམ་པ་ཆ་ཚང་བ་ཡིན་པའི"མཐོ་རྒྱུགས་བསྒྱུར་བཅོས་ཞིབ་འཇུག་དཔེ་ཚོགས"ཀྱིས་རྒྱལ་ཁབ་ཕྱི་ནང་གི་མཐོ་རིམ་སློབ་གྲྭའི་སློབ་མ་བསྡུ་བའི་རྒྱུགས་ལེན་ལམ་ལུགས་ལ་ཞིབ་འཇུག་བྱས་འབྲས་གསར་ཤོས་རྒྱུད་རིམ་ལྡན་པའི་ངང་གསལ་པོར་བསྟན་ཞིང་། དེའི་ནང་དུ་མཐོ་རྒྱུགས་ལམ་ལུགས་ལ་རིགས་པའི་གཞུང་ལུགས་དང་། སྲིད་ཇུས། ཁྲིམས་སྐྱོང་། མི་ཆོས། ནང་དོན། རྣམ་པ་བཅས་ནས་སློབ་བསྡུའི་རྒྱུགས་ལེན་གྱི་ས་ཁོངས་འདྲ་མཉམ་དང་། མི་རིགས་སྲིད་ཇུས། ཕན་ནུས་ལྡན་ཚད། གདེང་འཇོག་སོགས་ཀྱི་ཐད་ནས་རྒྱུད་རིམ་ལྡན་པའི་སྒོ་ནས་ཞིབ་འཇུག་བྱས་ཡོད་པ་དང་། དེའི་ནང་ད་དུང་ཨ་རི་དང་དབྱིན་ཇི། ཨུ་རུ་སུ། ཁ་ན་ཏ། ཨོ་སི་ཁྲུ་ལི་ཡ། ལྗར་པན། རང་རྒྱལ་གྱི་ཐའེ་ཝན་ས་ཁུལ་བཅས་ཀྱི་མཐོ་སློབ་སློབ་བསྡུའི་རྒྱུགས་ལེན་ལམ་ལུགས་ལ་ཆེད་དོན་དཔྱད་བསྡུར་བྱས་ཡོད་པ་རེད།
དཔེ་ཚོགས་ཀྱི་རྩོམ་སྒྲིག་པ་གཙོ་བོ་དང་ཞྭ་མོན་སློབ་ཆེན་གྱི་རྒྱུགས་ལེན་ཞིབ་འཇུག་ལྟེ་གནས་ཀྱི་ཀྲུའུ་རེན་ལུའུ་ཧའེ་ཧྥེང་དགེ་རྒན་ཆེ་མོས་དཔེ་ཚོགས་ཀྱིས་ཀྲུང་གོ་གསར་པར་མཐོ་རྒྱུགས་ལམ་ལུགས་བཙུགས་ནས་ལོ་ངོ་60ལྷག་སོང་བའི་རིང་འཕོ་འགྱུར་རབ་དང་རིམ་པ་བྱུང་བར་ཁྱོན་ཡོངས་ནས་རྟོག་ཞིབ་དང་གསལ་སྟོན་བྱས་ཡོད་པ་མ་ཟད། ཤར་ནུབ་ཕྱོགས་རྒྱལ་ཁབ་དང་ས་ཁུལ་གྱི་མཐོ་སློབ་ཀྱི་སློབ་བསྡུའི་རྒྱུགས་ལེན་ལམ་ལུགས་ལ་རྟོག་ཞིབ་དང་དབྱེ་ཞིབ་བྱས་ནས་གནའ་བཟང་དེང་སྤྱོད་དང་ཕྱི་བཟང་ཀྲུང་སྤྱོད་དང་། མཐོང་ཟུར་མང་བ་དང་ཕྱོགས་མཐའ་ཀུན་ནས་རིགས་པའི་གཞུང་ལུགས་ཀྱི་ཕྱོགས་བསྡོམས་དང་ལག་ལེན་འཚོལ་ཞིབ་བྱས་ཏེ་ལོ་རྒྱུས་ལ་ཕྱི་མིག་བལྟས་པ་དང་རྒྱལ་ཁབ་ཕྱི་ནང་བསྡུར་ཞིབ་བྱས་པའི་ཁྲོད་ནས་དེང་དུས་ཀྱི་མཐོ་རྒྱུགས་བསྒྱུར་བཅོས་ལ་གཙིགས་ཆེན་བྱས་ཏེ་རང་རྒྱལ་གྱི་མཐོ་རྒྱུགས་ལམ་ལུགས་རྒྱུན་འཛིན་དང་དཔྱད་གཞིར་འཛིན་པའི་ཁྲོད་དུ་གསར་གཏོད་གོང་འཕེལ་ཡོང་བར་སྐུལ་སྤེལ་གཏོང་གང་ཐུབ་བྱས་ཡོད་ཅེས་ངོ་སྤྲོད་བྱས་པ་རེད།
རྩོམ་སྒྲིག་པ། (གཡང་མཚོ།)


text:
དེབ་གསར《རྩོམ་རིག•གསར་རྩོམ•དཔྱད་བརྗོད》ཅེས་པ་དངོས་སུ་བཀྲམ་པ།
《རྩོམ་རིག•གསར་རྩོམ•དཔྱད་བརྗོད》ཅེས་པའི་དེབ་འདི་ནི་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་སློབ་གླིང་གི “ཕུལ་བྱུང་སློབ་ཆེན་དང་ཕུལ་བྱུང་རིག་ཚན”ལ་རྒྱབ་སྐྱོར་བྱེད་པའི་ཞིབ་འཇུག་མ་དངུལ་སྤྱད་ནས། “བོད་ཀྱི་རྩོམ་རིག་ཞིབ་འཇུག་དེབ་ཚོགས”ཞེས་པའི་མུ་འབྲེལ་ཞིབ་འཇུག་ལས་གཞི་སྤེལ་བ་ལས་ཁག་གཉིས་པའི་གྲས་ཡིན་ཞིང་། ཁག་དང་པོ་རུ《བོན་གྱི་ལྷ་རབས་ལ་དཔྱད་པ》དང་།《ཁྲི་འདུས་སྲོང་གི་མགུར་གླུར་དཔྱད་པ》《གསར་རྩོམ་ཉམས་མྱོང་གླེང་བ》《སྐྱབས་ཆེན་བདེ་གྲོལ་ཞིབ་འཇུག》《ལོ་བརྒྱའི་ལྷ་སའི་སྙན་ངག་ཞིབ་འཇུག》《བོད་ཀྱི་དེང་རབས་སྙན་ངག་རིག་པ》《སྟག་འབུམ་རྒྱལ་གྱི་སྒྲུང་གཏམ་ལ་དཔྱད་པ》བཅས་དེབ་བདུན་དངོས་སུ་དཔེ་སྐྲུན་འགྲེམ་སྤེལ་བྱས་ཡོད། “བོད་ཀྱི་རྩོམ་རིག་ཞིབ་འཇུག་དེབ་ཚོགས”ཁག་གཉིས་པ་རུ་ད་ལྟའི་ཚུན་དུ《ཚེ་རིང་དོན་གྲུབ་ཀྱི་སྒྲུང་གཏམ་ལ་དཔྱད་པ》དང་།《འཇུ་སྐལ་བཟང་གི་སྙན་ངག་ལ་དཔྱད་པ》ཐེངས་འདིའི《རྩོམ་རིག•གསར་རྩོམ•དཔྱད་བརྗོད》གསུམ་པར་དུ་བསྐྲུན་ཟིན་པ་དང་། ད་དུང་པར་དུ་བསྐྲུན་འཆར་ལ《བོད་ཀྱི་རྩོམ་པ་པོའི་གསར་རྩོམ་ཉམས་མྱོང་ལ་དཔྱད་པ》དང《རཱ་མ་ཎའི་རྟོགས་བརྗོད་ཀྱི་འགྲེལ་བ》 《སྙན་ངག་མེ་ལོང་གི་བརྡ་ཆད་རྣམ་བཤད》 བཅས་ཡོད།
《རྩོམ་རིག•གསར་རྩོམ•དཔྱད་བརྗོད》ཅེས་པའི་རྩོམ་རིག་གླེང་བརྗོད་འདིར་རྩོམ་རིག་དང་། གསར་རྩོམ། དཔྱད་བརྗོད་ཐད་ནས་རྩོམ་པ་པོ་རང་ཉིད་ཀྱི་ལྟ་ཚུལ་མང་པོ་བརྗོད་ཡོད། དེབ་འདིའི་ཁྱད་ཆོས་ནི་རྩོམ་པ་པོས་རྩོམ་རིག་གི་ངོ་བོའི་སྟེང་ནས་རྩོམ་རིག་གི་འབྱུང་ཁུངས་རྟོག་ཞིབ། རྩོམ་རིག་གི་མཚན་ཉིད་མཐའ་དཔྱོད། རྩོམ་རིག་གི་མཚོན་བྱ་གསེད་བཀྲོལ། རྩོམ་རིག་གི་མཚོན་ཐབས། རྩོམ་རིག་གི་སྒྲིག་སྲོལ་བསྐྱར་གླེང་། རྩོམ་རིག་གི་ས་མཚམས་དབྱེ་ཞིབ། རྩོམ་རིག་གི་དམིགས་ཡུལ་ངོ་མ། རྩོམ་རིག་གི་ནུས་པ་སླར་གསོ་སོགས་ཀྱི་ཐད་ལ་ཉམས་ཞིབ་བྱས་ཡོད་པ་དང་། གསར་རྩོམ་ལས་རྩོམ་པ་པོ་རང་ཉིད་ཀྱི་གསར་རྩོམ་ཉམས་མྱོང་བརྒྱུད་དེ། གསར་རྩོམ་གྱི་བརྒྱུད་རིམ། རྩོམ་པ་པོའི་ཆ་རྐྱེན། འཚོ་བ་དང་གསར་རྩོམ། སྒྲུང་གཏམ་གྱི་གཏམ་རྒྱུད། སྒྲུང་གཏམ་གྱི་མི་སྣ། སྒྲུང་གཏམ་གྱི་བྱུང་རིམ། སྒྲུང་གཏམ་གྱི་སྒྲིག་གཞི། སྒྲུང་གཏམ་གྱི་སྐད་ཆ་བཅས་དང་། དཔྱད་བརྗོད་ལས་རྩོམ་པ་པོ་རང་གི་སྒྲུང་གཏམ་ལ་གཞན་གྱིས་དཔྱད་བརྗོད་མང་པོ་སྤེལ་ཡོད་པ་ལས་བོད་ཀྱི་རྩོམ་པ་པོ་གྲགས་ཅན་དོན་གྲུབ་རྒྱལ་གྱི《ཚུལ་ཁྲིམས་རྒྱ་མཚོ》ཞེས་པའི་སྒྲུང་འབྲིང་གི་རྩོམ་མཇུག་བསྐྱངས་པ《ཚུལ་ཁྲིམས་རྒྱ་མཚོ》ཞེས་པ་དང་། བོད་ཀྱི་ལོ་རྒྱུས་སྒྲུང་རིང《ཐོན་མི་སམྦྷོ་ཊ》 སྒྲུང་ཐུང《བྱི་ལའི་གཏམ་རྒྱུད》 སྒྲུང་འབྲིང《བྲག་ཁུང་པ་དང་། ཁོང་གི་ཉེ་འཁོར་གྱི་ཚོང་བ་ཚོ》བཅས་ཟུར་མི་འདྲ་བ་འགའ་ཟུར་དུ་བཏོན་ཏེ་དཔྱད་བརྗོད་ཀྱི་གཞུང་ལུགས་ལས་བྱུང་བའི”སྡོམ་ཚིག"ཇི་སྙེད་ཅིག་བཀོལ་ཏེ་བསམ་ཞིབ་བྱེད་པའི་ཞོར་ནས་བརྩམས་ཆོས་དང་དཔྱད་བརྗོད་བར་གྱི་འགལ་འབྲེལ་དེ་ཇི་ལྟར་ཐག་གཅོད་ལེགས་པོ་བྱེད་པའི་ཕྱོགས་ལ་བསམ་གཞིགས་བཏང་ཡོད།
རྩོམ་རིག་གླེང་བརྗོད་འདིའི་ནང་དུ་དེང་རབས་བོད་ཀྱི་རྩོམ་རིག་གཞུང་ལུགས་འཛུགས་སྐྲུན་ལ་སྨན་པའི་སྐད་ཆ་མང་པོ་ཞིག་ཡོད་པ་དང་། བོད་རང་གི་ཡུལ་དུས་དང་། ཆ་ལུགས། ལོ་རྒྱུས། རིག་གནས། བསམ་པའི་འཁྱེར་སོ་སོགས་སྟོན་ནུས་པའི་བོད་ཀྱི་དེང་རབས་རྩོམ་རིག་གཞུང་ལུགས་ཤིག་འབྱུང་བར་ཆ་རྐྱེན་བསྐྲུན་ཡོད།
རྩོམ་པ་པོ་ངོ་སྤྲོད།
རང་སྒྲ། མིང་དངོས་ལ་ཚེ་རྒྱལ། བོད་རིགས། ཤེས་རམས་པ། རྩོམ་སྒྲིག་ཞུས་ཆེན་པ། ཞིབ་འཇུག་ཁ་ཕྱོགས། ནང་བསྟན། རྩོམ་རིག 《བོད་ཀྱི་དགོན་སྡེའི་རིག་གནས་སྤྱི་བཤད་མེ་ཏོག་ཕྲེང་བ》དང《འབའ་གཞུང་ལོ་རྒྱུས་མེས་པོའི་ཞལ་ལུང་།》 《རྩོམ་རིག•གསར་རྩོམ•བརྗོད་བརྗོད》《ཐོན་མི་སམྦྷོ་ཊའི་མཛད་རྗེས་ལས་བརྩམས་པའི་རྟོགས་བརྗོད་ཀུན་ཏུ་བཟང་པོའི་ཟློས་གར།》 《གངས་འདབས་ཀྱི་གཏམ་རྒྱུད》 《ཚེ་རྒྱལ་གྱི་སྒྲུང་གཏམ་ཕྱོགས་བསྒྲིགས》(རྒྱ་ཡིག) 《ཕལ་བའི་མི་ཚེ》སོགས་རིག་གཞུང་ཞིབ་འཇུག་དང་རྩོམ་རིག་བརྩམས་ཆོས་ཀྱི་དཔེ་དེབ་བདུན་ཙམ་དཔེ་སྐྲུན་ཞུས་ཡོད། 《མང་ཚོགས་སྒྱུ་རྩལ་ལེགས་རྩོམ་དཔེ་ཚོགས》དེབ༡༢དང་། 《བོད་ཀྱི་དམངས་སྲོལ་རིག་གནས་དཔེ་ཚོགས》དེབ༡༨། གཞན་ཡང་《བོད་ཀྱི་དམངས་ཁྲོད་རྩོམ་རིག་དཔེ་ཚོགས》དེབ༧བཅས་དེབ་༣༧ཙམ་གཙོ་སྒྲིག་ཞུས་ཏེ་ཀྲུང་གོའི་བོད་རིག་པ་དཔེ་སྐྲུན་ཁང་དང་། མཚོ་སྔོན་མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་ཡོད། ཀྲུང་གོའི་རྩོམ་པ་པོའི་མཐུན་ཚོགས་ཀྱི་ཚོགས་མི་དང་། མཚོ་སྔོན་ཞིང་ཆེན་རྩོམ་པ་པོའི་མཐུན་ཚོགས་ཀྱི་ཚོགས་མི། མཚོ་སྔོན་ཞིང་ཆེན་ལོ་ཙཱ་བ་མཐུན་ཚོགས་ཀྱི་ལས་འཛིན་བཅས་དང་། ད་ལྟ་མཚོ་སྔོན་ཞིང་ཆེན་རིག་གནས་ཁང་《བོད་ཀྱི་དམངས་སྲོལ་རིག་གནས》རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་གཉེར་མུས་ཡོད།
རྩོམ་སྒྲིག་པ། གངས་དགའ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
༄༅། །ཕྱི་ལོ་ ༢༠༡༦ ཟླ་ ༦ ཚེས་ ༧ ཉིན་དཔལ་ལྡན་ཚོགས་གཞོན་ཨ་ཅཱརྱ་ཡེ་ཤེས་ཕུན་ཚོགས་མཆོག་རྒྱ་གར་གྲོར་ཁྱེར་ལག་ནོ་(Lucknow)ནང་ཡོད་པའི་ Lucknow University ལག་ནོ་གཙུག་ལག་སློབ་གཉེར་ཁང་དུ་གསུང་བཤད་གནང་རྒྱུར་དམིགས་བསལ་སྐུ་མགྲོན་དུ་གདན་ཞུས་ལྟར་ཆེད་ཕེབས་གནང་གཏན་འཁེལ་ཡོད།
དེ་ཡང་དཔལ་ལྡན་ཚོགས་གཞོན་མཆོག་འདི་ཟླའི་ཚེས་ ༤ ཉིན་རྡ་ས་ནས་ཕེབས་ཐོན་དང་། ཕྱི་ཚེས་ ༦ ཉིན་ལྡི་ལི་ནས་ལག་ནོ་རུ་ཕེབས་ཐོན་གྱིས་ཕྱི་དྲོ་ས་གནས་སུ་འབྱོར་འཕྲལ་གསར་འགོད་ལྷན་ཚོགས་ཐོག་མཉམ་ཞུགས་གནང་རྒྱུ་དང་། ཕྱི་ཚེས་ ༧ ཉིན་ལག་ནོ་གཙུག་ལག་སློབ་གཉེར་ཁང་ནང་གསུང་བཤད་གནང་རྒྱུ་དང་། ཕྱི་ཚེས་ ༨ ཉིན་ས་གནས་བོད་དོན་རྒྱབ་སྐྱོར་འཕགས་བོད་འབྲེལ་མཐུད་ཚོགས་པའི་མི་སྣ་ཁག་དང་མཇལ་འཕྲད་གནང་རྒྱུ་དང་། ཕྱི་ཚེས་ ༡༠ ཉིན་རྡ་སར་ཕྱིར་ཕེབས་གནང་རྒྱུ་ཡིན་འདུག
ལག་ནོ་གཙུག་ལག་སློབ་གཉེར་ཁང་གི་ཚོགས་འདུ་དེའི་ནང་སྐུ་མགྲོན་གཙོ་བོ་ Uttar Pradesh མངའ་སྡེའི་སྤྱི་ཁྱབ་བློན་ཆེན་མཆོག་དང་། མངའ་སྡེའི་སྲིད་སྐྱོང་མཆོག་རྣམ་གཉིས་དང་། གཞན་དབུས་གཞུང་གི་ཤེས་ཡོན་བློན་ཆེན་གཞོན་པ་མཆོག དེ་བཞིན་རྒྱ་གར་དབུས་ཀྱི་གྲོས་ཚོགས་འཐུས་མི་བོད་དོན་རྒྱབ་སྐྱོར་བ་ Shri. Bhagat Singh Koshyari སྐུ་ཞབས་བཱ་གད་སིང་ཀོ་ཤ་རི་མཆོག་བཅས་ཕེབས་གནང་མཛད་རྒྱུ་ཡིན་པའི་གནས་ཚུལ་དུ།།


text:
ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས།
- བྱམས་པ་འཕྲིན་ལས།
ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས་སམ། མཚན་གཞན་ཀརྨ་རཏྣ་ཞེས་པ་ནི། རབ་བྱུང་བཅུ་གསུམ་པའི་ལྕགས་སྟག་(སྤྱི་ལོ་1770)ལོར་འཁྲུངས། ཡབ་ཡུམ་དང་མཛད་རྣམ་སྐོར་གྱི་ཡིག་ཆ་མ་མཇལ་རུང་། 《འཆི་མེད་ནོར་ཕྲེང་》གི་མཇུག་བྱང་དུ།
དེང་དུས་རྒྱལ་བསྟན་དྲི་མ་མེད་པ་ཉིད། །མིང་གི་ཆ་ཙམ་སྒྲ་འཛིན་རྒྱན་གྱུར་པ། །དེ་དང་མཉམ་དུ་འཆི་མེད་སྦྱོར་བ་ཡང་། །ཤིན་ཏུ་ལྷོད་པ་ཉམས་ཕྲའི་སྐབས་སུ་གྱུར། །འོན་ཀྱང་རྒྱལ་རྣམས་སྲས་གྱུར་ཀུན་མཁྱེན་རྗེ། །ཕྱོགས་ལས་རྣམ་པར་རྒྱལ་བའི་པཎ་ཆེན་མཆོག །འཛམ་གླིང་མཁས་གང་སྐྱེ་ཚོགས་གཙུག་གི་རྒྱན། །འཇམ་མགོན་བསྟན་པའི་ཉིན་བྱེད་དུས་འདིར་གསལ། །གང་གི་བཀའ་དྲིན་ཉི་འོད་འབར་བའི་གཟིས། །མཁས་དབང་རྒྱ་མཚོའི་སློབ་ཚོགས་མེ་ཏོག་གི། །ལེགས་བཤད་གེ་སར་དྲི་བསུང་མཛེས་འཛིན་པས། །ཕྱོགས་ཀྱི་བུ་མོའི་གོ་སྐབས་དོག་པོར་བྱས། །ཞེས་གང་ཉིད་འཚོ་གཞེས་དུས་རྒྱལ་བསྟན་ཉམས་ཆག་བྱུང་བ་དང་ཆབས་ཅིག་སྨན་དཔྱད་ཀྱང་ཉམས་རྒུད་དུ་གྱུར་པའི་སྐབས་སུ་འཇམ་མགོན་བསྟན་པའི་ཉིན་བྱེད་ཀྱི་ཐུགས་རྗེས་སླར་ཡང་གོང་འཕེལ་ཆེས་ཆེར་བྱུང་བ་དང་འབྲེལ་བརྒྱུད་འཛིན་སློབ་མ་མང་དག་ཐོན་ཞིང་། ཁོང་ཚོའི་སྙན་གྲགས་ཡུལ་གྲུ་ཀུན་ཏུ་ཁྱབ་པ་ཞིག་བྱུང་བའི་ནང་ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས་ནི་ཞལ་སློབ་ཕུལ་དུ་བྱུང་བའི་གྲས་ཤིག་ཡིན།
རབ་བྱུང་བཅུ་གསུམ་པའི་ས་བྱ་(སྤྱི་ལོ་1789)ལོ་ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས་དགུང་ལོ་ཉི་ཤུར་སོན་སྐབས་《འཆི་མེད་ནོར་བུའི་ཕྲེང་བ།》ཞེས་པ་བྱང་ཟུར་མཁས་པའི་མཛོད་ཆེན་བོད་དང་བོད་ཆེན་ལྗོངས་ཀྱི་ཆེ་རྒུ་ཡོངས་ཀྱི་དྲུང་འཚོ་བ་དག་གི་མན་ངག་ཉེར་མཁོ་གཅེས་སོ་འཚལ་བསྡུས་ཤིང་བླ་མའི་མན་ངག་གིས་མཛེས་པར་བརྒྱན་པ་འདི་ཉིད་དཔལ་སྤུངས་ཐུབ་བསྟན་ཆོས་འཁོར་གླིང་གི་གཙུག་ལག་ཁང་དང་ཉེ་བའི་རང་གནས་དབེན་པ་ཟླ་རིས་སུ་རྕོམ་འབྲི་གནང་།
དེ་རྗེས་གཅེས་བསྡུས་《འཆི་མེད་ནོར་ཕྲེང་》གི་བུ་ཡིག་ཚུལ་དུ་《ལྷན་ཐབས་སྙིང་གི་ནོར་བུ་》ཞེས་བྱ་བ་སྡེ་ཚན་བཅོ་ལྔར་དབྱེ་ནས་གསང་སྨན་སྦྱོར་ཚད་ཞལ་ཤེས་འཕྱུག་ལྷད་མེད་པར་ངོ་སྤྲོད་ཐོག ད་དུང་གཞུང་གི་ས་བཅད་དུ་མེད་པའི་ཉེར་མཁོ་འགའ་ཞིག་དང་། གཅེས་བསྡུས་《འཆི་མེད་ནོར་ཕྲེང་》གི་ལྷན་ཐབས་སྙིང་ནོར་ཡང་ཟབ་གནད་ཕྲན་ཞེས་པ་ཕྱི་རབས་དོན་གཉེར་ཅན་གྱི་ཆེད་དུ་ཤུལ་བཞག་མཛད།
གོང་གསལ་《འཆི་མེད་ནོར་ཕྲེང་》ཞེས་པའི་སྨན་སྦྱོར་རྣམས་ནི་འགྲོ་ཁྱབ་ཆེ་ལ། ཕན་ནུས་ཁྱད་དུ་འཕགས་པ་ཤ་སྟག་ཡིན་སྟབས་སྔར་ནས་བཟུང་དབུས་གཙང་དང་། མདོ་ཁམས་སྟོད་སྨད་བཅས་ཀྱི་བོད་ལུགས་སྨན་པ་དུ་མས་བེད་སྤྱོད་བྱེད་པའི་ཁར། སྔ་སོར་འགྲོ་ཕན་སྨན་རྩིས་ཁང་གི་སློབ་དཔོན་བཀའ་དྲིན་གསུམ་ལྡན་མཁྱེན་རབ་ནོར་བུ་མཆོག་ལ་ཐུན་མོང་མ་ཡིན་པའི་སྨན་དཔེ་《སྦྱོར་ཚད་ཆེན་མོ་》ཞེས་པ་ཐེམ་སྤང་མ་ཞིག་ཡོད་པ་དེའི་ནང་དུའང་གོང་གསལ་འཆི་མེད་ནོར་ཕྲེང་མ་བུ་གཉིས་ཀྱང་ཡོད་པས་ཤིན་ཏུ་མཐོང་ཆེན་གནང་བ་གསལ་པོར་མངོན། དེ་རྗེས་སྨན་རྩིས་ཁང་བཙུགས་འཕྲལ་སློབ་དཔོན་མཁྱེན་རབ་ནོར་བུས་ལྕགས་རི་རིག་བྱེད་འགྲོ་ཕན་གླིང་གི་སྤྱིའི་སྨན་སྣ་ལྔ་བཅུ་ང་བཞི་ཡོད་པ་གཞིར་བཞག་ཐོག སྨན་མཆོག་སེམས་ཀྱི་བདེ་སྐྱིད་སོགས་བྱང་ཟུར་ལུགས་གཉིས་རིས་མེད་དུ་ཕྱག་བཞེས་བསྐྱངས་པར་བརྟེན་ཕྱིས་ཀྱི་དངོས་སློབ་དང་ཡང་སློབ་རྣམས་ཀྱིས་དེ་དག་ལག་ལེན་ཟམ་མ་ཆད་པར་རྒྱུན་འཁྱོངས་བྱས་པར་མ་ཟད། ད་ལྟ་བོད་ལྗོངས་བོད་སྨན་བཟོ་གྲྭའི་སྨན་སྦྱོར་རྣམ་གྲངས་སུམ་བརྒྱ་ལྔ་བཅུ་ལྷག་ཙམ་ནང་《འཆི་མེད་ནོར་ཕྲེང་》ནང་གི་སྨན་སྦྱོར་མི་ཉུང་བ་ཞིག་ཐོན་སྐྱེད་བྱེད་མུས་ཡིན་པས་དེ་ཉིད་ཀྱི་གསུངས་ལས། དགེ་བའི་སེམས་ཀྱི་མནྡྷ་རས། །རྣམ་དཀར་རྒྱ་མཚོ་བསྲུབས་པའི་དཔྱིད། །རྣམ་གྲོལ་བདུད་རྩིས་ཉེར་འཚོ་ཞིང་། །གཏན་བདེའི་དཔལ་ལ་སྤྱོད་པར་ངེས། །ཞེས་གསུངས་པ་ལྟར་དོན་དུ་གནས་སོ།། །།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 06.11.2017 ཉིན། 9:33 AM<< སྔ་མ།


text:
མངལ་ཆགས་སྐབས་ངེས་པར་དུ་མཁོ་བའི་འཚོ་བཅུད་འགའ་ཞིག་རྒྱུན་གཏན་ལས་མང་བ་དགོས་ལ་འགའ་ཞིག་རྒྱུན་གཏན་དང་གཅིག་པ་བྱེད་དགོས། མངལ་ཆགས་སྐབས་ངེས་པར་དུ་མཁོ་བའི་འཚོ་བཅུད་ནི་སྤྲི་དཀར་གྱི་རིགས་ཡིན་ཞིང་། དེ་ཡང་ཉ་ཤ་དང་། ཤའི་རིགས། སྒོ་ང་། འོ་མ། འོ་བཟོས་ཐོན་རྫས།སྲན་མ་དང་སྲན་མས་བཟོས་པའི་བཟའ་བཅའ་སོགས་ཀྱི་ནང་སྤྲི་དཀར་མང་པོ་འདུས་ཡོད།
ཀལ་རིགས་ནི་འོ་བཟོས་ཐོན་རྫས་དང་མཚོ་སྐྱེས་སྔོ་རིགས་ཁྲོད་འདུས་ཚད་མཐོ་བ་དང་། ལྕགས་ནི་ཤ་མོ་ནག་པོ་དང་། ཧའེ་ཏའེ། སྨུག་ཚལ། ཕག་པའི་མཆིན་པ། སྲན་རིགས། སྒོ་ངའི་རིགས་སོགས་ཀྱི་བཟའ་བཅའི་ནང་འདུས་ཚད་ཕུན་སུམ་ཚོགས་པོ་ཡོད། རྣམ་ཀུན་སྦྲུམ་མར་མཁོ་བའི་འཚོ་བཅུད་སྔོ་ཚལ་དང་། ཤིང་ཏོག ཕག་པའི་མཆིན་པ། སྲན་རིགས་སོགས་ཀྱི་ནང་མང་པོ་ཡོད་ཅིང་། མངལ་ཆགས་སྐབས་སྦྲུམ་མར་འཚོ་བཅུད་སྣ་ཁ་མང་པོ་དགོས་པ་མ་ཟད། ཟས་རིགས་སྣ་ཚོགས་ཆ་སྙོམས་ངང་ཁ་སྣོན་རྒྱག་དགོས།
རྩོམ་སྒྲིག་པ། (སྒྲོལ་མ་གཡང་མཚོ།)


text:
ཉག་རོང་གི་མཚོ་ཁ་ཨཱརྱ་གླིང་གི་ལོ་རྒྱུས་མདོར་བསྡུས།
- །
- མིག་དམར།, 14 ཟླ་བཅུ་པ། 2014 17:52
- ། མཁན་པོ་སྐལ་བཟང་མགོན་པོ།
སྐུ་བཞི་མངོན་གྱུར་སྟོན་པ་རྫོགས་སངས་རྒྱས། །བདེན་བཞིན་ལམ་བཟང་བསྟན་ལ་དམ་པའི་ཆོས། །རྒྱུ་བཞི་སྨིན་མཛད་འདྲེན་ལ་དགེ་འདུན་ཏེ། །བདུད་བཞི་གཡུལ་ལས་དཀོན་མཆོག་རྣམ་གསུམ་རྒྱལ། །
རྨད་བྱུང་ཐུགས་བསྐྱེད་རིན་ཆེན་ནོར་འཛིན་ལ། །ཚོགས་གཉིས་ཆུ་གཏེར་འཁྱིལ་བ་ལས་ཐོན་པའི། །སྐུ་བཞི་བང་རིམ་ཕྲིན་ལས་གཟི་འོད་ཅན། །ཐུབ་དབང་འགྲོ་བའི་བླ་མ་ཕྱག་གི་གནས། །
རྒྱལ་དབང་པདྨ་ཀ་རའི་སྦས་པའི་གནས། །ངོ་མཚར་འབུམ་ལྡན་གསོམ་ཤུག་སྤོས་ཤེལ་འདི། །དད་གསུམ་དྭངས་བའི་རི་དྭགས་མིག་ཅན་ལ། །ཆོས་ཀྱི་འབྱུང་གནས་གཙུག་རྒྱན་ཁོ་བོས་འདོགས། །
ཞེས་མཆོད་ཚིག་འགའ་ཞིག་གིས་མདུན་བསུས་ཏེ་བརྗོད་པར་བྱ་བ་ནི་ཆེས་སྔ་བའི་ཉག་གླིང་རྟེན་གསུམ་གྱི་ཡ་གྱལ་དུ་མཚོ་ཁ་ཨཱརྱ་གླིང་ནི། མི་ལོ་དྲུག་བརྒྱ་ལྷག་གི་ལོ་རྒྱུས་ལྡན་པའི་བཀའ་བརྒྱུད་དགོན་པ་ཞིག་ཡིན། རྒྱ་མཚོ་ངོས་ནས་ཆ་སྙོམས་ས་ཁད་མཐོ་ཚད་སྨི་སུམ་སྟོང་ལྷག་ཙམ་གྱི་གསེར་ལྡན་ཉག་ཆུ་དལ་བབས་ཀྱི་ནུབ་རྒྱུད་ལེ་དབར་འགའ་འདས་ནས་མཚོ་ཁ་ཨཱརྱ་གླིང་ཞེས་མཚན་དོན་མཐུན་པའི་ཞིང་མཆོག་སྟེ་ཐོས་ན་སེམས་སྤྲོ་བ་མཐོང་ན་ཡིད་དགའ་བ་ལྗོན་པ་དང་ལྗོན་ཤིང་གི་ལོ་འདབ་རྒྱས་པ་སྤོས་ངད་སྨན་གྱི་ནགས་ཚལ་ཕྱོགས་མཚམས་སུ་དྲ་བ་སྒྲོལ་བ་གཡའ་སྤོས་སྤང་སྤོས་སོགས་དྲི་བཟང་ཐུལ་ལེ་བྲོ་བ་སྒྲུབ་ཕུག་དང་ཀེའུ་ཚང་གནས་པ་ནགས་ཀླུང་ཚང་ཚིང་ན་རྒྱུ་བའི་གཟན་གཟན་སྣ་ཚོགས་རྩེ་འཇོ་ལ་གཡེངས་བའི་གནའ་བ་གླ་བ་ར་རྒོད་རི་བོང་སོགས་ཇི་སྙེད་ཡོད་པ་མཁའ་ལྡིང་གཤོག་རྩལ་ངོམ་པའི་བྱ་ཆེན་དང་བྱ་ཕྲན། འགྱུར་ཁུག་དབྱངས་སྙན་འབྱིན་པའི་ཁུ་བྱུག་དང་འཇོལ་མོ། གསོལ་འདེབས་འབྱིན་པའི་བྱེའུ་བྱ་ཝང་དཀར་པོ་སོགས་དང་ཁོ་ར་ཁོར་ཡུག་ན་མཚོ་དང་མཚེའུ་ལ་མ་ལྟེང་ཀ། ནེའུ་གསེང་སྤང་ལྗོངས་གཡུ་ཡི་མཎྜལ་ལྟ་བུ་ལ་མེ་ཏོག་ཨུཏྤལ་དང་པདྨ། སྤང་རྒྱན་དྲི་ཤང་སེར་ཆེན་སེར་ཆུང་ཚོམ་བུ་བཀོད་པ་ལྟར་ལས་སྨན་གྱི་བསུང་ཞིམ་ཀུན་ནས་ལྡང་བ་སྐབས་གསུམ་སྐྱེད་མོས་ཚལ་ལྟ་བུ་ངོ་མཚར་བསམ་བརྗོད་ལས་འདས་ལགས། ལན་གཅིག་མཇལ་ཏེ་དད་པ་དབང་མེད་འཁྲུངས། ཕྱག་གཉིས་ཐལ་སྦྱར་དང་བས་ཕྱག་འཚལ་ཞིང༌། །
སྐབས་གསུམ་སྐྱེད་མོས་ཚལ་ལྟར་ཉམས་དགའ་བའི། །
ཕྱོགས་བཞི་གནས་འདིར་གཟིགས་སྐོར་ཅིས་མི་མཚར། །
སྐབས་ཀྱི་ཚིགས་སུ་བཅད་པའོ། །
གྲུབ་པའི་དབང་ཕྱུག་ཐར་པ་རྒྱལ་མཚན་ནི་རབ་བྱུང་ལྔ་པའི་མཇུག་ཙམ་ལ་སྐུ་འཁྲུངས་ཤིང་རྗེ་ཉིད་ཀྱི་མདོ་རྒྱུད་མན་ངག་དང་བཅས་པ་གང་་གསན་པ་ཐམས་ཅད་གདུལ་བྱ་སོ་སོའི་མོས་སྐལ་དང་འཚམ་པར་དབང་ལུང་ཁྲིད་གསུམ་གྱིས་རྒྱུན་བསྐྱངས་པས་ཕྱོགས་དང་རིས་སུ་མ་ཆད་པའི་རྒྱལ་བའི་བསྟན་པ་རིན་པོ་ཆེ་ཡོངས་རྫོགས་གཞིར་བཞེངས་སུ་བསླངས། སྐྱེ་འགྲོ་རྣམ་སྨིན་ཅིང་གྲོལ་བའི་ལམ་ལ་བཀོད་དེ་ཁམས་ཕྱོགས་སུ་བཞུད། གནས་ངེས་མེད་དུ་ཀུན་སྤངས་བྱ་བཏང་གི་མཛད་པས་འགྲོ་དོན་ཕྱོགས་མེད་བསྐྱངས་ཏེ། ནམ་ཞིག་ན་རིང་ལའི་ཆུ་སྒོར་ཕེབས་པ་ན་གཞི་བདག་སྐྲག་ཤད་ནག་པོའི་ཕོག་ཐུག་གིས་ཆོ་འཕྲུལ་སྣ་ཚོགས་བསྟན་ཏེ། བྲག་ལ་རྒྱབ་བརྟེན་ནས་ཅུང་ཟད་བཞུགས། ལྟ་སྟངས་མཛད་དེ་ཆོ་འཕྲུལ་ཞི། དེང་སང་ཡོངས་གྲགས་ལ་རྒྱབ་དང་གྲུ་མོ་བཅས་མཇལ་དུ་ཡོད། དེ་ནས་སྙུག་གོག་མཚོ་འགྲམ་ཕེབས་པ་ན། ནག་ཕྱོགས་གཞི་བདག་ཀླུ་རིས་གདུག་རྩུབ་ཅན་རྣམས་ཀྱིས་གློ་བུར་དུ་ལྷ་ལམ་ངོགས་སུ་མཁའ་གླང་སྤྲིན་གྱིས་གཡོགས། དབྱར་སྐྱེས་རྔས་གནམ་ས་གཡོ་ནུས་ཙམ་གྱི་སྒྲ་གྲགས། རི་འཇོམས་གྱིས་བྲག་བསྙིལ། ཆོ་འཕྲུལ་ཅི་མང་བསྟན། ཐར་བས་ནམ་མཁའ་ལ་སྡིགས་མཛུབ་གཏད་དེ། ཆོ་འཕྲུལ་རྣམས་རིམ་གྱིས་ཞི་ནས་སྤྲིན་རྣམས་དྭངས། ནམ་མཁའ་གཡའ་དག་ནས་ཉི་མ་ཤར་བ་བྱུང༌། མཚོ་གཏེར་ནམ་མཚོ་ཕུད་དེ་བཞེས་ཏེ་དྲེའུ་བཀལ་ནས་ལམ་དུ་བཞུད། ཉག་ཆུ་འགྲམ་དུ་ཕེབས་གྲུ་ཟམ་གང་ཡང་མེད་པས། རྫུ་འཕྲུལ་གྱིས་ཆུ་བཅད་ནས་ཕེབས་པ་ན། ཆུ་གཏིང་ལ་འཛམ་གླིང་ཆུ་གསེར་སིལ་མ་ཡོད་པ་བླངས། རྨ་རི་དྲེའུ་ཡི་སྒལ་པ་ནས་རྔུལ་ཆུ་འཛགས་བྱུང་བས། རྔུལ་འབྱིན་གདོང་ཟེར་སྐད། དེ་ན་ཐར་བའི་ཞབས་རྗེས་མཇལ་དུ་ཡོད། སྦྱིན་ཡིན་ཕེབས་ཏེ་ཆུ་ཐིགས་ཤིག་ཟགས་དེ་ལ་སྦྱིན་པ་ཡིན་གསུངས། ཡུལ་སྐད་དུ་སྦྱིན་ཡིན་ཟེར་ད་ལྟའི་བར་དུ་སྐད་ཟུར་མ་ཆགས་པ་ཡོད། ཆུ་ཐིགས་ཟགས་ཤུལ་ན་མཚེའུ་ཞིག་ཡོད་བྱེ་སྒྲུག་མཚོ་ཕྱུངས་ནས་བདུན་ཕྲག་ཅིག་བཞུགས། གཡོན་ཕྱོགས་སུ་བཞུད་ནས་ཁྱིམ་དུ་བཅུག་འཇའ་འོད་མེ་ཏོག་གི་ཆར་སོགས་ངོ་མཚར་བའི་ལྟས་དུ་མ་བྱུང༌། ཀླུ་བདུད་གདུག་པ་ཅན་རྣམས་དམ་ལ་བཏགས་ཏེ་མནན། སྟེང་དུ་ལྷ་ཁང་བཏབ་ཐར་པ་རྒྱལ་མཚན་གྱིས་ཀ་རིང་མ་ལྕག་གིས་བསྐུལ་ཏེ་སྔོན་དུ་དྲུངས། ཀླུ་ཡི་གཏེར་སྲུང་རྣམས་ཀྱིས་གསེར་ཏོག་ཕུལ། ལྷ་ཁང་རྙིང་པའི་ནུབ་ཀྱི་གྱང་ངོས་སུ་ལྷ་རིས་སོགས་ནི་མ་བྱིས་བ་མཇལ་དུ་ཡོད། གནས་ཀྱི་བཤད་པ་ཅུང་ཟད་བྱས་ན་སྐུ་ཡི་མགོན་པོ་སྡེར་ཆགས་ཀྱི་རྒྱལ་པོའམ་སེང་གེ་འགྱིང་འདྲ། གསུང་གི་མགོན་པོ་སྲས་ཀྱི་མཆོག་གམ་རྡོ་རྗེ་བེར་ནག་ཐུགས་ཀྱི་མགོན་པོ་ཤམ་ཁ་པ་ལ་སྟེ་དགེ་བསྙེན་དུང་སྐྱོང༌། ཕྱི་ལྟར་སྤྱན་རས་གཟིགས་ཀྱི་གནས། ནང་ལྟར་མགོན་པོ་འོད་དཔག་མེད་པའི་གནས། ཉག་ཆུ་ལས་བཞེས་པའི་ཆུ་གསེར་དེས་དགོན་གནས་དེ་ཉིད་དུ་ལྷ་ཁང་སྟེང་འོག་ཀུན་ལ་ལྷ་ཁྲུས་གསོལ་སྐབས་འཇའ་འོད་ཀྱིས་ཕྱོགས་ཐམས་ཅད་ཁྱབ་པ་བྱུང་ངོ༌། ། ལྷག་མ་གྱང་ལ་བྱུགས། གསང་ལྟར་རྟ་ཕག་ཡབ་ཡུམ་གྱི་གནས། གཡས་ཕྱོགས་ན་རྡོ་རྗེ་གཡུ་སྒྲོན་གྱི་རྫོང༌། དཔལ་བཟང་བཅུ་གསུམ་གྱི་སྒྲུབ་ཁང་སྒྲུབ་ཕུག་ངོ་མཚར་བ་ནི་ནང་ན་ཆུ་དང་སྦྱེ་བུ་སྣ་གསུམ་པ། རྔ་གདག་བྱའི་རྣོ་མཆུ་བུ་ག་ཡོད་པ། གཡོན་ཕྱོགས་ན་རྗེ་བཙུན་སྒྲོལ་མའི་གནས་རང་བྱོན་འཁར་རང་བྱོན་ཆོས་དུང་རང་བྱོན་ཐོག་མ་མཚོ་ཕྱུང་ས་ན་ཤེལ་ཕ་བོང་འོད་འཆར་བ། གཞན་མཚོ་ཕུག
ཡེ་ཤེས་མཚོ་རྒྱལ་གྱི་ཞབས་རྗེས། པདྨ་བདུད་འདུལ་གྱིས་རྗེ་བཙུན་སྒྲོལ་མ་ཞལ་གཟིགས་སྐབས་ཕྱག་བཙལ་དེ་པུས་མོ་མན་གྱི་རྗེས། གཡའ་འདབ་ན་དྲེའུ་ཡི་ཞབས་རྗེས་དཀྱིལ་ན་མཁའ་འགྲོ་བརྡ་ཡིག་ཡོད་པ། བཻ་རོའི་ཞབས་རྗེས་འབུར་མ། ཐར་པ་ཀླུ་མོའི་ཕུལ་བའི་གསེར་ཏོག གཞན་མཚམས་ཕུག་ཞབས་རྗེས་ཕྱག་རྗེས་དྲེའུ་ཡི་ཞབས་རྗེས་སོགས་དེ་རྣམས་མཐོང་ཆོས་སུ་ཡོད་ལགས། མཚོ་གནས་ཡོན་ཏན་ནི། སི་ཏུ་པཎ་ཆེན་གནས་བསྟོད་ལས། ཁྱད་པར་དབུས་སུ་གདན་འཁྱིལ་ཆུ་མཚོ་ནི། ངེས་པའི་དོན་དུ་དགྱེས་མཛད་ཧེ་རུ་ཀོའི།།དཀྱིལ་འཁོར་ཆེ་དང་གཉིས་སུ་མ་དམིགས་ཀྱང༌། རྣམ་པར་རྡོ་རྗེ་བེར་ནག་སྣང་བརྙན་ཚུལ། གསལ་བ་སྣང་བས་ནག་པོ་ཆེན་པོ་ཡི། ། ཕོ་བྲང་ཉིད་གྱུར་ཐུན་མོང་ཕལ་གྱི་ངོར། དགེ་བསྙེན་ཆེན་པོ་དུང་སྐྱོང་བུས་བརྟེན་པ། ། སྙིང་པོའི་གནས་སུ་ཤེས་པ་ལན་བརྒྱ་བསྔགས། །ཞེས་གསུངས་པ་ལྟར་ལྷ་ལམ་ངོགས་སུ་སྤྲིན་གྱིས་མ་བསླད་པའི་སྐབས་སྔོ་མེར་འཁྱིལ་བའི་ནང་མཚོ་གནས་རིགས་མཚོ་གླང་ཉ་དབྱིབས་ཅན་མཆེ་བ་རིང་པོ་གཉིས་ཡོད་པ་མྱུར་མགྱོགས་ཅན་བ་གླང་གི་དབྱིབས་འདྲ་བ་དེ་ནི་མཚོ་གཟིག་ཡིན་སྙམ། གཞན་མཚོ་རྟ། མཚོ་ལུག ཉ་སེར་པོ་གསེར་ལྟར། ཉ་དམར་པོ། འབྲུག་དང་སྐུ་ཡི་སྣང་བརྙན་སོགས་མཇལ་པ་ཡང་མང་ལ་མཚོ་ཡི་ཆེ་ཆུང་མཐའ་ནས་འཇལ་ན་སྨི་དགུ་བརྒྱ་བདུན་ཅུ་ཡོད།
གང་ཞིག་གནས་ཀྱི་ཟླ་བའི་མ་མ་ལས། །
བྱུང་བའི་གནས་ཡིག་བདུད་རྩི་ཆར་ཟིམ་འདིས། ། དད་གསུམ་དགེ་བའི་ཆུ་སྐྱེས་རབ་བཀྲ་བ། ། ཡངས་པའི་སྐྱེས་ཀུན་རྒྱས་པའི་སྨན་གྱུར་ཤོག །བར་སྐབས་ཀྱི་ཚིགས་སུ་བཅད་པའོ། །
རབ་བྱུང་དྲུག་པའི་ནང་གྲུབ་བརྙེས་དབང་ཕྱུག་ཐར་པ་རྒྱལ་མཚན་གྱིས་ཞབས་ཀྱིས་བཅགས་ཚུལ་དང་ལྷ་ཁང་བཏབ་པ་སོགས་གོང་སྨྲས་བཞིན་ནོ། །སྐུ་ཚེ་ཧྲིལ་པོ་འདི་ཉིད་དུ་བཞུགས། མཐར་གཟུགས་སྐུ་བཀོད་པ་ཆོས་ཀྱི་དབྱིངས་སུ་ཉེ་པར་བསྡུ་བའི་ཚུལ་བསྟན་གསེར་དངུལ་གྱི་མཆོད་སྡོང་བཞེངས། རྗེས་ཡུལ་སྡེ་འཁྲུགས་སྐབས་སྡིགས་ཏོ་ཅན་ཁང་ཀག་དངོས་གྲུབ་ཕུན་ཚོགས་ཀྱིས་བཅོམ་ནས་གསེར་དངུལ་འཁྱེར། གདུང་རུས་མ་གཏོགས་མ་བཞག དེ་ནས་ཀརྨ་པ་སྐུ་ཕྲེང་དྲུག་པ་མཐོང་བ་དོན་ལྡན་མཆོག་ནི་རབ་བྱུང་བདུན་པའི་མེ་སྤྲེལ་ལོར་སྐུ་འཁྲུངས། རིས་མེད་ཀྱི་འགྲོ་དོན་རྒྱ་ཆེན་པོ་བསྐྱངས་ཏེ་མེ་འབྲུག་ལོར་ཨཱརྱ་གླིང་དུ་ཞབས་ཀྱིས་བཅགས། ས་བྱིན་གྱིས་བརླབས་དབང་ལུང་ཁྲིད་གསུམ་གྱིས་སྨིན་གྲོལ་གྱི་ལམ་ལ་བཀོད་དགུང་གྲངས་སོ་ཅུ་རྩ་བརྒྱད་པ་ལ་དགོངས་པ་ཆོས་ཀྱི་དབྱིངས་སུ་ཐིམ།
ཀརྨ་པ་སྐུ་ཕྲེང་བདུན་པ་ཆོས་གྲགས་རྒྱ་མཚོ་མཆོག་ནི་རབ་བྱུང་བརྒྱད་པ་ཤིང་ཕོ་ཁྱི་ལོར་ཏྲེ་ཤོད་ཁང་དམར་དུ་སྐུ་འཁྲུངས། འདྲུ་དང་མི་ཉག རབ་སྡེ། ཚར་སྒང༌། ཉག་རོང་བ་མགོ་ལོག་མ་ཁྲོམ་སོགས་སུ་འཁྲུགས་པ་བསྡུམས་ནས་ལྕགས་མོ་ཡོས་ལོར་མཚོ་ཁ་ཨཱརྱ་གླིང་དུ་ཕེབས་ཏེ་ཡུན་རིང་བཞུགས་ཤིང་རྡོ་རྗེ་བཻར་ནག་སྐུ་ཉིད་ཀྱིས་ཕྱག་བཟོ་མཛད། ཆོས་འཁོར་རྒྱས་པ་གསུངས། ཉམས་པ་རྣམས་སླར་གསོས། དགུང་གྲངས་ལྔ་བཅུ་རྩ་གཉིས་ལ་སྐུ་མྱ་ངན་ལས་འདས་ཚུལ་བསྟན།
ལྕགས་མདུད་ཤེས་རབ་རྒྱལ་མཚན་མཆོག་ནི་རབ་བྱུང་བརྒྱད་པའི་ས་ཡོས་ལོར་སྐུ་འཁྲུངས། ཨཱརྱ་གླིང་དུ་ལྷ་ཁང་དཔེ་གཟིགས་སུ་ཕེབས། དགུང་གྲངས་སོ་གསུམ་ལྕགས་མདུད་དགོན་པ་བཏབ། ཉིད་ཀྱི་རྣམ་ཐར་དུ་གསལ།
ཀརྨ་པ་སྐུ་ཕྲེང་བརྒྱད་པ་མི་བསྐྱོད་རྡོ་རྗེ་ནི་རབ་བྱུང་དགུ་པའི་ཐོག་མ་མེ་ཡོས་ལོར་ངོམ་ཆུ་རྒྱུད་གཡས་སུ་སྐུ་འཁྲུངས། མེ་བྱི་ལོར་ཨཱརྱ་གླིང་དུ་ཕེབས། ཆོས་འབྱུང་གོང་འོག་སོགས་སུ་ཕེབས་ཏེ་འགྲོ་དོན་རྒྱ་ཆེན་པོ་མཛད། དགུང་ལོ་ཞེ་བརྒྱད་ཤིང་སྟག་ལོར་སྐུ་ཡང་སྲིད་ལ་ལུང་བསྟན་གསུངས་ཏེ་སྤྲུལ་སྐུ་དཀྱིལ་འཁོར་བསྡུ་ཚུལ་བསྟན།
རིག་འཛིན་ཀློང་གསལ་སྙིང་པོ་ནི་རབ་བྱུང་བཅུ་པའི་ཤིང་གླང་ལོར་སྐུ་འཁྲུངས། མཚོ་ཁ་ཨཱརྱ་གླིང་དུ་ཕེབས། གུ་རུ་སྐུ་ཉིད་ཀྱིས་ཕྱག་བཟོ་མཛད། དབང་དང་ལུང་ཁྲིད་གསུམ་གྱིས་སྨིན་གྲོལ་ལ་བཀོད། དངོས་སློབ་ཆོས་བདག་ནི་ཆོས་ཉིད་རང་གྲོལ་ཡིན།
ཀརྨ་སི་ཏུ་བསྟན་པའི་ཉིན་བྱེད་མཆོག་ནི་རབ་བྱུང་བཅུ་གཉིས་ལྕགས་འབྲུག་ལོར་སྐུ་འཁྲུངས། མཚོ་ཁ་ཨཱརྱ་གླིང་དུ་ཕེབས། གནས་བསྟོད་བསང་ཡིག་སོགས་བརྩམས། ཕག་མོ་སྒྲུབ་མཆོད་བཙུགས། རྡོ་རྗེ་བཻ་ནག་སྒྲུབ་པ་བཙུགས། ཆོས་གསུངས། རབ་བྱུང་བཅུ་གསུམ་པའི་ཤིང་ཕོ་རྟ་ལོར་སྐུ་མྱ་ངན་ལས་འདས་ཚུལ་བསྟན། གྲུབ་ཆེན་པདྨ་བདུད་འདུལ་ཐེངས་གཉིས་ཕེབས་བླ་མ་མཐའ་ཡས་སོགས་བྲག་མཁར་འདབ་བདུན་གཅིག་བཞུགས་ཏེ་ཚོགས་སྐོང་ཕུལ། སྒྲོལ་མ་ཉེར་གཅིག་བསྟོད་པ་གསུངས་སྐབས་རྗེ་བཙུན་སྒྲོལ་མ་ཞལ་གཟིགས། ཕྱག་བཙལ་རྗེས་པུས་མོ་མན་གྱི་རྡོ་ལ་རྗེས་ཡོད། རྗེས་མ་དགུང་ལོ་བགྲེས་དུས་གནས་དགའ་བ་རབ་ནས་གཏེར་བཞེས་པའི་སྦྲམ་བུ་རྣམས་མཚོ་ལ་སྦས། ངག་སྒྲོས་སུ་སྒྲོལ་མའི་སྤྲུལ་པ་རྟ་མགྲིན་དབང་མོ་གྲུབ་ཆེན་མཇལ་དུ་ཕེབས་ཀྱང་བླ་མ་མཐའ་ཡས་ཀྱིས་མཇལ་ཁ་མ་གནང་ཚུལ་རྣམ་ཐར་ན་མེད་པས་མ་བྲིས།
སྟག་ཤམ་ནུས་ལྡན་རྡོ་རྗེ་ནི་རབ་བྱུང་བཅུ་གཅིག་ཤིང་མོ་ལུག་ལ་སྐུ་འཁྲུངས། དགོན་ལ་ཕེབས་པ་མི་གསལ་ཡང་རྟ་མགྲིན་སྒྲུབ་མཆོད་ནི་ད་ལྟའི་བར་རྒྱུན་མ་ཆད་པ་ཡོད། ཆོས་བདག་ནི་བསམ་གཏན་བསྟན་འཛིན་ཡིན། གླག་བླ་ཆོས་གྲུབ་ཕེབས། བདེ་སྨོན་གྱི་འབྲེལ་བ་གསུངས། བདེ་སྨོན་སྒྲུབ་པ་བཙུགས། རྒྱག་ཚུལ་རིག་འཛིན་སྙན་གྲགས་ཕེབས། གཡེ་འབྲུ་འཆི་མེད་གཏེར་སྟོན་ཕེབས་ཏེ་མཚོ་ཡི་སྟེང་དུ་ཕྱོགས་བཅུ་མགོན་པོ་བྱེ་བས་བསྐོར་བ་ཞལ་གཟིགས། ཕྲ་སྐྱ་དཔལ་ལྡན་ཕེབས། བཀའ་འགྱུར་གྱི་ལུང་གསུངས། སྤྲུལ་སྐུ་ཆོས་རྡོར་ཕེབས། ཐོས་གྲོལ་དབང་གསུངས། ཕུར་པ་བྲིན་མནན་མཛད། བསྟན་པ་ཕྱི་དར་གྱི་གོང་མ་རྣམས་ཨཱརྱ་གླིང་ལ་ཕེབས་ཚུལ་རགས་པ་ཙམ་མོ། །
རབ་བྱུང་བཅུ་དྲུག་པའི་ལྕགས་ཕག་ལོར་འཁྱོག་འབར་མེ་ཡིས་གནོད་པས་འཇིག་ཤོར། རབ་བྱུང་བཅུ་དྲུག་པའི་ཆུ་ཕོ་ཁྱི་ལ་རྒྱལ་བའི་བསྟན་པ་རིན་པོ་ཆེ་ཡང་དར་གྱི་དབུ་བཟུང་མགོན་པོ་སྒྲུབ་ཁང་ལྷ་ཁང་སོགས་ཞིག་གསོས་བྱས་ཏེ་ལེགས་གྲུབ་བྱུང་ངོ༌། །
མཁས་པའི་ལྷ་ལམ་ངོགས་སུ་རྒྱུ་སྐར་ལས། །
སྲིན་བུ་མེ་ཁྱེར་བདག་གི་ངལ་བ་ཅི། །
འོན་ཀྱང་རང་མཉམ་འགའ་ལ་ཅུང་ཕན་ནས།། འདིས་བསྐུལ་ཆོས་འབྱུང་ལེགས་བཤད་འབྱུང་ན་སྙམ།། རིག་གཞུང་རྒྱ་མཚོ་ཕ་མཐའ་རིན་ཆེན་གླིང༌། །
ཚིག་དོན་བསྒྲོད་པའི་གྲུ་གཟིངས་བདག་ལ་རིང༌།། དེ་ཕྱིར་ནོར་འཁྲུལ་འགལ་བ་ཅི་མཆིས་པ།། གཟུར་གནས་བློ་ལྡན་སྤྱན་སྔར་ཡང་ཡང་འཆགས།། ཅུང་ཟད་འབད་ལས་དགེ་བས་འགྲོ་བ་ཡི།།
ཐམས་ཅད་མཁྱེན་པའི་གོ་འཕང་མྱུར་ཐོབ་ཤོག། ལྕགས་སྦྲུལ་ས་ག་ཟླ་བའི་ནང་རྒྱུན་སྡོད་སྐབས་སྐལ་བཟང་མགོན་པོས་བྲིས། དགེ་གྱུར་ཅིག།
ཡོང་ཁུངས། ཁམས་པའི་གསར་འགྱུར་དྲ་བ།


text:
Saturday, April 17, 2010
༄༅། །སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་ཡུལ་ཤུལ་ས་ཡོམ་དང་འབྲེལ་བའི་ཐད་སྩལ་བའི་གསར་འགོད་གསལ་བསྒྲགས།
དཔལ་ལྡན་སྐུ་སྒེར་ཡིག་ཚང་དྲ་གནས་ལས་དྲངས།
ཉིན་ཤས་སྔོན་རོབ་ཙམ་བཤད་ཟིན་པ་ལྟར་ད་རེས་མཚོ་སྔོན་ཞིང་ཆེན་ཁོངས་བོད་རིགས་རང་སྐྱོང་ཁུལ་གྱི་སྒ་སྐྱེ་རྒུ་མདོ་ཉེ་འཁོར་དང་བཅས་པར་ས་འགུལ་གྱི་འཇིགས་པ་ཚབས་ཆེ་བྱུང་སྟེ་མི་གྲངས་ཧ་ཅང་མང་པོ་རྐྱེན་འདས་དང༌། རྨས་སྐྱོན། དེ་བཞིན་སྡོད་ཁང་དང་ཟ་ཆས་སོགས་གང་ཅིའི་ཆ་ནས་དཀའ་ངལ་བསམ་ཡུལ་ལས་འདས་པ་འཕྲད་པར་བློ་ཕམ་ཚད་མེད་བྱུང་ཡང༌། མཆོག་གསུམ་རྒྱལ་བ་རྒྱ་མཚོར་གསོལ་འདེབས་སྨོན་ལམ་བྱ་རྒྱུ་ཙམ་ལས། ས་ཁད་ཀྱིས་འགྱངས་པས་དངོས་སུ་རོགས་ཕན་བྱ་ཐབས་དབེན།
ད་ལན་རྐྱེན་ངན་བྱུང་སྐབས་ཁུལ་དེའི་གྲྭ་བཙུན་དང་ན་གཞོན་སློབ་ཕྲུག་རྣམས་ཀྱིས་མཚོན་རང་རིགས་མང་པོས་ངལ་བ་ཁྱད་བསད་ཀྱིས་ངལ་སེལ་རོགས་སྐྱོར་ཧུར་ཐག་བྱས་འདུག་པར་དགའ་སྤོབས་བརྟས་ཤིང༌། ཚང་མར་ལེགས་སོའི་བསྔགས་བརྗོད་དང༌། འབྱུང་འགྱུར་ཡང་གཞན་དོན་འགན་འཁུར་དང་ལེན་བྱེད་རྒྱུ་བྱང་སེམས་ཀྱི་བསླབ་བྱ་སེམས་ཅན་དོན་བྱེད་ཀྱི་ཚུལ་ཁྲིམས་ལག་ཏུ་བླངས་པ་ཡིན་པས་བཟང་སྤྱོད་དེ་དག་རྒྱུན་སྐྱོང་དགོས་པའི་རེ་སྐུལ་བྱེད་རྒྱུ་ཡིན།
དེ་བཞིན་དབུས་སའི་དབུ་ཁྲིད་སྤྱི་དང༌། ལྷག་པར་སྲིད་བློན་ཝུན་ཅཱ་པའོ་ནས་ཐུགས་ཁུར་ཆེ་བཞེས་ཀྱིས་ས་གནས་སུ་ངོ་ཕེབས་ཐོག་མང་ཚོགས་ལ་སེམས་གསོ་དང༌། ཉེན་སྐྱོབ་ངལ་སེལ་གྱི་ལས་གཞི་ཁག་ལ་གཟིགས་སྐྱོང༌། གསར་འགྱུར་བརྒྱུད་ལམ་ཁག་ནས་དུས་ཐོག་གནས་ཚུལ་ཁྱབ་སྤེལ་ཐུབ་པ་བྱུང་བ་བཅས་ལ་ངོས་ནས་ཡི་རངས་བསྔགས་བརྗོད་བྱེད་རྒྱུ་དང༌།
ཕྱི་ལོ་ ༢༠༠༨ ལོར་ཟི་ཁྲོན་དུ་དེ་འདྲའི་ས་འགུལ་བྱུང་སྐབས་རྒྱ་ནག་དབུས་སའི་གཞུང་དང༌། ཆེས་མཐོའི་དབུ་ཁྲིད་རྣམ་པས་ཐུགས་སྣང་ཆེན་པོས་ཉེན་སྐྱོབ་ཀྱི་ལས་དོན་ཚགས་ཚུད་དང༌། ལྷག་པར་གསར་འགྱུར་བརྒྱུད་ལམ་ལ་ཚོད་འཛིན་མ་བྱས་པར་ཕྱི་གསལ་ནང་གསལ། དེ་བཞིན་རྒྱལ་སྤྱིའི་ཉེན་སྐྱོབ་མཐུན་རྐྱེན་རྣམས་དཀའ་ཚེགས་མེད་པར་ས་གནས་ས་ཐོག་ཏུ་འབྱོར་ཐུབ་པ་བྱུང་བ་བཅས་ལ་ཡི་རངས་བསྔགས་བརྗོད་བྱས་ཡོད་ཅིང༌། ད་ལམ་ཡང་དེ་དང་མཚུངས་པ་ཡོང་བའི་རེ་བསྐུལ་ཞུ་རྒྱུ་ཡིན། བཙན་བྱོལ་བོད་མིའི་སྤྱི་ཚོགས་ནས་དངོས་དངུལ་གྱི་རོགས་སྐྱོར་མཐུན་རྐྱེན་གང་ཐུབ་བྱེད་འདོད་ཡོད་པ་བཞིན་བརྒྱུད་ལམ་ཚད་ལྡན་ཞིག་བྱུང་འཕྲལ་ཁུངས་སུ་གཏོང་ཐུབ་རེ་ཡོད།
རྐྱེན་ངན་གོད་ཆགས་ཀྱི་འོག་སྡུག་བསྔལ་གྱིས་མནར་བ་ཚོ་དང་ངོ་ཐུག་གིས་སྡུག་བསྔལ་མཉམ་མྱོང་དང་སྨོན་ལམ་རེ་འདེབས་ཐུབ་ན་སྙམ་པའི་རེ་བས་དེ་སྔོན་ཟི་ཁྲོན་དུ་གོད་ཆགས་བྱུང་སྐབས་འགྲོ་འདོད་བྱུང་ཡང་ཐབས་ཤེས་བྲལ། སྔ་ལོ་ཐའེ་ཝན་དུ་ཆུ་ཉེན་བྱུང་སྐབས་ངོས་རང་ངོ་བསྐྱོད་ཀྱིས་མང་ཚོགས་དང་མཉམ་དུ་ཐུག་འཕྲད་དང༌། སེམས་གསོ་སྨོན་ལམ་བྱ་རྒྱུའི་གོ་སྐབས་ཐོབ་པ་དེས་རང་ཉིད་ཡིད་བློ་ཚིམས་པ་མ་ཟད། མང་ཚོགས་ལའང་ཕན་ཐོགས་གང་ལེགས་བྱུང་སོང་སྙམ། ད་རེས་ས་འགུལ་གྱི་གོད་ཆགས་བྱུང་སའི་ས་ཁུལ་མཚོ་སྔོན་ཞིང་ཆེན་ནི་ངོས་དང་པཎ་ཆེན་སྐུ་གོང་མ་གཉིས་ཀའི་སྐྱེས་ཡུལ་ཡིན་སྟབས། ངོས་རང་ངོ་བསྐྱོད་ཀྱིས་མང་ཚོགས་ཀྱི་རེ་འདོད་བསྐངས་ཏེ་སེམས་གསོ་བྱ་རྒྱུའི་འདུན་པ་ཤིན་ཏུ་ཆེ།མཐའ་དོན་རྒྱལ་སྤྱིའི་གཞུང་སྒེར་ཚོགས་སྡེ་ཡོངས་ལ་ཉེན་སྐྱོབ་རོགས་རམ་ས་གནས་ས་ཐོག་ཏུ་ཡོང་བའི་རེ་སྐུལ་དང༌། རྐྱེན་ངན་འོག་ཚུད་པའི་འཚོ་བཞུགས་མང་ཚོགས་རྣམས་ལ་ཡིད་སྐྱོ་རེ་ཆད་ཞུམ་པ་མི་བྱེད་པར་ལས་འབྲས་ལ་ཡིད་ཆེས་ཀྱིས་རྐྱེན་ངན་གྲོགས་སུ་སྒྱུར་ཐུབ་པའི་དཀའ་ངལ་གདོང་ལེན་དང༌། མདུན་བསྐྱོད་ཀྱི་བསམ་པ་བརྟན་པོས་ཉམས་གསོ་དང་འཛུགས་སྐྲུན་གྱི་ལས་རིམ་ལ་ཧུར་བརྩོན་དགོས་པའི་གཞེན་སྐུལ་ཞུ་རྒྱུ་དང༌། འདས་གསོན་ཚང་མར་དུས་ཀུན་དགེ་བའི་མཆོག་གསུམ་གསོལ་འདེབས་རྟག་ཏུ་བྱེད། ཤཱཀྱའི་དགེ་སྦྱོང་ཏཱ་ལའི་བླ་མ་སྐྱེ་ཕྲེང་བཅུ་བཞི་པ་བསྟན་འཛིན་རྒྱ་མཚོས། ཕྱི་ལོ་ ༢༠༡༠ ཟླ་ ༤ ཚེས་ ༡༧ ལ།།
Subscribe to: Post Comments (Atom)


text:
གནམ་ཡིག
ད་ལྟའི་ཆར་བོད་མི་ཚོས་རྒྱ་མི་ལ་ཁ་གཏད་གཅོག་ཐབས་གང་འདྲ་ཡོད། མཚོན་ཆ་ཙག་ཙིག་འགའ་ཁུར་ནས་དམར་འཛིང་བྱ་དགོས་པ་རེད་དམ། རང་སྲེག་ངོ་རྒོལ་བྱ་དགོས་པ་རེད་དམ། ཁྲོམ་ལ་ཐོན་ནས་ངོ་རྒོལ་སྐད་འབོད་བྱ་དགོས་པ་རེད་དམ། གྱང་ལྡེབ་དང་རྩིག་ངོས་སུ་སྦྱར་ཡིག་སྦྱར་དགོས་པ་རེད་དམ། འབོད་ཚིག་ཡི་གེ་ཁྲོམ་གཞུང་དུ་གཏོར་དགོས་པ་རེད་དམ། དེ་ཚོ་གང་ཡང་མ་རེད།
འོ་ན་གང་རེད་ཟེར་ན། དེ་ནི་ཧ་ཅང་ཆོད་གོ་ཆེ་ལ་ཉེན་ཁ་མེད་པ། ནུས་པ་ལྡན་ལ་ཞེད་སྣང་མེད་པ། བོད་མི་ཚང་མས་ཉིན་ལྟར་འགྲོ་ཞོར་སྡོད་ཞོར་ནས་སྒྲུབ་ཆོག་པའི་“འཚེ་མེད་བསྟུན་མེད་”ཀྱི་ལས་འགུལ་དེ་རེད། ཞིབ་ཙམ་བཤད་ན། བོད་མི་ཐམས་ཅད་ཀྱིས་རང་ཉིད་སོ་སོ་འདུག་སའི་ཁོར་ཡུག་ན་བོད་པ་རང་མགོ་རང་ཐོན་བྱ་དགོས། གལ་ཏེ་བོད་མི་ཞིག་ཚོང་ཁང་དུ་སོང་ནས་ཅ་ལག་ཉོ་ན། བོད་མིའི་ཚོང་ཁང་ནས་ཉོ་དགོས་ལ། ཟ་ཁང་དུ་སོང་ན། བོད་པའི་ཟ་ཁང་དུ་སོང་ནས་ཟ་མ་ཟ་དགོས། དེ་བཞིན་དུ། མགྲོན་ཁང་དང་། གླ་བྱེད་རླངས་འཁོར། གོས་འཁྲུ་ཁང་། སྐྲ་གཞར་ཁང་། གླུ་གར་ཁང་། ཨར་ཁང་། ནང་མ་ཁང་། སྤྲོ་སྐྱིད་གླིང་། མཛེས་བཟོ་ཁང་། ལུས་པོ་འཕུར་མཉེད་ཁང་། ཤིང་བཟོ་ཁང་། ལྕགས་རྡུང་ས། རླངས་འཁོར་ལས་ས། སྦག་སྦག་ལས་ས། རླངས་འཁོར་ཆུ་འཁྲུ་ས། ཨར་པོ། ཚལ་ཉོ་ས། འཚེམ་བཟོ་ཁང་། བྱེ་མ་དབོར་མཁན། ཤིང་ཆ་དབོར་འདྲེན་བྱེད་མཁན་ལ་སོགས་པ་བོད་མི་ནང་ཁུལ་ནས་མགོ་ཐོན་དགོས་ལ། བོད་མི་སྤུན་ཟླ་ནང་ཁུལ་ནས་ཁ་སོས་པ་བྱ་དགོས།
ལས་ཀ་འདི་འདྲ་ཞིག་གི་ཞོར་ནས་ཁྱོད་ཀྱི་ཁ་ནས་བོད་སྐད་དག་མ་ཞིག་ཤོད་རྒྱུར་དོ་སྣང་བྱེད་པ་དང་། འབད་བརྩོན་བྱེད་པ། ཐ་ན་ཁ་བྱང་། སྒོ་བྱང་། ཟས་ཐོ་སོགས་འབྲི་དགོས་ནའང་ངེས་པར་དུ་བོད་རང་གི་ཡི་གེ་འབོར་དུ་མི་འཇུག་པར་ཏན་ཏན་འགོད་ཐུབ་པ་བྱ་དགོས།
གལ་ཏེ་བོད་མི་ཁྲི་བདུན་བརྒྱ་བོས་ཕྱིས་འབྱུང་ལས་ཀ་འདི་འདྲ་ཞིག་བྱས་པ་ཡིན་ན། མི་ལོ་བཞི་སྟོང་ཙམ་གྱི་ལོ་རྒྱུས་ཡོད་པའི་བོད་འདི་ཉིད་ཇི་སྲིད་བར་ས་སྒང་འདིར་འཚོ་ཐུབ་ལ། ང་ཚོ་བོད་ཀྱི་མི་རྒྱུད་འདི་སྟོང་འགྲོ་གི་མ་རེད་ལ། ཀ་ཁ་ག་ང་ཡི་ཚེ་སྲོག་ཀྱང་བསྐྱབ་ཐུབ་ངེས་རེད།
ཅི་སྟེ་འདི་མུས་བཞིན་དུ་བོད་འཆི་གསོན་ཐད་ལ་དོ་སྣང་དེ་ཙམ་མེད་པ། དེ་ལས་ལྡོག་སྟེ་རྒྱ་མིའི་སྐད་ལ་ལོག་པའི་དག་སྣང་སྐྱེས་ནས་རྒྱུན་སྤྱོད་བྱེད་པ། རྒྱ་མིའི་ངན་གོམས་ཀྱིས་རང་རྒྱུད་རློམ་དུ་འཇུག་པ། སྦྲགས་སྐད་ཅི་ཐོན་བྱེད་པ། འབུ་སྲིན་སོགས་རྒྱ་ཟས་ལ་ཉེ་བར་འཐམ་པ་གྱུར་ཚེ། དེ་ནས་འབྱུང་འགྱུར་མི་ལོ་བརྒྱ་འམ་བརྒྱ་དང་ལྔ་བཅུ་ཙམ་སོང་ཚར་རྗེས་འཛམ་གླིང་འདིར་བོད་སྐད་ཤེས་མཁན་སུ་ཡང་མེད་པར་འགྱུར་ལ། བོད་ཀྱི་ཡི་གེ་ཀློག་ཤེས་མཁན་དེ་བས་མེད་དུས། བོད་ཀྱི་བཀའ་བསྟན་ཐམས་ཅད་སྙིང་པོ་རྡུལ་ཙམ་མེད་པའི་བྱེ་མའི་ཕུང་པོ་ཞིག་ཏུ་གྱུར་པ་རེད། དེའི་ཚེ། ང་ཚོ་བོད་མི་ཞེས་པའི་མི་རྒྱུད་འདི་འཛམ་གླིང་ས་སྒང་རིལ་མོ་འདི་ནས་རྒྱུན་ཆད་སོང་བ་རེད།
ལྟས་ངན་གྱི་ཉི་ནག་དེ་འདྲ་ཞིག་བཟློག་པའི་ཆེད་དུ། ད་ལྟ་བོད་མི་ཚོ་གསོན་ཤུགས་ཡག་པོ་ཡོད་པའི་གནས་སྐབས་སུ་ཐམས་ཅད་ཀྱིས་རང་བབ་འགན་འཁྲི་ཁུར་ནས་གོང་སྨོས་ལྟར་བསྒྲུབས་ན། རྒྱ་འདྲེ་ནག་པོ་བོད་ཀྱི་ས་ཆ་ནས་ཉུང་དུ་འགྲོ་ངེས་པ་རེད། ཁོ་རང་ཚོའི་ཕ་ཡུལ་དུ་ཁ་མ་ལྡོག་རང་ལྡོག་རེད། དཔེར་ན། རྒྱ་མི་ཞིག་གི་ཟ་ཁང་དུ་ཉིན་ལྟར་ཚལ་སྡེར་མ་བརྒྱ་རེ་བྲིན་གྱི་ཡོད་པར་ཆ་བཞག་ན། བོད་མི་ཚོས་འཚེ་མེད་བསྟུན་མེད་ཀྱི་ཐབས་ཇུས་འདིའི་དགོས་དམིགས་ཤེས་པ་དང་གོ་རྟོགས་འཕེལ་ནས། རྒྱ་མི་དེའི་ཟ་ཁང་དུ་འགྲོ་མཁན་མངོན་གསལ་དོད་པོས་ཉུང་དུ་སོང་ཏེ། མཐར་ཉིན་རེེར་ཚལ་སྡེར་མ་སུམ་ཅུ་ཙམ་ལས་བྲིན་གྱི་མེད་ཚེ། རྒྱ་མི་དེ་བོད་ནས་ཁ་མི་འབྲལ་ཐབས་མེད་རེད། ཅི་རེད་ཟེར་ན། ཁོས་འཆར་ཅན་ལྟར་ཁང་གླ་དང་། ཚོང་གི་དཔྱ་ཁྲལ། གློག་རིན། རང་ཉིད་ཀྱི་འཚོ་བའི་འགྲོ་སོང་བཅས་ནར་གཏོང་བྱ་དགོས་དུས་ཨར་མི་བརྟན་ཁོ་ཐག་རེད།
སྤྱིར་བཏང་རྒྱ་མི་དེ་ཚོ་བོད་དུ་ཚོང་ལས་ཁེ་སྤོགས་ཅི་ཙམ་ལེགས་པ་དེའི་ཚོད་ཀྱིས་མང་དུ་འགྲོ་ལ། ཅི་ཙམ་མི་ལེགས་པ་དེའི་ཚོད་ཀྱི་ཉུང་དུ་འགྲོ་བ་རེད། བོད་དུ་རྒྱ་འདྲེ་ད་ལྟ་ལས་མང་བ་གནས་སྤོ་བྱས་འོང་ན། དེ་ནས་ས་གནས་བོད་མི་ཚོ་གྲངས་ཉུང་ཅན་དུ་ཆགས་ནས་རང་བཞིན་གྱིས་ང་ཚོའི་སྐད་ཡིག་སོགས་རྒྱུན་མཐུད་རྒྱུ་སྤྲོས་བྲལ་རེད། བོད་འཆི་བའི་ཉིན་མོ་ཐག་རིང་མ་རེད། དེས་ན། བོད་མི་ཀུན་གྱིས་ཉི་མ་དེ་རིང་ནས་བཟུང་། འཚེ་མེད་བསྟུན་མེད་ཀྱི་ལས་ཀ་འདིར་ངེས་པར་འཇུག་པ་ཅི་བས་ཀྱང་གལ་ཆེའོ། །


text:
Saturday, May 23, 2009
བོད་མི་བཞི་ལ་སྲོག་ཐོག་གི་ཁྲིམས་ཆད་བཏང་བ།
༄༅། ལྷ་ས་གྲོང་ཁྱེར་འབྲིང་རིམ་མི་དམངས་ཁྲིམས་ཁང་ཞེས་པ་ཟླ་ ༤ ཚེས་ ༨ ཉིན་སྔ་ལོའི་ཟླ་ ༣ ཚེས་ ༡༤།༡༥ ཉིན་ལྷ་ས་གྲོང་ཁྱེར་དང་དེའི་ཁོངས་གཏོགས་སྟག་རྩེ་རྫོང་ཁོངས་སུ་ངོ་རྒོལ་ནང་ཞུགས་མཁན་བོད་མི་ལྔ་ལ་རིམ་པ་མི་འདྲ་བའི་ཁྲིམས་ཆད་ལྕི་པོ་བཏང་ཡོད་པ་དང། ད་ལྟ་རང་ལོ་ ༢༧ དུ་སོན་ཞིང་སྐྱེས་ཡུལ་ལྷ་ས་གྲོང་ཁྱེར་ཁོངས་གཏོགས་ནས་ཡིན་པ་བློ་བཟང་རྒྱལ་མཚན་སྲོག་ ཐོག་གཏོང་རྒྱུ་དང། རང་ལོ་ ༢༧ དུ་སོན་ཅིང་སྐྱེས་ཡུལ་ཆབ་མདོ་ས་ཁུལ་བྲག་གཡབ་རྫོང་ཁོངས་ནས་ཡིན་པའི་བསྟན་འཛིན་ཕུན་ཚོགས་ལོ་གཉིས་འཕར་འགྱངས་ཀྱིས་སྲོག་ཐོག་གཏོང་རྒྱུ།རང་ལོ་ ༢༥ སོན་པའི་ལོ་ཡག སྐྱེས་ཡུལ་སྟག་རྩེ་རྫོང་ཁོངས་ནས་ཡིན་པ་སྲོག་ཐོག་གཏོང་རྒྱུ་དང། རང་ལོ་་ ༢༢ དུ་སོན་པའི་རྐངབཙུགས། ལོ་གཉིས་འཕར་འགྱངས་ཀྱིས་སྲོག་ཐོག་གཏོང་རྒྱུ། རང་ལོ་་ ༣༠ ཙམ་ཡིན་པའི་ཟླ་བ་བཟང་པོ། སྐྱེས་ཡུལ་སྟག་རྩེ་རྫོང་ཁོངས་ནས་ཡིན་པ། ཚེ་གང་བཙོན་བཅུག་བྱ་རྒྱུ་བཅས་ཀྱི་ཐག་གཅོད་བྱས་ཡོད་པ་རེད།།
Subscribe to: Post Comments (Atom)


text:
༄༅།།པེ་ཅིང་གྲོང་ཁྱེར་གྱི་ཉེ་འདབས་སུ་གནས་པའི་རྒྱལ་རོང་བོད་སྡེ།
པེ་ཅིང་གྲོང་ཁྱེར་ནུབ་ཕྱོགས་ཉེ་འདབས་ཀྱི་ཞང་ཧྲན་ལྷོ་རྒྱུད་དུ་གྲངས་ཉུང་མི་རིགས་ཀྱི་གྲོང་སྡེ“ཧྥན་ཙི་གྲོང་སྡེ”ཞེས་པ་ཞིག་ཡོད། གྲོང་སྡེར་གནས་སྡོད་བྱེད་པའི་མི་ནི་མི་རིགས་གང་རེད་ཅེ་ན། དེར་སྔོན་ཆད་ཀྱི་ལོ་རྒྱུས་ཁུངས་བཙུན་མེད་པས། སྐབས་ཤིག་ལ་མིའོ་རིགས་ཡིན་ཁུལ་བྱས། དོན་དངོས་སུ་བཤད་ན“ཧྥན་ཙི་གྲོང་སྡེའི”སྡོད་དམངས་ནི་མིའོ་རིགས་མིན་པར་རྒྱལ་རོང་བོད་རིགས་རེད།
འདས་པའི་ལོ་ཁ་ཤས་ནང་། ཀྲུང་གོ་རྡོ་སོལ་གཏེར་ཁའི་རིག་རྩལ་ཚོགས་པའི་བློ་མཐུན་ཏེང་ཀོང་ཧུའེ་པེ་ཅིང་གྲོང་ཁྱེར་གྱི་ཉེ་འདབས་སུ་དམངས་གླུ་འཚོལ་སྡུད་བྱེད་དུ་ཕྱིན་སྐབས། ཞང་ཧྲན“ཧྥན་ཙི་གྲོང་སྡེའི”ནས་བསྡུས་པའི་གླུ་འགའ་རེ་ནི་ས་ཆ་དེ་གའི་མི་རྒན་པ་རྣམས་ཀྱིས་ཆ་རྒྱུས་མེད་པའི་སྐད་ཆས་གླུ་བླངས་པ་མ་ཟད་ད་དུང་འཁྲབ་ཞོར་དུ་གླུ་ལེན་པའི“སྐོར་བྲོ”ཞེས་པ་ཞིག་རེད། ས་ཆ་དེ་གའི་མི་རྒན་རྣམས་ཀྱིས་“སྐོར་བྲོ”ནི་ཕ་མེས་མི་རབས་ནས་བརྒྱུད་ཡོང་བ་རེད་ཟེར། ཁོ་ཚོས་གླུ་ཚིག་གསལ་བོ་བཤད་མི་ཐུབ་ལ། མི་རིགས་སུའི་སྐད་ཆ་ཡིན་པའང་བཤད་རྒྱུ་མེད། དེ་ནས། ཏེང་ཀོང་ཧུའེ་ཡིས་སྒྲ་ཕབ་སྤྱིན་ཤོག་བཟུང་ནས་ཀྲུང་དབྱང་མི་རིགས་སློབ་གྲྭ་ཆེན་མོར་ཕྱིན་ཏེ་མིའོ་རིགས་བློ་མཐུན་རྣམས་ལ་བསྒྱུར་དུ་བཅུག འོན་ཀྱང་མིའོ་རིགས་བློ་མཐུན་རྣམས་ཀྱིས་གླུ་ཚིག་གི་ནང་དོན་མི་གོ་བ་རེད། དེའི་རྗེས་སུ། ཏེང་ཀོང་ཧུའེ་ཡང་ལྷོ་ནུབ་མི་རིགས་སློབ་གྲྭ་ཆེན་མོར་ཕྱིན་ནས་བོད་རིགས་དགེ་རྒན་ངག་དབང་ལ་ངོས་འཛིན་བྱེད་དུ་བཅུག་པས། མཐའ་མཇུག་དགེ་རྒན་བཙན་ལྷ་ངག་དབང་གིས་གླུ་ཚིག་དེ་དག་རྒྱལ་རོང་སྐད་ཡིན་ལ། ལོ་ཉིས་བརྒྱ་ལྷག་གི་སྔོན་ཆུ་ཆེན་དང་བཙན་ལྷའི་ས་ཆར་བླངས་མྱོང་བའི་རྒྱལ་རོང་བོད་རིགས་ཀྱི་གླུ་གཞས་ཡིན་པར་ངོས་འཛིན་བྱས། དེའི་ནང་གླུ་གཅིག་ལ་《སྐྱེ་ཡུལ།》(ཕ་ཡུལ་དྲན་གླུ)ཞེས་པའི་གླུ་ཚིག་གི་མཇུག་མཐའི་ཚིག་ཁ་ཤས་བསྒྱུར་བའི་ནང་དོན་ནི།“ང་ཚོ་འགྲོ་རུ་ཆུགས། ང་ཚོ་ནི་ཆུ་ཆེན་གྱི་བོད་པ་ཡིན། འགྲོ་ཡ་འགྲོ་ཡ། ང་ཚོ་ཉིན་མཚན་ཀུན་ཏུ་དྲན་པའི་ས་ཆར་འགྲོ།”ཞེས་བྲིས་ཡོད། དུས་མཚུངས་སུ། ཏེང་ཀོང་ཧུའེས་ད་དུང་ཧྥན་ཙི་གྲོང་སྡེའི་ཉེ་འདབས་ནས་བོད་ཡིག་བཀོད་པའི་རྡོ་རོང་ཁ་ཤས་རྙེད། 1983ལོའི་ཟླ་4བར། པེ་ཅིང་དུ་སློབ་སྦྱོང་བྱེད་པའི་ཆུ་ཆེན་གྱི་སློབ་མ་ཁ་ཤས“ཧྥན་ཙི་གྲོང་སྡེ”རུ་འཚམས་འདྲིར་ཕྱིན་ཚེ། སྡོད་དམངས་རྣམས་ཀྱིས་དགའ་སྤྲོ་ཚད་མེད་སྒོས་སྣེ་ལེན་བྱས། སྐད་ཆ་མི་གཅིག་ཀྱང་ཕ་ཡུལ་གཅིག་པའི་མི་མཉམ་དུ་འཛོམས་དུས། ཕ་ཡུལ་གྱི་གླུ་བླངས་པས། ཚང་མར་མཛའ་བརྩེ་ལྷག་པར་རྒྱས། ད་ལྟ། གྲོང་སྡེ་ཡོངས་ཀྱི་མི་གྲངས་ཆིག་སྟོང་ལྷག་ཏུ་འཕེལ་རྒྱས་བྱུང་ཞིང་། ཁོ་ཚོས་བདེ་སྡོད་ལས་བརྩོན་བྱས་པ་བརྒྱུད། གཙོ་བོར་ཤིང་འབྲས་ལས་སྣོན་ལས་རིགས་གཉེར་བཞིན་ཡོད།
དེར་བལྟས་ན། པེ་ཅིང་ཞང་ཧྲན“ཧྥན་ཙི་གྲོང་སྡེའི”སྡོད་དམངས་ནི། གནའ་རབས་བཙན་ལྷ་དང་ཆུ་ཆེན་གཉིས་ཀྱི་རྒྱལ་རོང་བོད་རིགས་ཀྱི་གདུང་རྒྱུད་རེད། རེད་དེ། རྒྱལ་རོང་བ་འདི་དག་དུས་ནམ་དང་དོན་ཅི་ལ་ས་ཆ་དེར་སོང་བ་རེད་ཅེ་ན།
ལོ་ཉིས་བརྒྱ་ལྷག་ཙམ་སྔོན་གྱི་ཆིང་རྒྱལ་རབས་ཀྱི་ཆན་ལུང་ལོ་རབས་ནང་། ཆིང་རྒྱལ་རབས་ཀྱིས་སི་ཁྲོན་ནུབ་བྱང(ད་ལྟ་རྔ་བ་ཁུལ་གྱི་ལྷོ་ཕྱོགས།)གི་བཙན་ལྷ་དང་ཆུ་ཆེན་གཉིས་ཀྱི་རྒྱལ་པོ་དང་དམག་དོན་གདོང་གཏུག་བྱས་ནས། ལོ་རྒྱུས་ཐོག་“བཙན་ལྷ་ཆུ་ཆེན་གྱི་འཐབ་འཁྲུག”ཟེར། ཆན་ལུང་ཞེ་གཅིག(1776)ལོར་ཆུ་ཆེན་རྒྱལ་པོ་རྩ་བ་ནས་ཕམ་རྗེས། ཆིང་རྒྱལ་རབས་ཀྱི་དམག་དཔུང་གིས་ཆུ་ཆེན་གྱི་མི་ཉིས་སྟོང་ཙམ་པེ་ཅིང་དུ་འཛིན་སྐྱེལ་བྱས་ནས“མཆོད་འབུལ་ཁང་ནང་”ནས་མང་ཕྱོགས་བསད་མཐར། གཞས་དང་ཞབས་བྲོ་ལ་མཁས་པའི་མི་ཉིས་བརྒྱ་ཙམ་ཞང་ཧྲན་ལ་བསྐྱལ་ནས་གནས་སྡོད་བྱེད་དུ་བཅུག་སྟེ། ཕོ་བྲང་ནང་རྟེན་འབྲེལ་བྱུང་དུས་གླུ་དང་ཞབས་བྲོ་རྩེ་རུ་བཅུག དེ་ནས་བཟུང་ཆུ་ཆེན་གྱི་མི་དེ་རྣམས་ཞང་ཧྲན་ལ་བསྡད་ནས། ཁོ་ཚོ་སྡོད་པའི་གྲོང་སྡེ་ལ“ཧྥན་ཙི་གྲོང་སྡེའི”ཞེས་མིང་བཏགས་པ་རེད།
གོང་མ་ཆན་ལུང་སྐུ་གཤེགས་རྗེས། ཅྰ་ཆིན་ལོ་རབས་ནང་། ཞང་ཧྲན་དུ་སྡོད་པའི་བཙན་ལྷ་དང་ཆུ་ཆེན་གཉིས་ཀྱི་མི་རྣམས་ཀྱིས“བཟུང་དམག”དང་“ངོ་ལོག་པ”ཞེས་པའི་མཚང་མིང་དོར་ཏེ། ཁོ་ཚོའི་མི་རབས་རྗེས་མ་ལ་མཐོང་ཆུང་དང་བརྙས་བཅོས་མི་ཐེབས་ཆེད་རང་ཉིད་“མིའོ་རིགས་ཀྱི་མི”རུ་མིང་གཡར་བས། མི་རབས་རྗེས་མས་ཀྱང་ཁོ་ཚོ་ནི“མིའོ་རིགས”རེད་སྙམ་པའི་གོ་ལོག་བྱུང་། འདི་ནི་པེ་ཅིང་ཞང་ཧྲན་གྱི་རྒྱལ་རོང་བོད་རིགས་ཀྱི་གྲོང་སྡེའི་འབྱུང་ཁུངས་རེད།


text:
རྒྱ་གར་རང་གིས་བཟོ་པའི་སྤྱི་ཚོགས་འཕྲིན་འབྲེལ་ཨེཔྶ་གསར་པ་ ཧྱག་མེ་སེན་ཇར་ (hike messenger) ཟེར་བ་ཞིག་ཉེ་ཆར་བརྙན་འཕྲིན་ཐོག་ཁྱབ་བསྒྲགས་ཐེངས་ཁ་ཤས་མཐོང་བྱུང། ངས་ཐོག་མར་དེར་སྣང་འཇོག་དེ་ཙམ་མ་བྱས་པར་བཞག་ཡིན། དེའི་རྒྱུ་མཚན་ནི་དང་པོ་སྤྱི་ཚོགས་འཕྲིན་འབྲེལ་གྱི་ཨེཔྶ་དེ་འདྲ་མང་པོ་ཡོད་པ་དང་དེ་དག་གི་བྱ་ལས་ནི་ཕལ་ཆེར་གཅིག་མཚུངས་འདྲ་པོ་ཡོད། གཉིས་ནས་ང་ཚོ་བོད་མིར་མཚོན་ན་ད་ཆ་ཝི་འཕྲིན་དང་། ཌི་ཌི། ཝཊ་ཨེཔྶ་སོགས་ཀྱི་ནང་འཐིམས་ཡོད་དུས། དེ་ལས་མང་པའི་སྤྱི་ཚོགས་འཕྲིན་འབྲེལ་ཨེཔྶ་གཞན་གྱི་ནང་ཡོང་རྒྱུ་དཀའ་བ་དང་། དོ་སྣང་མི་བྱེད་བསམ་པའི་དོགས་པ་ཞིག་ངང་ཤུགས་ཀྱིས་སྐྱེ་བའི་དབང་གི་ཡིན།
འོན་ཀྱང་ཁ་སང་གློ་བུར་དུ་དེ་ལ་ཚོད་ལྟ་ཞིག་བྱས་ན་གང་ཡོད་སྙམ་སྟེ་རང་ཉིད་ཀྱི་ལག་ཐོག་ཁ་པར་ནང་སྒྲིག་འཇུག་བྱེད་དེ་བལྟ་སྐབས་གནས་ཡུལ་རྒྱ་གར་གྱི་བཟོས་པའི་ ཧྱག་མེ་སེན་ཇར་ དེ་སྤུས་ཚད་ལྡན་པ་མ་ཟད་དེའི་དམིགས་བསལ་གྱི་ཁྱད་ཆོས་མང་པོ་ཞིག་ལ་རང་བཞིན་གྱིས་ཡིད་སྨོན་དང་མུ་མཐུད་བེད་སྤྱོད་བཏང་འདོད་བྱུང་། གཤམ་ལ་ང་ཚོས་ ཧྱག་མེ་སེན་ཇར་གྱི་དམིགས་བསལ་ཁྱད་ཆོས་དེ་དག་ལ་རྒྱུད་ལོན་རོབ་ཙམ་བྱེད་ཀྱི་ཡིན། འོན་ཀྱང་གཙོ་བོ་རང་ཉིད་ཀྱི་ཁ་པར་ནང་སྒྲིག་འཇུག་བྱས་ཏེ་བལྟ་ན་དེ་བས་ལེགས་པ་མཁྱེན་ངེས་སེམས།
༡ ༽དྲ་རྒྱ་མེད་ཀྱང་འཕྲིན་ཐུང་ཐད་ཀར་བསྐུར་ཐུབ།
གཙོ་བོ་མཉེན་ཆས་བཟོ་མཁན་གྱིས་རྒྱ་གར་ནང་དྲ་རྒྱའི་གནས་འབབ་གཏན་འཁེལ་བ་ཞིག་མེད་པའི་དཀའ་ངལ་དེར་གཞིར་བཞག་པའི་ཐོག །གལ་ཏེ་དངོས་སུ་དྲ་རྒྱ་མེད་པ་འདྲ་ཆགས་པའི་དབང་དུ་བཏང་ཡང་ཁ་པར་གྱི་འཕྲིན་ལམ་རྒྱུད་གྲོགས་ཕན་ཚུན་བར་འཕྲིན་ཐུང་ SMS མུ་མཐུད་བསྐུར་ཐུབ། ཧྱག་མེ་སེན་ཇར་ནང་ཐོག་མར་དེབ་སྐྱེལ་བྱེད་པའི་སྐབས་འཕྲིན་ཐུང་རིན་མེད་(Free SMS)གྲངས་ ༢༠ དང་རྒྱ་གར་སྒོར་ ༡༠ ཐོབ་ཀྱི་འདུག །གལ་ཁྱེད་ཀྱིས་མི་གཞན་དག་ ཧྱག་མེ་སེན་ཇར་ ནང་གདེན་འདྲེན་རེ་ཞུ་ཐུབ་ན། རྒྱ་གར་སྒོར་ ༢༠ ཐོབ་ཀྱི་འདུག ། རྒྱ་གར་སྒོར་ ༥༠ གསོག་ཐུབ་པ་དང་རང་ཉིད་ཀྱི་ཁ་པར་ནང་འཛུལ་གྱི་འདུག །ཧྱག་མེ་སེན་ཇར་ཇི་ཙམ་བེད་སྤྱོད་བཏང་དེ་ཚོད་ཀྱི་འཕྲིན་ཐུང་རིན་མེད་བསྐུར་མཆོག་པའི་གྲངས་ཡང་འཕར་འགྲོ་གི་འདུག །ངའི་བསམ་པར་རྒྱ་གར་ནང་གནས་བསྡོད་བྱེད་མཁན་ལ་དམིགས་བསལ་གྱི་མཁེ་ཕན་དང་བེད་སྤྱོད་ཡག་པོ་ཞིག་འདུག
༢ ༽སྒེར་གྱི་བདེ་སྲུང་།
ང་ཚོས་རྒྱུན་གཏན་འཚོ་བའི་ནང་མཐོང་ཐོས་མྱོང་གསུམ་བྱུང་བའི་རྩོམ་ཆོས་མང་དག་ཞིག་སྤེལ་གྱི་ཡོད་པ་དང་། སྐབས་རེ་བཤད་དགོས་པ་དང་བཤད་མི་དགོས་པའི་སྐད་ཆ་ཡང་མང་དག་ཞིག་ཡོད། དེར་བརྟེན་ཧྱག་མེ་སེན་ཇར་གྱིས་སྒེར་གྱི་གནས་ཚུལ་གཞན་གྱིས་ཇི་ལྟར་སྟོན་འདོད་ཡོད་མེད་ཀྱི་འདེམས་ཀ་བཟོས་ཡོད་པ་དང་། དེ་ཡིས་དོ་དག་སྒེར་སོ་སོའི་བདེ་སྲུང་གི་ཆེད་དུ་ཡིན།
༣ ༽ཡིག་ཆ་སྣ་ཚོགས་ཕན་ཚུན་བསྐུར་ཐུབ།
ད་བར་སྤྱི་ཚོགས་འཕྲིན་འབྲེལ་གཞན་ལ་མེད་པའི་ཁྱད་ཆོས་དམིགས་གསལ་བ་ཞིག་ནི། ཧྱག་མེ་སེན་ཇར་རྒྱུད་ནས་གྲོགས་ཕན་ཚུན་བར་སྐད་དང་། པར། mp3 གཞས། གློག་བརྙན། དེ་བཞིན་ཡིག་ཆ་ཅི་རིགས་(དཔེར་ན། .doc དང་ .ppt, .xle, tiff སོགས་)བསྐུར་ཐུབ་པ་དང་། དུས་གཅིག་ལ་ཁྱོན་བསྡོམས་ཚད་ 100MB ཡིན། དེ་ནི་ད་བར་སྤྱི་ཚོགས་འཕྲིན་འབྲེལ་སུ་གང་གིས་བཟོ་ཐུབ་མེད་པ་དེ་ཡིན།
༤ ༽ལག་ཐོག་ཁ་པར་ཚང་མའི་ནང་ཨེཔྶ་དེ་འཇུག་ཐུབ།
ཧྱག་མེ་སེན་ཇར་ཐོག་མར་ཕྱི་ལོ་ ༢༠༡༢ ཟླ་མཇུག་ཙམ་ནས་འགོ་བཙུགས་ནས་ད་ཆ་མི་འབོར་ས་ཡ་ཉི་ཤུ་ཟིན་གྱི་ཡོད་འདུག །ཧྱག་མེ་སེན་ཇར་ཨེཔྶ་དེ་ད་ཆ་ལག་ཐོག་ཁ་པར་གསར་རྙིང་ཅི་རིགས་ནང་ཕབས་ལེན་དང་སྒྲིག་འཇུག་བྱེད་ཐུབ། ངའི་བསམ་པར་དེ་ནི་གཙོ་བོ་རྒྱ་གར་ནང་ལག་ཐོག་ཁ་པར་རྙིང་པ་བེད་སྤྱོད་བྱེད་མཁན་བརྒྱ་ཆ་ཕོན་ཆེན་པོ་དེ་དག་ལ་དམིགས་རེད་སེམས།
༥ ༽ དེ་ནས་བོད་ཡིག
གུས་པས་ Karbonn rooting བྱས་པའི་ལག་ཐོག་ཁ་པར་དང་ Samsung གཉིས་ནང་བོད་ཡིག་བརྒྱག་ཐུབ་པ་དང་། ཀློག་ཐུབ་ཀྱི་འདུག །དེ་མིན་གྱི་ཁ་པར་གཞན་གང་གི་ནང་ཡོང་མིན་ཀློག་པ་པོ་གཤམ་གྱི་མཆན་བཀོད་སའི་ནང་ངེས་པར་དུ་ངོ་སྤྲོད་གནང་རོགས་ཞུ།


text:
ཟླ་འདིའི་ཕྱི་ཚེས་༢ ཉིན་དྷ་ས་མེག་གྷན་(Club House) ནང་རྒྱལ་སྤྱིའི་དབུ་མའི་ལམ་མི་མང་ཚོགས་ཆེན་དབུས་གོ་སྒྲིག་ཚོགས་པས་གསར་འགོད་ལྷན་ཚོགས་བསྐོངས་ནས། འདི་ལོའི་ཕྱི་ཟླ་༥ པའི་ཕྱི་ཚེས་༢༦ ནས་ཉིན་༦ རིང་། རྒྱལ་སྤྱིའི་དབུ་མའི་ལམ་མི་མང་ཚོགས་ཆེན་ཐེངས་དང་པོ་དེ་འཚོག་རྒྱུ་ཡིན་པའི་གསལ་བསྒྲགས་སྤེལ་སོང་།
དེ་ཡང་ཐོག་མར་རྒྱལ་སྤྱིའི་དབུ་མའི་ལམ་མི་མང་ཚོགས་ཆེན་གོ་སྒྲིག་ཚོགས་མིས་གསལ་འགོད་གསལ་བསྒྲགས་བྱས་སྐབས་དབུ་མའི་ལམ་སྲིད་ཇུས་ཀྱི་བྱུང་རིམ་སྙིང་བསྡུས་དང་སྦྲགས། ཚོགས་ཆེན་འཚོག་པའི་དགོས་དམིགས་ཀྱི་སྐོར་ལ་བརྗོད་དོན་དུ་“ཛ་དྲག་གནད་དོན་ཞིག་ལ་བོད་རིགས་གཞོན་སྐྱེས་མང་དག་ཅིག་གཙོས་མང་ཚོགས་ནང་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་བླ་ན་མེད་པ་དང་། དོར་ཐབས་མེད་པའི་དགོངས་གཞི་བོད་ཆོལ་ཁ་གསུམ་སྐྱིད་སྡུག་མཉམ་མྱོང་། བོད་རྒྱ་གཉིས་ཀྱི་དཀའ་རྙོག་སེལ་རྒྱུའི་ཐབས་ལམ་གཉིས་སྨན་དབུ་མའི་ལམ་ལས་ལྷག་པ་གཞན་ཞིག་མེད་པ་གསལ་པོ་མ་མཁྱེན་པའི་དཀའ་ངལ་ཡོད་བཞིན་པ་ནི། ཆེས་ཛ་དྲག་གི་གནས་ཚུལ་ཞིག་ཡིན་སྟབས། དབུ་མའི་ལམ་གྱི་གོ་རྟོགས་གསལ་སྤྲོད་ཀྱིས་སྔར་ལྷག་ངེས་ཤེས་རྙེད་ཐབས་དང་། རྒྱལ་སྤྱིའི་སྟེང་དུའང་དབུ་མའི་ལམ་ལ་རྒྱབ་སྐྱོར་སྔར་ལྷག་འབྱུང་ཐབས་སོགས་ཀྱི་ཆེད་དུ་རྒྱལ་སྤྱིའི་དབུ་མའི་ལམ་མི་མང་ཚོགས་ཆེན་ཐེངས་དང་པོ་དེ་རྡ་སར་འཚོག་གཏན་འཁེལ་ཡོད།” ཅེས་དང་།
“ད་བར་རྒྱལ་བ་རིན་པོ་ཆེའི་དགོངས་གཞི་ཡིན་ལུགས་གསུང་པ་ལས་དོན་དངོས་སུ་མང་ཚོགས་ནས་འགན་འཁུར་བའི་ཐོག་ནས་དབུ་མའི་ལམ་གྱི་སྲིད་ཇུས་ཀྱི་དམིགས་ཡུལ་འགྲུབ་རྒྱུར་ལས་འགུལ་སོགས་སྤེལ་མ་ཐུབ་པའི་རྐྱེན་གྱིས་བོད་རིགས་གཞོན་སྐྱེས་གཙོས་མང་ཚོགས་ནང་དབུ་མའི་ལམ་ལ་ལས་འགུལ་སྤེལ་རྒྱུ་སོགས་མེད་པ་ལྟ་བུའི་བསམ་ཚུལ་གྱི་བག་ཆགས་ཆེན་པོ་ཡོད་པ་དང་། འགའ་ཤས་ནས་དབུ་མའི་ལམ་ལ་ཡིད་ཆེས་དང་རྒྱབ་སྐྱོར་ཡོད་ཀྱང་། མང་ཚོགས་ནས་འགན་འཁུར་ཞུ་ཕྱོགས་མ་ཤེས་པ་ལྟ་བུའི་དཀའ་ངལ་རིགས་སེལ་ཆེད་དུ་ཡིན་”ཞེས་བརྗོད་སོང་། དེ་བཞིན་“རྒྱ་ནག་གཞུང་ནས་ཀྱང་རྒྱ་ནག་སྐམ་ས་ཆེན་པོར་དོན་དམ་གྱི་ཞི་བདེ་ལྷིང་འཇགས་དང་། ཆིག་སྒྲིལ། རྒྱ་ནག་རྒྱལ་སྤྱིའི་ནང་ཆེ་མཐོང་ལྡན་པའི་སྟོབས་ཆེན་གྱི་རྒྱལ་ཁབ་ཅིག་ཏུ་དོན་དངོས་ཀྱི་གནས་འདོད་ཡོད་པ་ན། དེ་ནི་དབུ་མའི་ལམ་ལས་ལྷག་པ་མེད་”ཅེས་ཀྱང་བརྗོད་སོང་།
མཇུག་ཏུ་གསར་འགོད་པའི་དྲི་བར་ལན་འདེབས་བྱེད་སྐབས ཚོགས་ཆེན་ཐོག་ཚོགས་བཅར་བ་༣༠༠ ནས་༤༠༠ བར་ཡོང་རྒྱུའི་ཚོད་དཔག་བྱེད་ཀྱི་ཡོད་པ་དང་། ཚོགས་ཞུགས་པའི་ནང་རྒྱ་མིའི་མཁས་དབང་རྣམས་མཉམ་ཞུགས་ཡོང་ཐབས་བྱེད་བཞིན་ཡོད་པ། དེ་བཞིན་ཚོགས་འདུའི་གྲོས་གཞི་ད་ལྟ་གཏན་འབེབས་བྱས་ཚར་མེད་སྐོར་བཅས་བརྗོད་སོང་།
༢༠༡༧ ལོའི་ཕྱི་ཟླ་༡༢ པའི་ཚེས་༡༥ ཉིན་བོད་རང་བཙན་དོན་གཉེེར་བ་ཁག་ཅིག་གི་གོ་སྒྲིག་འོག རྒྱལ་སྤྱིའི་བོད་རང་བཙན་ཚོགས་ཆེན་ཐེངས་༥ པ་༢༠༡༨ ལོའི་ཕྱི་ཟླ་༥ ཚེས་༢༣ ཉིན་ཏེ། རྒྱ་ནག་གི་བཙན་འོག་ནས་རྒྱ་བོད་བར་གྲོས་མཐུན་དོན་ཚན་འཇོག་ཉིན་དང་སྟབས་བསྟུན། ཉིན་གསུམ་རིང་འཚོག་འཆར་ཡོད་པའི་ཡོངས་ཁྱབ་གསལ་བསྒྲགས་ཤིག་སྤེལ་ཡོད་པ་རེད། རྒྱལ་སྤྱི་བོད་རང་བཙན་ཚོགས་ཆེན་དེ་དྷ་ས་དང་ལྡི་ལི། ནིའུ་ཡོག ཧྥ་རིན་སི་བཅས་སུ་རིམ་པས་འཚོགས་ཡོད་པ་དང་། གོ་སྒྲིག་པ་བོད་རང་བཙན་དོན་གཉེར་བ་སྒེར་བ་ཁག་ཡིན་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
མི་དམངས་དྲ་བའི་འཕྲིན། ཟླ་12ཚེས་6ཉིན། ཀྲུང་གུང་ཀྲུང་དབྱང་གིས་ཀྲུང་ནན་ཧའེ་རུ་ཏང་ཕྱིའི་མི་སྣའི་བཞུགས་མོལ་ཚོགས་འདུ་འཚོགས་ནས་འདི་ལོའི་དཔལ་འབྱོར་དུས་བབ་དང་ཕྱི་ལོའི་དཔལ་འབྱོར་ལས་དོན་སྐོར་ལ་དམངས་གཙོ་ཏང་ཤོག་ཁག་གི་ཀྲུང་དབྱང་དང་། རྒྱལ་ཡོངས་བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱི་འགན་འཁུར་བ། ཏང་ཤོག་གང་ལའང་མ་གཏོགས་པའི་མི་སྣའི་འཐུས་མི་བཅས་ཀྱི་བསམ་འཆར་དང་གྲོས་འགོ་ཉན་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བཞུགས་མོལ་ཚོགས་འདུ་གཙོ་སྐྱོང་གནང་ནས་གསུང་བཤད་གལ་ཆེན་ཡང་གནང་བ་རེད། ཞི་ཅིན་ཕིང་གིས་2018ལོ་ནི་ཀྲུང་གུང་ཚོགས་ཆེན་བཅུ་དགུ་པའི་དགོངས་དོན་ལག་བསྟར་བྱེད་པའི་འགོ་ཚུགས་ལོ་ཞིག་ཡིན་ལ། “ལོ་ལྔ་ཚན་བཅུ་གསུམ་པའི”འཆར་གཞི་ལག་ལེན་བསྟར་བའི་སྔ་རྗེས་རྒྱུན་མཐུད་ཀྱི་འགག་རྩའི་ལོ་ཞིག་ཀྱང་ཡིན། དཔལ་འབྱོར་ལས་དོན་ཐད་འདུ་ཤེས་གསར་པ་ལག་བསྟར་དང་། དམིགས་ཚད་གསར་པར་དམིགས་པ། བཀོད་སྒྲིག་གསར་པ་དོན་འཁྱོལ་བཅས་བྱས་ཏེ་2020ལོར་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཆེད་དངོས་པོའི་རྨང་གཞི་བརྟན་པོ་འདིང་དགོས་ཞེས་ནན་བཤད་གནང་བ་རེད།
ལི་ཁེ་ཆང་དང་། ཡུས་ཀྲེང་ཧྲེང་། ཀྲང་ཀའོ་ལི། ཝང་ཧུའུ་ཉིང་། ཧན་ཀྲེང་བཅས་བཞུགས་མོལ་ཚོགས་འདུར་ཕེབས་པ་རེད། ལི་ཁེ་ཆང་གིས་འདི་ལོའི་དཔལ་འབྱོར་ལས་དོན་གྱི་འབྲེལ་ཡོད་གནས་ཚུལ་ཁྱབ་བསྒྲགས་གནང་བ་དང་ཕྱི་ལོའི་དཔལ་འབྱོར་ལས་དོན་ཡག་པོ་བསྒྲུབ་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་བསམ་གཞིག་ངོ་སྤྲོད་གནང་བ་རེད།
བཞུགས་མོལ་ཚོགས་འདུའི་ཐོག ཀྲུང་གོ་གོ་མིན་ཏང་གསར་བརྗེ་ཨུ་ཡོན་ལྷན་ཁང་ཀྲུང་དབྱང་གི་ཀྲུའུ་ཞི་དབན་ཨེ་ཤང་དང་། ཀྲུང་གོ་དམངས་གཙོ་མནའ་མཐུན་ཚོགས་པ་ཀྲུང་དབྱང་གི་ཀྲུའུ་ཞི་ཀྲང་པའོ་དབུན། ཀྲུང་གོ་དམངས་གཙོ་རྒྱལ་འཛུགས་ཀྲུང་དབྱང་གི་ཀྲུའུ་ཞི་ཁྲེན་ཁྲང་ཀྲི། ཀྲུང་གོ་དམངས་གཙོ་ཡར་སྐུལ་ཚོགས་པ་ཀྲུང་དབྱང་གི་ཀྲུའུ་ཞི་ཚའེ་ཏ་ཧྥེང་། ཀྲུང་གོ་ཞིང་བཟོ་དམངས་གཙོ་ཏང་ཀྲུང་དབྱང་གི་ཀྲུའུ་ཞི་ཁྲེན་ཀྲུའུ། ཀྲི་གུང་ཏང་ཀྲུང་དབྱང་གི་ཀྲུའུ་ཞི་དབན་ཀང་། དགུ་གསུམ་ཤེས་རིག་ཚོགས་པ་ཀྲུང་དབྱང་གི་ཀྲུའུ་ཞི་ཧན་ཆི་ཏེ། ཐའེ་དབན་དམངས་གཙོ་རང་སྐྱོང་མནའ་མཐུན་ཀྲུང་དབྱང་གི་ཀྲུའུ་ཞི་ལིན་དབུན་དབྱི། རྒྱལ་ཡོངས་བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་ཀའོ་ཡུན་ལུང་། ཏང་ཤོག་གང་ལའང་མ་གཏོགས་པའི་མི་སྣའི་འཐུས་མི་ལིན་དབྱི་ཧྥུའུ་བཅས་ཀྱིས་སྔ་རྗེས་སུ་གཏམ་བཤད་གནང་བ་རེད། ཁོང་རྣམ་པས་ཀྲུང་གུང་ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་ལ་བརྩི་བཀུར་ཞུས་ནས་ཀྲུང་གུང་ཀྲུང་དབྱང་གིས་མིག་སྔའི་རང་རྒྱལ་གྱི་དཔལ་འབྱོར་དུས་བབ་ལ་དབྱེ་ཞིབ་དང་ཕྱི་ལོའི་དཔལ་འབྱོར་ལས་དོན་ལ་བསམ་གཞིག་གནང་བར་མོས་མཐུན་གནང་བ་མ་ཟད། ས་ཁོངས་མཐུན་སྦྱོར་འཕེལ་རྒྱས་ཀྱི་འཐབ་ཇུས་ལག་ལེན་བསྟར་བ་དང་། གསར་གཏོད་རྣམ་པའི་རྒྱལ་ཁབ་གང་མགྱོགས་བསྐྲུན་པ། ཚན་རྩལ་རྣམ་པའི་ཁེ་ལས་འབྲིང་གྲས་དང་ཆུང་གྲས་འཕེལ་རྒྱས་གཏོང་རྒྱུར་སྐུལ་འདེད་གཏོང་བ། དངུལ་རྩའི་ལྟ་སྐུལ་དོ་དམ་གྱི་ཕན་འབྲས་ཆེ་རུ་གཏོང་བ། ཁྲལ་བསྡུའི་སྒྲིག་གཞི་སྒྱུར་བཅོས་བྱེད་མགྱོགས་སུ་གཏོང་བ། དམངས་ཁྲོད་ཀྱི་མ་འཇོག་གསོན་ཤུགས་འཕེལ་བ། བདེ་ཐང་ཀྲུང་གོའི་འཐབ་ཇུས་ལག་ལེན་བསྟར་བ། ལྗང་མདོག་འཕེལ་རྒྱས་ལ་སྐུལ་འདེད་གཏོང་བ། གནམ་སྔོ་སྲུང་སྐྱོབ་ཀྱི་དམག་འཐབ་ལ་མཐའ་གཅིག་ཏུ་རྒྱལ་ཁ་ལེན་པ། སྡོད་ཁང་དོ་དམ་ལ་མཐོང་ཆེན་བྱེད་པ། གྲོང་གསེབ་དར་རྒྱས་ཀྱི་འཐབ་ཇུས་དོན་འཁྱོལ་བྱེད་པ། དབུལ་སྒྲོལ་འགག་སྒྲོལ་བྱེད་རིང་དམངས་གཉེར་ཁེ་ལས་ཀྱི་ནུས་པ་ཧུར་ཐག་འདོན་པ། “རྒྱུད་གཅིག་ལམ་གཅིག”ལམ་རྒྱུད་རྒྱལ་ཁབ་ཀྱི་ཕྱོགས་སུ་བསྐྱོད་པའི་གོམ་སྟབས་མགྱོགས་སུ་གཏོང་བ། ཀྲུང་ལུགས་གསོ་རིག་དང་སྨན་རྫས་ཀྱི་རྒྱལ་སྤྱིའི་ཁྲོམ་རའི་འགྲན་རྩོད་ཆེ་རུ་གཏོང་བ། གོ་ལ་ཧྲིལ་པོའི་གནམ་གཤིས་དང་ཁོར་ཡུག་བཅོས་སྐྱོང་ཁྲོད་ཀྱི་རང་འགུལ་དབང་ཆ་སྟངས་འཛིན་ཡག་པོ་བྱེད་པ། ཐའེ་དབན་གྱི་དམངས་སེམས་ཐོབ་པའི་ལས་དོན་ཧུར་ཐག་སྒྲུབ་པ་སོགས་ཐད་བསམ་འཆར་དང་གྲོས་འགོ་ཡང་བཏོན་གནང་བ་རེད།
ཚང་མའི་གཏམ་བཤད་ནན་ཏན་ངང་གསན་རྗེས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུང་བཤད་གལ་ཆེན་གནང་ཞིང་། ཁོང་གིས་ལོ་གཅིག་རིང་རྒྱལ་ཁབ་ཕྱི་ནང་གི་དུས་བབ་རྙོག་འཛིང་ཆེ་ལ་འགྱུར་ལྡོག་གཏིང་ཟབ་བྱུང་བར་དམིགས་ནས་ཀྲུང་གུང་ཀྲུང་དབྱང་གིས་དུས་དཔག་བབ་བསྟུན་དང་ཚན་རིག་དང་མཐུན་པའི་ངང་ཁོང་དུ་ཆུད་པ་བྱས་ཏེ“ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་གཏོང་བ་དང་། “ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་སྐུལ་འདེད་གཏོང་བ། འཕེལ་རྒྱས་ཀྱི་འདུ་ཤེས་གསར་པ་ཁྲིད་སྟོན་དུ་བྱ་རྒྱུ་མཐའ་འཁྱོངས་བྱེད་པ། བརྟན་ཐོག་ཡར་བརྩོན་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་པ། “ལོ་ལྔ་ཚན་བཅུ་གསུམ་པའི”འཆར་འགོད་ལག་ལེན་བསྟར་རྒྱུར་སྐུལ་འདེད་ཧུར་ཐག་གཏོང་བ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་གཏོང་བ། དབུལ་སྒྲོལ་འགག་སྒྲོལ་གྱི་དམག་འཐབ་ལ་མཐའ་གཅིག་ཏུ་རྒྱལ་ཁ་ལེན་པ། དཔལ་འབྱོར་འཕེལ་རྒྱས་ཀྱི་སྤྱི་ཡོངས་བརྟན་ཐོག་ཡར་འཕེལ་ཡོང་བ་བཅས་བྱས་པས་ཐོབ་པའི་གྲུབ་འབྲས་ལ་མི་རྣམས་ལྕག་སྐུལ་ཐེབས་པ་ཞིག་ཡོད་ཅེས་གསུངས་པ་རེད།
ཞི་ཅིན་ཕིང་གིས་ལོ་གཅིག་རིང་དམངས་གཙོ་ཏང་ཤོག་ཁག་གི་ཀྲུང་དབྱང་དང་། རྒྱལ་ཡོངས་བཟོ་ཚོང་ལས་རིགས་མཉམ་འབྲེལ་ལྷན་ཚོགས། ཏང་ཤོག་གང་ལའང་མ་གཏོགས་པའི་མི་སྣ་བཅས་ཀྱིས་དཔལ་འབྱོར་དང་སྤྱི་ཚོགས་འཕེལ་རྒྱས་དང་རྒྱལ་ཇུས་དམངས་འཚོ་དང་འབྲེལ་བའི་གནད་དོན་ཆེན་པོར་དམིགས་ནས“རྒྱུད་གཅིག་ལམ་གཅིག”བསྐྲུན་རྒྱུར་སྐུལ་འདེད་གཏིང་ཟབ་གཏོང་བ་དང་དངོས་ཚན་དཔལ་འབྱོར་དར་རྒྱས་དང་རིམ་འཕར་གཏོང་བ་སོགས་ཀྱི་གནད་དོན་གལ་ཆེན་ལ་རྟོག་ཞིབ་དང་བརྟག་ཞིབ་གཏིང་ཟབ་བྱས་ཏེ་བསམ་འཆར་དང་གྲོས་འགོ་80ལྷག་ཙམ་བཏོན་ནས་ཀྲུང་གུང་ཀྲུང་དབྱང་གིས་ཚན་རིག་དང་མཐུན་པའི་ཐབས་ཇུས་འདོན་པ་དང་ཕན་འབྲས་ལྡན་པའི་ཇུས་གཞི་འདོན་རྒྱུར་གཞི་འཛིན་ས་གལ་ཆེན་མཁོ་འདོན་བྱས་ཡོད། ཚང་མས་དབུལ་སྒྲོལ་འགག་སྒྲོལ་ལ་དམངས་གཙོའི་ལྟ་སྐུལ་བྱས་ནས་དབུལ་སྒྲོལ་འགག་སྒྲོལ་དམག་འཐབ་ཀྱི་རྒྱལ་ཁ་ལེན་ཆེད་ལེགས་སྐྱེས་ཧུར་ཐག་ཕུལ་ཡོད་ཅེས་གསུངས་པ་རེད། ཞི་ཅིན་ཕིང་གིས་ཀྲུང་གུང་ཀྲུང་དབྱང་གི་ཚབ་ཞུས་ནས་ཚང་མར་ལྷག་བསམ་ཟོལ་མེད་ངང་ཐུགས་རྗེ་ཆེ་ཞུས་པ་རེད།
ཁོང་གིས་ད་དུང་བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱིས་རང་ངོས་འཛུགས་སྐྱོང་ལ་ཤུགས་སྣོན་བརྒྱབ་ནས་འཐུས་ཚབ་མི་སྣའི་སློབ་གསོ་གསོ་སྐྱོང་ལས་དོན་ཡག་པོ་བསྒྲུབ་རྒྱུའི་ཐུགས་རེ་གནང་བ་རེད།


text:
མི་དམངས་དྲ་བའི་འཕྲིན། ཚོགས་འདུའི་ཐོག་བསྟན་དོན། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་རང་རེའི་ཏང་གི་རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་གསར་ཤོས་ཤིག་ཡིན་ལ་དེང་རབས་ཀྲུང་གོའི་མར་ཁེ་སི་རིང་ལུགས་དང་དུས་རབས་21པའི་མར་ཁེ་སི་རིང་ལུགས་ཤིག་ཡིན། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་འདི་ཉིད་ཏང་གིས་ངེས་པར་དུ་ཡུན་རིང་མཐའ་འཁྱོངས་བྱེད་དགོས་པའི་མཛུབ་ཁྲིད་དགོངས་པར་བརྩིས་པ་དེ་ནི་ལོ་རྒྱུས་ཀྱི་འགོ་འཛུགས་ས་གསར་པའི་ཐོག་རླབས་ཆེན་གྱི་འཐབ་རྩོད་སྤེལ་བ་དང་། རླབས་ཆེན་གྱི་འདུ་འགོད་འཛུགས་སྐྱོང་བྱེད་པ། རླབས་ཆེན་གྱི་བྱ་གཞག་ལ་སྐུལ་འདེད་གཏོང་བ། རླབས་ཆེན་གྱི་ཕུགས་འདུན་མངོན་འགྱུར་བྱེད་པ་བཅས་ཀྱི་ངོས་ནས་བརྗོད་ཚེ་དངོས་ཡོད་ཀྱི་དོན་སྙིང་གལ་ཆེན་དང་ལོ་རྒྱུས་ཀྱི་དོན་སྙིང་གཏིང་ཟབ་ལྡན་ཡོད།
ཞི་ཅིན་ཕིང་གིས་ནན་བཤད་གནང་དོན། ཏང་གི་ཚོགས་ཆེན་བཅུ་དགུ་པའི་ཐོག་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་ཁ་ཕྱོགས་གསལ་སྟོན་བྱས་ནས་ཀྲུང་གོའི་མི་འབོར་དུང་ཕྱུར་13ལྷག་ཙམ་ཐེག་པའི་གྲུ་གཟིངས་ཆེན་པོ་མདུན་སྐྱོད་བྱེད་ཆེད་ཆུ་ལམ་སྟོན་རྟགས་གསར་པ་ཞིག་བསླངས་ཡོད་ལ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་རུབ་འཛོམས་དུང་བརྡ་ཡང་བསྒྲགས་ཡོད། ཐབས་ཇུས་དང་འཆར་གཞི་ཡག་པོ་ཡོད་པས་འགག་རྩ་ནི་དོན་འཁྱོལ་བྱེད་རྒྱུར་ཐུག་ཡོད།
ཞི་ཅིན་ཕིང་གིས་ནན་བཤད་གནང་དོན། “སྤྱོད་ཚུལ་བཞིའི”གནད་དོན་ལ་མཁྲེགས་བཟུང་རང་བཞིན་དང་བསྐྱར་སྐོར་རང་བཞིན་ཆེན་པོ་ལྡན་ཡོད། “སྤྱོད་ཚུལ་བཞི”ཡོ་བསྲང་བྱེད་མཚམས་འཇོག་མི་རུང་བར་སྤྱོད་ཚུལ་འཛུགས་སྐྱོང་ལ་ནམ་ཡང་ཚར་དུས་མེད། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་གཉིས་རང་རེའི་ཏང་གི་ངོ་བོའི་དམིགས་ཡུལ་དང་སྤྱོད་ཚུལ་བཟང་པོ་དང་གཏན་ནས་མཐུན་ཐབས་མེད་པར་རང་རེའི་ཏང་དང་མི་དམངས་ཀྱི་དགྲ་དགྲ་ནག་རེད། ཀྲུང་དབྱང་ཆབ་སྲིད་ཅུས་ཀྱི་བློ་མཐུན་ཚོས་ངེས་པར་དུ་སྣེ་འཁྲིད་ཀྱིས་ཡང་དག་པའི་སྲིད་དོན་བྱས་རྗེས་ཀྱི་ལྟ་བ་ཡང་དག་བཙུགས་ནས་ཐོག་མཐའ་བར་གསུམ་དུ་མི་དྲང་པོ་ཞིག་བྱེད་པ་དང་། སྐད་ཆ་དྲང་པོ་ཤོད་པ། ལས་ཀ་དྲང་པོ་བྱེད་པ་བཅས་བྱས་ཏེ་རང་རྟོགས་ངང་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ལ་ངོ་རྒོལ་བྱེད་དགོས།
ཞི་ཅིན་ཕིང་གིས་མཛུབ་སྟོན་གནང་དོན། བརྟག་དཔྱད་ཞིབ་འཇུག་བྱ་རྒྱུ་ནི་རང་རེའི་ཏང་གི་ཕ་ནོར་ཞིག་དང་ལས་དོན་མཐའ་དག་ཡག་པོ་སྒྲུབ་པའི་གཞི་རྩའི་ནུས་རྩལ་ཞིག་རེད། ཏང་ཡོངས་སུ་བརྟག་དཔྱད་ཞིབ་འཇུག་བྱེད་པའི་རྣམ་པ་དར་བ་བྱས་ཏེ་ཏང་ཡོངས་སུ་དངོས་སྒྲུབ་ལ་བརྩི་མཐོང་དང་། སྟོང་གཏམ་སྤོངས་བ། གནད་སྨིན་ཤུགས་འདོན་བཅས་བྱས་ནས་སྒྱུར་འཕེལ་བརྟན་གསུམ་གྱི་ལས་འགན་ཁག་དོན་འཁྱོལ་དང་མི་སེར་ལ་ཕན་པ་ཐོབ་པའི་ལས་དོན་ཁག་ལག་ལེན་ཏན་ཏིག་བསྟར་ནས་ཏང་ཀྲུང་དབྱང་གི་མཛད་ཇུས་གལ་ཆེན་དང་ཐབས་ཇུས་བཀོད་སྒྲིག་གཞི་རིམ་དུ་རྩ་བ་བརྟན་ཚུགས་ཡོང་རྒྱུར་སྐུལ་མ་གཏོང་དགོས།
ཞི་ཅིན་ཕིང་གིས་ནན་བཤད་གནང་དོན། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོ་འཆང་རྒྱུ་དེ་དང་ཐོག་ཀྲུང་དབྱང་ཆབ་སྲིད་ཅུས་ཀྱི་བློ་མཐུན་ནས་འགོ་འཛུགས་དགོས། གོ་གནས་ཇི་ཙམ་མཐོ་བ་ཡོད་པ་དེ་ཙམ་གྱིས་མི་དམངས་ལ་ལྷག་བསམ་རྣམ་དག་དང་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་དགོས། བཅའ་ཁྲིམས་དང་སྒྲིག་ཁྲིམས་ལ་གུས་སྐྲག་དང་རང་གཅུན་ཐུབ་པ་བྱས་ནས་སྤྱོད་གཙང་རང་གཅུན་ཐད་མིག་དཔེ་བསྟན་ཚེ་ཕྲག་ཐོག་གི་འགན་འཁྲི་ལྕི་པོ་དེ་གཞི་ནས་འཁུར་ཐུབ།
ཞི་ཅིན་ཕིང་གིས་མཛུབ་སྟོན་གནང་དོན། རང་རེའི་ཏང་ནི་སེམས་ཁྲལ་ཁྲོད་དུ་དར་བ་དང་། སེམས་ཁྲལ་ཁྲོད་དུ་འཚར་ལོངས་བྱུང་བ། སེམས་ཁྲལ་ཁྲོད་དུ་སྟོབས་ཆེར་སོང་བའི་སྲིད་ཏང་ཞིག་རེད། ཀྲུང་གོ་གུང་ཁྲན་ཏང་མི་མི་རབས་དང་མི་རབས་ཀྱིས་སེམས་ཁྲལ་དང་ཕྲག་ཐོག་ཏུ་འགན་འཁྲི་ལྕི་པོ་ཁུར་ཚེ་གཞི་ནས་ཀྲུང་གོ་མི་དམངས་ལ་མཐུན་སྒྲིལ་སྣེ་ཁྲིད་ཀྱིས་རྒྱལ་ཁ་ནས་རྒྱལ་ཁ་གསར་པའི་ཕྱོགས་སུ་ཟམ་མི་ཆད་པར་བསྐྱོད་ཐུབ།